PRICE 


ZA DJECU 


RUDYARD KIPLING 


PRIČE ZA DJECU 


TISAK ,TIPOGRAFIJE" GRAFIČKO-NAKLADNOG ZAVODA U ZAGREBU 


RUDYARD KIPLING 


PRIČE ZA DJECU 


s autorovim ilustracijama 


NOVO POKOLJENJE 
ZAGREB 1950 


Naziv originala 
JUST SO STORIES 


Djelo je prvi put objavljene 1902. 


S engleskoga preveo 


ISO VELIKANOVIĆ 


Stihove preveo 


TEODOR PEIČIĆ 


PRIČE ZA DJECU 


SADRŽAJ 


KAKO JE KIT STEKAO ŽDRIJELO 
KAKO JE DEVA STEKLA GRBU 
KAKO JE NOSOROG STEKAO KOŽU 
KAKO JE LEOPARD STEKAO PJEGE 
SLONIĆ 

POPIJEVKA O STARCU KLOKANU 
KAKO SU NASTALI PASANCI 
KAKO JE NAPISANO PRVO PISMO 
KAKO JE STVOREN ALFABET 

RAK, KOJI SE IGRA MOREM 
SAMOŽIVA MACKA 

LEPTIR, KOJI JE TOPNUO NOGOM 


KAKO JE KIT STEKAO ŽDRIJELO 


io jednom, predobri moj ljubimče, u moru kit, a taj je jeo ribe. 

Jeo je zvjezdače i koštunjače, rakove i listove, rumbace i tune, 

raže i jaglune, skuše i sardele, i pravu zdravu drhtavicu vrcka- 
vicu jegulju. Sve ribe, što ih je nalazio po svem moru, gutao on u usta 
— cap! — i tako u cijelom moru preostala samo još mala jedna ribica, 
sitna riba lukavica, a ona pliva malko iza desnoga uha kitova, da ne 
bi nastradala. Kit se osovio na rep i kazao: »Gladan sam!« a sitna ga 
riba lukavica sitnim glasom lukavo zapitala: »Plemeniti i velikodušni 
kitoviću, jesi li ikada okusio čovjeka?« 

»Nisam«, reče kit. »Kakav je on?« 

»Tečan«, kaza mala lukavica. »Tečan, ali kvrgav.« 

»Onda mi nabavi kojega«, opet će kit i uspjeni repom more. 

»Za jedan je put dovoljan jedan«, uzvratila lukavica. »Ako otplivaš 
do pedesetog stupnja sjeverne širine i četrdesetog zapadne duljine (to je 
čarolija), naći ćeš usred mora brodolomca mornara, na splavi, u samim 
modrim platnenim hlačama i s poramenicama (nemoj, ljubimče, da zabo- 
raviš na poramenice), i sa sklopnim nožem, a to je, upravo da ti reknem, 
silno spretan i bistar čovjek.« 

Otplivao dakle kit do pedesetog stupnja sjeverne širine i četrdesetog 
zapadne duljine, što god je brže mogao da pliva, i našao na splavi usred 


mora, u samim modrim platnenim hlačama, s poramenicama (moraš, 
ljubimče, osobito da zapamtiš poramenice) i sa sklopnim nožem, sama 
samcata brodolomca mornara gdje praćaka nožnim prstima po vodi. 
(Mama mu je dopustila da brčka, drugačije on to ne bi radio ni za što, 
jer je bio silno spretan 1 bistar čovjek.) 


Onda kit uzeo razvaljivati ralje sve dalje i dalje, gotovo sve do 
repa, i progutao brodolomca mornara, i splav, na kojoj je ovaj bio, i 
modre njegove platnene hlače, i poramenice (nemoj da ih zaboraviš), i 
sklopni nož — progutao sve u svoju toplu, mračnu, nutarnju spremu z1 
jelo, i onda mljasnuo usnama — cap! — i triput se zavrtio oko svog repa. 

Ali čim je mornar, koji je bio silno spretan i bistar čovjek, stigao 
zaista u kitovu toplu, mračnu nutarnju spremu za jelo, uzeo on stupati i 
lupati, bubati i cubati, bacakati se i praćakati, trzati se i vrzati, rikati i 
šikati, grepsti i tepsti, hodati i bodati, i zaigrao mornarski skokac, gdje 
nije trebalo, i ikit zapao zaista u silnu nevolju. (Jesi li zaboravio na po- 
ramenice?) 

Kit se potužio sitnoj ribi lukavici: »Taj je čovjek zbilja kvrgav, i 
usto mi se štuca, Šta bih učinio?« 

»Kaži mu, neka iziđe«, svjetova ga lukavica. 

Zaviknuo kit u svoje ždrijelo brodolomcu mornaru: »Izlazi i čestito 


se vladaj! Meni se štuca!« 


»Baš si pogodio!« dočeka mornar. »Ne ću tako, nego sasvim drukčije. 
Odnesi me na moju rođenu obalu, k bijelim klisurama albionskim, pa ću 
razmisliti o tome.« I- on stade igrati gore nego ikada. 

»Bolje ti je, da ga odneseš kući«, predloži kitu riba lukavica. »Upo- 
zorila sam te, da je on silno spretan i bistar čovjek.« 

Pliva dakle kir, pliva te pliva obadvjema perajama i repom, koliko 


god može da brza od štucanja. Naposljetku ugledao mornarov rođeni žal 


i bijele klisure albionske. Napolak se izbacio na pržinu, široko, široko 
razjapio usta i rekao: »Ovdje se prelazi za Winchester, Ashuelot, Nashua, 
Kecne, i za postaje na željezničkoj pruzi, što vodi u Fitchburg.« 
Upravo kad je rekao »Fitch«, išetao mu mornar iz usta. Ali dok 

je kit plivao, dotle je mornar, koji je zaista bio silno spretan i bistar 
čovjek, prihvatio svoj sklopni nož i isjekao splav u isprekrštanu rešetku, 
čvrsto je svezao poramenicama (sada znaš, zašto ti ne bješe zaboravljati 
na poramenice!) i ugurao rešetku čestito i svojski u kitovo ždrijelo, 1 
tamo se ona zaglavila! A onda uzeo kazivati ovu basmu — nisi je čuo, 
pa ću ti je reći sada: 

»Rešetku u tvoje ždrijelo, 

Da ti odsad priječi jelo!< 


Mornar je naime, osim toga, bio Irac. Izišao mornar na šljunak na 
žalu i vratio se kući svojoj majci, koja mu je bila dopustila, da brčka 
prstima po vodi; i oženio se i zatim sretno živio bez prestanka. Tako i kir. 
Ali otkad mu je u ždrijelu rešetka, te niti da je iskašlje ni da je proguta, 
ne može on ništa da jede, nego jedino vrlo, vrlo male ribice, pa zato 
danas kitovi nikad ne jedu ljude, ni dječake, ni djevojčice. 

Sitna je riba lukavica otišla i sakrila se u glibu pod ekvatorskim 
kućnim pragom. Uplašila se, da se ne bi kit na nju rasrdio. 

Mornar je ponio sklopni nož. Kad je izišao na žal, imao je na sebi 
modre platnene hlače. Poramenice je ostavio, jer je njima, kako znaš, 


svezao rešetku. To je konac ovoj pripovijesti. 


Ovo je slika kita, koji guta mornara i svu njegovu silnu spretnost 
i bistrinu, i splav i sklopni nož, i njegove poramenice, na koje ti nemoj 
zaboraviti. Ono s pucetima mornarove su poramenice, a do njih vidiš 
nož. Mornar sjedi na splavi, ali se splav nagnula, te ne vidiš od nje 
mnogo. Ona bjelkasta stvar do lijeve ruke mornarove komad je drveta, 
kojim je pokušao da odvesla splav, kad mu se približio kit. Taj se komad 
drveta zove bajmica. Mornar ga je ispustio, kad je dospio u ralje. Kitu 
je ime Smješljivko, a mornar se zove gospodin Henry Albert Bivvens, 
mornar _od zanata. Sitna je riba lukavica skrivena za kitovim uhom, 
inače bih ja i nju naslikao. More se zato uzljuljalo i uskuljalo, jer ga 
svega srče kit u usta, da usrkne gospodina Henryja Alberta Bivvensa, š 
splav, i sklopni nož, i poramenice. Nemoj da zaboraviš na poramenice. 


Ovo je kit kako traži sitnu ribu lukavicum, koja se sakrila pod prag 
ekvatorskih vrata. Sitna se riba lukavica zove Danguba. Skrila se među 
korijenje debele baluge, što raste pred ekvatorskim vratima. Narisao sam 
ekvatorska vrata. Zatvorena su. Navijek su zatvorena, jer vrata treba da 
su navijek zatvorena. Ono, što se oteglo poprijeko, sam je ekvator; a ono, 
što nalikuje na klisuru, dva su diva, Moar i Koar, koji na ckvatoru paze 
na red. Oni su nacrtali crteže navekvatorskim vratima i oni su našarali sve 
te iscifrane ribe pod vratima. Ona kljunata riba zove se kljunata pliska- 
vica, a ona druga riba s čudnovatom glavom zove se maljoglavi jaram. 
Kit je našao sitnu ribu lukavicu istom kad ga je prošla žestina, a onda su 
se opet sprijateljili. 

Kad se okna kabina, ko usred noći, 

Zamrače od vala, što se bijesno dižu; 

Kada brod zaroni, pa — hop! — uvis skoči, 
Te konobar nos svoj u juhu zamoči, 

A kovčezi svuda počnu da se kližu; 

Kad dadilja leži kano hrpa jada, 

A mama ti veli: »Ne budi je sada!« 

Ne obuku tebe, no i kupelj mine — 

Znaj, pedeseti si, ako ne znaš, sine, 


Dostigao stupanj sjeverne širine! 


EAKO JE DEVA STEKLA GRBU 


vo je druga pripovijest, a ta nam kazuje, kako je deva stekla 

grbu. 

Kad su se započele godine i svijet bio nov novcat, a životinje baš 
započele da rade za čovjeka, bila jedna deva, što je živjela usred strašne 
pustinje, jer nije htjela da radi; i sama je bila strašilo. Strahovito je lijeno 
Žvakala suharke, trnje, tamariske, mlječiku i sjemenje, a ako bi je tkogod 
što zapitao, promrmljala bi: »mrm!« baš »mrm!« i ništa više. 


U ponedjeljak izjutra došao k njoj konj, sa sedlom na leđima i sa 
žvalama u ustima, te joj rekao: »Devo, oj devo, hodi i pokasaj kao i mil« 
»Mrm!« odgovorila deva, a konj otišao 1 ispripovijedao čovjeku. 

Došao joj zatim pas, sa štapom u ustima, te joj kazao: »Devo, oj devo, 
hajde zgrabi pa nosi kao i mi!« 

»Mrm!« odvratila deva, a pas otišao i ispripovijedao čovjeku. 

Došao joj sada vol, s jarmom na vratu, pa je pozvao: »Devo, oj devo, 
hajde pluži kao i mi!« 

»Mrm!« promrmljala deva, a vol otišao i ispripovijedao čovjeku. 

Kad je dan k večeru prevalio, sazvao čovjek konja, psa i vola, pa 


im rekao: »Vas troje. oj vas troje, jako sam zabrinut za vas (jer je svijet 
tako nov novcat), ali onaj mrmljavac u pustinji ne zna da radi, jer kad 


bi znao, bio bi sada ovdje. Neka ga dakle, a vi sada morate dvostruko 
raditi, da to nadoknadite.« 

Od toga sc vrlo ozlovolje njih troje (jer svijet je bio tako nov novcat) 
te održe na rubu pustinje vijeće, zbor, sastanak i dogovor. A deva došla, 
žvače mlječiku, još gore ljenčari i smije se njima. Onda reče: »mrm!« i 
ode opet. 

Došao sada džin, koji pazi na sve pustinje, a stigao u oblaku prašine 
(džinovi navijek putuju tako, jer to je čarolija), i stao, da se razgovori i 
posavjetuje s njima troma. 

»Džine sviju pustinja«, upitat će konj, »je li pravo, da itko ljenčuje, 
kad je svijet ovako nov novcat?« 

»Zacijelo nije pravo«, uzvrati džin. 

»Vidiš«, produži konj, »ima jedan dugovrat i kratak stvor usred 
tvoje strašne pustinje (a i sam je strašilo), i nije iolicak uradio od po- 
nedjeljka izjutra. Ne će da kasa.« 

»Haj!« dosjeti se džin i zviždukne; »tako mi svega zlata iz Arabije, 
to je moja deva! A šta veli ona?« 

»Veli mrm!« kaza pas, »i ne će da zgrabi pa da nosi.« 

»Zar ništa više ne veli?« 

»Samo veli m rm! a ne će da pluži«; oglasi se vol. 

»Dobro je da znam«, dočeka džin. »Počekajte lijepo časak; dat ču ja 
njoj mrm.« 

Džin se omotao u svoj plašt od oblaka prašine, krenuo pustinjom i 
zatekao devu gdje nemilo ljenčuje i ogledava se u bari. 

»Duga moja i mrmljava prijateljice«, pozdravi je džin, »čujem da 
ništa ne radiš, a svijet je tako nov novcat.« 


»Mrm!« odgovori deva. 


Džin sjedne, podnimi se i uzme smišljati veliku čaroliju, a deva se sve 
ogledava u bani. 

»Ti si njima trojici od ponedjeljka izjutra natovarila još i zaseban 
posao, sve zbog svoje bezočne lijenosti«, prekorio džin devu i nastavio da 
premišlja o čaroliji, sve onako podnimljen. 

»Mrm!« promrljala deva. 

»Da sam.na tvome mjestu, ne bih ja to 1 opet rekao«, opomenu je 
džin; »moglo bi ti prisjesti. Mrmljavice, ja bih, da ti radiš.« 

A deva opet reče »mrm!« ali tek što je to izrekla, opazi kako joj se 
na ledima, kojima se toliko ponosila, ispinje te ispinje silna, klimatava 
grba. 

» Vidiš li?« reći će joj džin. »Eto tebi tvojem rm! sama si ga naja- 
mila sebi svojim neradom. Danas je četvrtak, a ti nisi ništa radila još od 
ponedjeljka, kad se započeo posao. Idi sada na posao!« 

»Kako ću s tom grbom na leđima?« upitat će deva. 

»Ta ti je grba navlaš i stvorena«, kaza džin, »a sve zato, što si po- 
tratila ta tri dana. Sada ti možeš raditi tri dana bez jela, jer možeš živjeti 
od svoje grbe. I nemoj nipošto govoriti, da nisam ništa učinio za te. Hodi 
iz pustinje i otidi k onoj trojici i vladaj se kako valja! Odmrmljaj sa 
svojom grbom!« 

I deva odmrmljala sa svom grbom i otišla k onoj trojici. A od onoga 
dana sve do danas nosi deva neprestano grbu (zovemo je sada »grbom«, 
da joj ne povrijedimo osjetljivosti*), ali nije još nikad naknadila ona tri 
dana, što je potratila na početku svijeta, i nije nikad naučila da se valjano 
vlada. 


* U prijevodu se nije mogla dati igra riječi između devina mrmljanja »mrml=« 
(zapravo, gunđanja »hm!«) i njezine grbe — igra, kakva se postigla u originalu između 
riječi bump) (»hm!«) i bump (grba). — Ur. 


Ovo je slika džina, koji započinje čarati čaroliju, što će devi stvoriti 
grbu. Najprije je prstom potegnuo crtu po zraku, i ta se crta ukočila; 
onda načinio oblak, zatim jaje — eno ih vidiš dolje na slici — a onda sc 
stvorila čarobna bundeva, koja se pretvorila u silan bijel plamen. 
Potom uzeo džin svoju čarobnu mabalicu i mahao njome na plamen, dokle 
god se nije i sam plamen pretvorio u čaroliju. Bio to valjan čarobnjak i 
zaista jako dobrostiv, iako je devi stvarao grbu, jer je lijena. Džin, što 
pazi na sve pustinje, bio jedan od najumiljatijih džinova, te ne bi nipošto 
učinio, što je.zaista nemilo. 


Ovo je. slika onoga džina, što pazi na sve pustinje, kako on svojom 
čarobnom mahalicom čini čaroliju. Deva žvače bagrenovu grančicu i baš 
je jedamput suviše izrekla »mrm!« (džin joj je to i kazao), i tako nastaje 
grba. Ono, što nalikuje na ručnik, a raste iz onoga, što nalikuje na luko- 
vicu, čarolija je, a na njoj eno vidiš grbu. Grba baš pristaje na pljoštinu 
na devinim leđima. Deva je preveć zabavljena, ogledava svoju krasotu u 
bari, pa i ne zna, šta joj se sprema. 

Ispod te istinske slike ima slika novoga novcatog svijeta. Na njoj su 
dva vulkana, što se puše, nekoliko drugih brda, nekoliko kamenova, je- 
zero, crn otok i vijugava rijeka, i sva sila drugih stvari, pa i Noin korab. 
Nisam mogao nacrtati sve pustinje, što su pod paskom džinovom, nego 


sam nacrtao samo jednu, ali je ta baš prava pravcata pustinja. 


Devina hrga, ružna je kurga, 
Što na njoj vidiš je sada. 
Stvar je tužna, još više ružna 
Grba, kad bježiš od rada. 


1 staru, i mladu, 
Nije 1 sklon radu, 
Izraste grba, 
Grba baš prava, 


Što crna sva je i plava! 


Jutrom, sav smućen, pospan, utučen, 
Zijevaš, protežeš se dugo, 

Dršćeš, grdiš i još se srdiš 

Na igračke, kupelj i drugo. 


Spas kako ću naći i grbi izmaći, 
A1ti u času pravu, 

Kad dobiješ grbu, 

Devinu grbu, 


Grbu crnu i plavuž 


Kraj peći kunjat i samo lunjat 
Lijek bolesti nije toj, 

Već kopaj, gradi i marljivo radi, 
Dok te ne oblije znoj! 


Sunce će sinut i s leđa ti skinut 
Grbu — čarolija prava 

Džina je to — i smjesta 

Grbe te nesta, 


Što crna je i plava. 


Od takve će grbe da strada 
Svaki, tko bježi od rada, 
Jer onda grba, 

Devina grba, 

Stigne stara i mlada! 


KAKO JE NOSOROG STEKAO KOŽU 


a nekome nenapučenom otoku kraj obale Crvenoga mora živio 

neki Pars, kojemu su s kape odsijevale sunčane zrake jačim nego 

istočnim sjajem, A Pars živio ukraj Crvenoga mora jedino sa svo- 
jom kapom i svojim nožem, te s onakvim ognjištem, u koje ne valja nikako 
da diraš. I jednoga dana uzeo on brašna i vode, sitnih i krupnih sušaka i 
šećera i koječega, te priredio kolač, koji je bio dvije stope dug i tri stope 
debeo. Bilo je to zaista vanredno jestivo (to je čarolija), i on ga turio u 
ognjište, jer je smio da kuha na ognjištu, te ga pekao i pekao, dok nije 
kolač porumenio i prefino zamirisao. Ali baš kad je Pars namjerio da jede 
kolač, izišao iz sasvim nenapučene nutarnjosti na obalu nosorog s rogom 
na nosu, sa dva svinjska oka i s lošim vladanjem., U ono je doba koža 
sasvim obapinjala nosoroga. Nije nigdje bila navorana. Bio je baš kao 
nosorog u Noinu korabu, ali dakako mnogo veći. No ipak onda nije znao 
da se pristojno vlada, ne zna ni danas, a ne će nikad ni znati. Noso- 
rožac povikao »ham!« a Pars ostayio kolač i umakao uspevši se na vršak 
palmin. Na Parsu bila samo kapa, s koje su sunčane zrake odsijevale 
vazda jačim nego istočnim sjajem. A nosorog izvrnuo nosom ognjište 
(bila to petrolejska peć), kolač se otkotrljao u pijesak, a on nataknuo 
kolač na rog navrh nosa i pojeo ga, te mašući repom otišao u pustu i sa- 


svim nenastanjenu nutarnjost, što graniči s otocima Mazanderanom i So- 


kotrom i rtovima ekvatorskim. Onda Pars sišao sa svoje palme, osovio 


ognjište i izgovorio ovu basmu, koje ti nisi čuo, pa ću ti je ja sada kazati: 


»Tko na kolač prste meće, 
Štono Pars ga sebi peče, 


Strašno će se da opeče.« 


A u toj basmi bilo kudikamo više, nego što ti sanjaš. 

I zaista, nakon pet nedjelja navalila na Crvenome moru žega, te svak 
poskidao sa sebe svu odjeću. Pars skinuo kapu, a nosorog skinuo svoju 
kožu, prebacio je preko ramena i došao na obalu da se kupa. U ono ju je 
vrijeme zakapčao ozdol sa tri puca, te je nalikovala na kišnu kabanicu. 
Nije ni riječi rekao o Parsovu kolaču, jer ga je sasvim pojeo. Pojeo ga, jer 
se nije znao vladati, ni onda, niti zna danas, a niti će ikada znati. Odgegao 
se ravno u vodu i uzeo kroz nos duhati mjehuriće, a svoju kožu ostavio 
na obali. 

Pars odmah prišao i našao kožu, pa se nasmijao smijehom, koji mu 
je dvaput preletio cijelim licem. Onda obigrao triput oko kože i protro 
ruke. Zatim otišao u svoj nastan i napunio kapu mrvama od kolača, jer 
Pars nije nikad ništa jeo osim kolača i nije nikad meo svog nastana. 
Shvatio on kožu, te mlati kožu, drlja kožu i trlja kožu, dok je nije na- 
punio starim, suhim, tvrdim, škakljavim mrvama i prilično još nagorenim 
sušcima, koliko god je moglo stati. Onda se popeo navrh svoje palme i 
počekao, da nosorog iziđe iz vode i da navuče kožu. 

Tako je nosorog i uradio. Skopčao on kožu sa tri puca, a ona ga za- 
škakljala poput mrva u postelji. Nosorog se počeo češati, ali od toga mu 
još pogoršalo. Onda se izvalio u pijesak, te se valja i valja, a kad god se 
povalja, mrve ga zaškakljaju sve gore i gore. Potom potrčao k palmi, te 
se češe o nju, češe. Češao se toliko i tako jako, da je raščešao kožu u 


veliku boru na ramenima i u drugu boru dolje, gdje su mu bila puca (i 
njih je ščešao), i raščešao još nekoliko bora iznad svojih nogu. Od toga 
postao naopake .ćudi, no mrve nisu za to marile. Bile mu one pod kožom 
te ga škakljale. Vratio se nosorog kući, zaista sav bijesan i strahovito 
izgreben. A_od toga dana sve do danas u svakoga su nosoroga velike bore 
po koži i veoma ljuta narav, sve zbog mrva pod kožom. 

A Pars sišao sa svoje palme, sa svojom kapom, s koje se zrake sun- 
čane odsijevaju jačim nego istočnim sjajem, uprtio svoje ognjište i krenuo 
prema Orotavu, Amygdali, visokim livadama anantarivskim i močva- 


rama sonaputskim. 


Evo na slici Parsa kako se jednoga veoma vrućeg dana upravo sprema 
da pojede svoj kolač na nenastanjenom otoku u Crvenome moru. Na slici 
je i nosorog kako dolazi iz sasvim nenastanjene nutarnjosti, koja je sva 
kršovita, kao što jasno vidiš. Nosorogova je koža sasvim mekana, a ona 
tri puca, kojima je koža zakopčana, odozdo su na trbuhu, pa ih zato ric 
možeš vidjeti. One vijuge na Parsovoj kapi zrake su sunčane, što odsije- 
vaju jačim negoli istočnim sjajem, jer da sam narisao prave zrake, svu bi 
sliku ispunile. U kolaču su sušci. Točak, što leži sprijeda u pijesku, s jednih 
je faraonovih kola, na kojima je faraon btio da prijeđe preko Crvenoga 
mora. Pars ga je našao i zadržao, da se njime igra. Pars se zvao Pestonjec 
Bomonjee, a nosorogu je bilo ime Hrkać, jer je disao na usta, a ne na nos. 
Da sam na tvome mjestu, ne bih ništa pitao za ognjište. 


Ovo je Pars Pestonjee Bomonjee kako sjedi na svojoj palmi i pazi na 
nosoroga Hrkaća, koji se kupa blizu obale sasvim nenastanjenoga otoka, 
pošto je skimuo kožu. Pars je mrve utrljao u kožu, pa se smije, kako će 
mrlje škakljati Hrkaća, kad je opet obuče. Koža je baš pod klisurama, 
ispod palme, na bladovitu mjestu; zato je ne možeš vidjeti. Na Parsu je 
nova kapa sjajnijega nego istočnog sjaja, onakva kakvu Parsi nose, a u 
ruci mu nož, da njime u palmu ureže svoje ime. One crne stvari po oto- 
cima u moru jesu krhotine od brodova, što su se razbili na Crvenome 
moru. No svi su se putnici spasili i vratili se kući. 

Ona crna stvar u vodi kraj obale nije nipošto krhotina. To je noso- 
rog Hrkać, koji se kupa bez kože. Pod kožom je isto tako crn kao i po 


njoj. Da sam na tvome mjestu, ne bih ništa pitao za ognjište. 


Pisti ti je onaj otok 

Uz Gardafuj, pokraj gora, 
Uz obalu, da, Sokotre, 
Arapskoga blizu mora. 
Suez ti je vruć i prevruć, 
Onud nama nije brodit, 
Jedra dići, 

Sretno stići, 

Parsu onom kolačaru 


U posjete sada hodit. 


KAKO JE LEOPARD STEKAO PJEGE 


a onih dana, ljubimče moj, kad je svakome bio sretan početak, 

živio ti leopard u kraju, koji se zove visoka pustolina.* Pamti, 

nije to bila niska pustolina, ili šumovita pustolina, ili močvarna 
pustolina, nego jedino gola, vrela, blistava, visoka pustolina, gdje je 
pijesak i krš pjeskovite boje i gdje je samo grmlje od biljaka pjeskovite 
žućkaste boje. Tu su živjeli žirafa i zebra, los i kudu i antilopa — a svi 
bili sasvim pjeskoviti-žućkasti-smeđasti; jedini je leopard bio od sviju 
najpjeskovitiji-najžućkastiji-najsmeđastiji, nekakva žućkasto-sivkasto-ma- 
čkasta životinjska vrsta, pa je nadlaku pristajao uza žućkasto-sivkasto-sme- 
dastu boju visoke pustoline. To je bilo jako zlo za žirafu i zebru i za druge. 
Leopard je naime znao leći uz koji sasvim Žućkasto-sivkasto-smeđasti 
kamen ili travurinu, pa kad bi da prođe žirafa ili zebra ili los ili kudu 
ili jelen ili lopatar, on bi ih izjurivao iz njihova skakutava života. A 
jest ih izjurivao! Bio tu još jedan crnac s lukom i strijelama (bio je tada 
sasvim sivkasto-smeđasto-žućkast), koji je s leopardom živio na visokoj 
pustolini. Njih su dvojica običavali zajedno loviti — crnac svojim lukom 
i strijelama, a leopard samo svojim zubima i pandžama, dok najposlije 
i žirafa, i los, i kudu, i kvaga, i svi drugi nisu više znali, kamo bi skakali, 
ljubimče moj. Zaista nisu znali! 


* U originalu Veldt, Tu riječ falja pisati Veld, a tako u Južnoj Africi nazivaju 
ravnicu bez šume ili s malo šume. (Holandski veld, polje.) — Ur. 


Nakon duga vremena — ti su stvorovi za ono doba živjeli dugo- 
vetni vijek — naučili oni da se klone svega, što nalikuje na leoparda 
ili na crnca, a malo-pomalo razbjegli se oni s visoke pustoline — prva 
Žirafa, jer su u nje bile najdulje noge. Trupkali su dane i dane, dok ne 
stigoše u veliku šumu, punu puncatu drveća i grmlja i prutastih, pje- 
gastih,  packavih-kackavih sjena, i tamo se posakrivali. A _oper nakon 
duga vremena, kako su stajali napol u sjeni, napol iza nje, a po njima 
padale klizave gmizave sjene od drveća, žirafa se ispjegala, zebra se ispru- 
gala, a los i kudu potamnjeli, sa sitnim, valovitim, sivim crtama po ledima, 
nalik na koru na panju. Mogao si doduše da ih čuješ i mirišeš, ali si ih 
rijetko vidao, a i to jedino onda, kad si dobro znao, kamo bi gledao. Divota 
im je bila u maljavoj mrljavoj šumskoj sjeni, a leopard i crnac trčkali 
po sasvim sivkasto-žućkasto-crvenkastoj visokoj pustolini i čudili se, kamo 
im doručak, ručak i užina. Naposljetku oni ogladnjeli toliko, da su jeli 
štakore i kukce i kuniće — leopard i crnac — i onda ih obojicu zaboli 
trbuh. Zatim oni sreli pavijana, psoglavoga, lajavoga pavijana, koji je 
najmudrija životinja u svoj Južnoj Africi. 

Zapitao leopard pavijana (a bio je veoma vruć dan): »Kamo sva 


divljač?« A pavijan namignuo. Zna on. 

Zapitao crnac pavijana: »Znaš li mi reći sadašnje boravište domaće 
faune?« (To je bilo ono isto, ali se crnac uvijek služio dugim riječima: 
bio je odrastao čovjek.) A pavijan namignuo. Zna on. 

Onda reče pavijan: »Divljač je otišla na druga mjesta; ja ti svjetujem, 
leoparde, da odeš na druga mjesta, čim budeš mogao.« 

Crnac mu uzvrati: »Sve je to vrlo divno, ali ja bih da znam, kamo 


se iselila domaća fauna?« 


Onda reče pavijan: »Domaća se fauna pridružila domaćoj flori, jer 
je već bilo krajnje vrijeme, da se makne; ja ti, crnče, svjetujem, da se 
makneš, čim budeš mogao.« 

Zbunili se leopard i crnac, ali krenuli, da potraže domaću floru, a 
nakon prilično dana ugledali veliku, visoku, silnu šumu, punu stabala. 
sasvim ispjeganu i ispackanu i iskackanu, poprskanu i izmrljanu i ispru- 
ganu, posutu i presutu sjenama. (Izgovori to brže na glas, pa ćeš vidjeti. 
kako je šuma zaista bila jako sjenovita.) 

»Šta je to?« zapita leopard. »Tu je sasvim mrak, a ipak sve vrvi 
sitnim svjetlima?« 

»Ne znam«, odgovori crnac, »ali valjda je domaća flora. Mirišem 
žirafu, i čujem žirafu, ali ne vidim Žirafe.« 

»To je čudnovato«, kaza leopard. »Ja mislim, to je zato, što smo 
baš došli sa sunca. Mirišem zebru, i čujem zebru, ali ne vidim zebre.« 

»Čekaj malo«, reći će crnac. »Odavno ih već nismo lovili. Možda 
smo zaboravili, kakvi su.« 

»Koješta!« dočeka leopard. »Dobro ih se sjećam s visoke pustoline. 
osobito njihovih moždanih kostiju. Žirafa je visoka otprilike sedamnaest 
stopa, sasvim je smede zlaćane boje od glave do papaka, a zebra je visoka 
poprilici četiri i pol stope, i sasvim je sivo-žućkaste boje od glave do ko- 
pita.« 

»Hm«, progunda crnac gledajući u packave i kackave sjene domaće 
flore ili šume. »Onda bi se trebali javljati u toj pomrčini kao zrele banane 
u pušnici.« 

Ali se nisu javljali. Leopard i crnac lovili cio dan, ali premda ih 
mirišu i čuju, ipak ne vide nikoga. Kad je bilo vrijeme džini, reći će 
leopard: »Za ime božje, ded da počekamo, dok se smrači. Taj lov po 
danu prava je bruka!« 


Počekali oni dakle, dok se nije smračilo, a onda čuo leopard gdje 
nešto dašće i njuška na zvjezdanoj svjetlosti, što prutasta pada izmed 
granja, pa on skočio na to šuškanje: i miriše kao zebra, i na opip je zebra, 
i kad je svalio, brani se kao zebra, ali ne može da vidi, šta je. Zato po- 
prijeti: »Miruj, ti stvore bez lika. Sjedit ću ti na glavi do jutra, jer tu je 
nešto s tobom, što ja ne razumijem.« 

Začas začuo roktanje, prasku i topot, a crnac zavika: »Uhvatio sam 
nešto, čega ne vidim. Miriše kao žirafa, i brani se kao žirafa, ali nema 
nikakva lika.« 

»Ne vjeruj tome stvoru!« upozori ga leopard. »Sjedi mu na glavi 
sve do jutra kao i ja. Ni u jednog od njih nikakva obličjal« 


Sjedili dakle čvrsto na njima, sve dok se nije razjutrilo, a onda zapita 
leopard: »Šta je, brate, na tvom kraju za stolom?« 

Crnac se počeša po glavi i reče: » Trebalo bi da bude sasvim zlaćano- 
narančasto-smeđe od glave do papaka i trebalo bi da je žirafa; ali je sasvim 
osuto kestenjastim mrljama. A šta je na tvom kraju za stolom, brate?« 

A leopard se počeša po glavi“i odgovori: »Treba da bude sasvim 
nježne sivkasto-žućkaste boje i treba da je zebra; ali sasvim je osuto 
crnim i grimiznim prugama. Šta li si ti, zebro, učinila od sebe? Zar ne 
znaš, dok si bila na visokoj pustolini, da sam te razbirao na deset milja? 
Nemaš nikakva lika!« 

»Jest«, kaza zebra, »ali ovo nije visoka pustolina. Zar ne vidiš?« 

»Vidim sada«, odvrati leopard. »No jučer 'nisam vidio. Kako se 
to radi?« 

»Pustite nas«, reče zebra, »i mi ćemo vam pokazati.« 

Pustili oni zebru i žirafu, da ustanu; zebra uzmakla k sitnim trnja- 
cima, kuda sunčano svijetlo prodire sasvim prutasto, a Žirafa uzmakla 
pod visoko drveće, kuda sjene padaju sasvim u mrljama. 


+ 


»Pazite sada!« upozoriše zebra i žirafa. »Ovako se to radi. Jedan, 
dva, tri! A kamo vaš doručak?« 

Bulji leopard, bulji crnac, ali jedino vide u šumi prutaste sjene i 
pjegave sjene, ali ni traga zebri ni Žirafi. Baš one izmakle i sakrile se u 
sjenovitoj šumi. 

»Hi-hil« nasmije se crnac. »To je majstorija, koju bismo trebali da 
naučimo. Zapamti to, leoparde! Ti se u toj pomrčini činiš komadom sa- 
puna u košu ugljena.« 

»Ho-ho!« zasmijao se leopard. »Hoćeš li se jako iznenaditi, ako čuješ, 
da se u toj pomrčini činiš, kao da si gorušičin melem na vreći ugljena?« 

»Dobro, ali ruganjem ne ćemo steći ručka«, mudro će crnac. »Ovamo- 
onamo, mi ne pristajemo uza svoju pozadinu. Poslušat ću pavijanov 
savjet. Rekao mi je, neka se promijenim; pa kako ne mogu ništa pro- 
mijeniti osim kože, promijenit ću nju.« 

»U šta?« zapita leopard, strahovito uzbuđen. 

»U lijepu crnkasto-smeđastu boju, s malko grimiza u njoj i s nešto 
modrine poput škriljavca. Baš će valjati, da se sakrivam po spiljama i 
aa drvećem.« 

Preinačio on ovuda-onuda svoju kožu, a leopard se još jače uzbudio 
negoli prije: nije još nikada dosad vidio da čovjek preinačuje kožu. 

»A šta ću ja?« zapita on, kad je crnac naposljetku ocrnio i mali 
prst lijepom novom crninom. 

»Poslušaj i ti pavijanov savjet! Rekao ti je, da okreneš u pjege.« 

»Poslušao sam«, dočeka leopard. »Krenuo sam, što sam brže mogao. 
Stigao sam s tobom ovamo, pa eto, na kakvo sam dobro naišao.« 

»Oh«, opet će crnac; »nije pavijan mislio da mijenjaš mjesto u 
Južnoj Africi. Mislio je, da bi ti valjalo promijeniti kožu.« 

»A od kakve mi je to koristi?« zapita leopard. 


»Pomisli na žirafu«, odvrati crnac. xIli, ako su ti milije pruge, po 
misli na zebru. Njima sasvim prijaju njihove pjege i pruge.« 

»Hm!« istisnu leopard. »Ne bih htio da budem kao zebra — ni za 
Što.« 

»Dobro, onda se odluči«, kaza mu crnac, »jer mi je mrsko loviti bez 
tebe, ali moram, kad se ti upinješ da budeš kao suncokret kraj plota, 
omazana katranom.« 

»Primit ću dakle pjege«, prihvati leopard. »Ali nemoj da budu pro- 
stačke i krupne. Ne ću da budem kao žirafa — ni za što.« 

»Načinit ću ih vršcima svojih prstiju«, predloži mu crnac. »Pre- 
ostalo mi je još dosta crnoće na koži. Stani!« 

Crnae skupi svih pet svojih prstiju (dosta mu je bilo još crnine pre- 
ostalo na novoj koži) i uze ih sve pritiskivati na leoparda, i gdje god je 
dodirnuo prstima, ostade pet malih crnih pjega, sve jedna uz drugu. 
Možeš ih, ljubimče, vidjeti na kojem ti drago leopardu. Gdjekad mu se 
oklizli prsti i biljege se malo izmrljale; no ako pozorno pogledaš kojega 
leoparda, vidjet ćeš, da svagda ima pet pjega — od pet šiljaka krupnih 
crnih prstiju. 

»Sada si krasan!« uskliknu crnac. »Možeš ležati na goloj zemlji, 
pa ćeš se činiti da si hrpa šljunka. Možeš ležati na goloj klisuri, pa ćeš 
se činiti da si šarovita stijena od slijepljena šljunka. Možeš ležati na 
lisnatoj grani, pa ćeš se činiti da si svjetlost sunčana, što prodire kroz 
lišće; a možeš ležati nasred staze, pa se ne ćeš činiti ničim osobitim. 
Smisli to pa ne gundaj!« 

»Ta ako sam ja sve to«, zapitat će leopard, »zašto i sebe ne 
ispjegaš?« 

»O, sama je crnoća najzgodnija za crnca«, uzvrati crnac. »Hodi sada, 
pa da vidimo, hoćemo li moći da se osvetimo gospodinu »Jedan-dva-tri- 
a-kamo-vaš-doručak!« 


Oušli oni dakle, ljubimče moj, i živjeli sretno dovijeka. To ti je sve. 

O, čut ćeš ti gdjekad kako odrasli ljudi vele: »Zar može crnac pre- 
inačiti svoju kožu ili leopard svoje pjege?« Ja sudim, odrasli ljudi ne bi 
baš neprestano govorili takvu glupost, da leopard i crnac nisu to jednom 
učinili. Šta ti sudiš? Ali oni toga ne će učiniti, ljubimče. Sasvim su 
zadovoljni, kakvi su. 


Ovo je mudri pavijan, psoglavi majmun, koji je najpametnija ži- 
votinja w svoj Južnoj Africi. Nacrtao sam ga po kipu, što sam ga 
napamet iz glave izvadio, a napisao sam mu ime oko pasa i na plećima 
i na sjedištu, na kojem sjedi. Napisao sam to pismom, koje se ne zove ni 
koptskim, ni bijeroglifskim, ni klinovitim, ni bengalskim, ni birmanskim, 
ni hebrejskim, sve zato što je tako muđar. Nije on lijep, ali je jako mudar. 
I ja bih ga volio naslikati šarenim bojama, ali ne smijem. Ono oko 
njegove glave, nalik na kišobran, nije ništa drugo doli pavijanova griva 


Ovo je slika leoparda i crnca, kad su poslušali savjet mudroga pavi- 
jana, te leopard okrenuo u pjege, a crnac preinačio svoju kožu. Crnac 
je zaista pocrnio,'a zvao se Sambo. Leopardu bijaše ime Šarko, a tako se 
još i danas zove. Krenuli su u lov u packavoj-kackavoj šumi, te izgl6daju 
onoga gospodina »Jedan-dva-tri-a-kamo-vaš-doručak«. Pogledaj malo, pa 
ćeš vidjeti gospodina »Jedan-dva-tri-a-kamo-vaš-doručak«. Crnac se sa- 
krio za packavo-kackavo drvo, koje pristaje uz njegovu kožu, a leopard 
leži kraj prljave-mrljave brpe kamenja, jer to pristaje uz njegove pjege. 
Gospodin »Jedan-dva-tri-a-kamo-vaš-doručak« stoji i jede lišće s visoka 
drveta. To je prava slika domišljajka, da tražiš. 


Ja sam premudri pavijan i mudar ti savjet dajem: 
Sami smo, pa s rođenim se svojim saživimo krajena! 
Mamici doći će gosti — kočijom brzo će stići, 

Poći ću dakle ja s tobom — svud ti sada smijem ići, 
Sjest ćemo tamo za stajom, na prošće, pa ćemo gleda 
Kunića, što repom trza, i priče mu pripovijedat. 
Tatice! idem ja s tobom, posvuda ja ću te pratit 
Na >»istraživačkom putu« — k užini onda se vratit. 
Evo čizme, kapu i štap ja donijeh ti bitro dolje, 

Tu je i duban i lula — a sada brzo u polje! 


davna, pradavna vremena, ljubimče moj, nije slon imao rila. 
Imao je samo crnkast, zavijen nos, tolik, kolika je čizma, i me- 
gao je da miče njime amo-tamo; ali nije ništa mogao njime 
kdpiti. No bio je jedan slon — mlad slon, slonovsko dijete — a taj je 
bio pun nezasitljive radoznalosti, to jest neprestano je zapitkivao. A 
Živio je u Africi i svu je Afriku ispunio svojom nezasitljivom radozna- 
lošću. Zapitao dugonju ujaka noja, zašto mu je tako izraslo perje u repu, 
a dugi ga ujak noj udario svojom tvrđom, tvrdom pandžom. Zapitao 
dugu tetku žirafu, otkud joj je koža pjegava, a dugačka ga tetka žirafa 
gruhnula svojim tvrdim, tvrdim papkom. I još je uvijek bio pun neza- 
sitljive radoznalosti. Zapitao krupnoga ujaka vodenkonja, zašto su mu 
oči crvene, a krupni ga ujak vođenkonj opalio svojim krupnim, krupnim 
papcima. Zapitao dlakavoga ujaka pavijana, zašto je lubenicama baš 
takav okus, a dlakavi ga ujak pavijan udario svojom dlakavom, dlaka- 
vom šapom. I još je vazda bio pun nezasitljive radoznalosti! Zapitkivao 
je za sve, što god bi vidio ili čuo, osjetio ili mirisnuo ili pipnuo, a svi 
su ga ujaci i tetke udarale. A on svejedno bio pun nezasitljive rado- 
znalosti. 
Jednoga lijepog dana, baš usred ekvinokcija, zapitao taj nezasitljivi 
slkonić novo lijepo pitanje, koje nije još nikad zapitao. Zapitao slonić: 


»Sta ručava krokodil?« Svi onda zavikali glasnim i strahovitim glasom: 
»Šuti!« pa ga uzeli odmah onog časa i bez prestanka lupati te lupati. 

Kad se to svršilo, ode slonić ptici Kolokolu, što sjedi u sredini ri- 
jetka trnjaka, te joj reče: »Otac me izlupao i mati me izlupala; sve me 


tetke i ujaci izlupali zbog moje nezasitljive radoznalosti; a ja bih sve 


još da znam, šta krokodil ručava?« 


Onda ptica Kolokolo žalostivo zavika i reče: »Otidđi na obale velike 
sivkasto-zelene mutne rijeke Limpopa, što je sva obrubljena eukaliptima, 
pa ćeš razabrati.« 

Odmah sutradan, kad više nije ništa preostalo od ekvinokcija, jer 
su uznapredovali unaprijed, kao i prije, uze slonić sto funti banana 
(malu kratku crvenu vtstu), i sto funti šećerne trske (dugu purpurnu 
vrstu), i sedamnaest lubenica (zelenu hrskavu vrstu), i reče svima svojim 
milim rođacima: »Zbogom, ja odoh na veliku sivkasto-zelenu mutnu 
rijeku Limpopo, što je sva obrubljena cukaliptima, da razaberem, šta 
ručava krokodil.« 

A oni ga svi ispljuskaše još jednom za dobru sreću, premda ih je 
najuljudnije molio, neka prestanu, 

Otišao on dakle, nešto ugrijan, ali nipošto u čudu niti zastrašen, 


pa jede lubenice i razbacuje koru, jer ne može da je klipi. 


Udario iz Grahamstowna na Kimberley, iz Kimberleyja u zemlju 
Khamu, iz zemlje Khame na sjeverošstok, i za sve je vrijeme jeo lube- 
nice, dok nije naposljetku stigao na obale velikoj sivkasto-zelenoj mutnoj 
rijeci Limpopu, što je sasvim obrubljena eukaliptima, baš kako mu je 
rekla ptica Kolokolo. 

A moraš da znaš i da razumiješ, ljubimče moj, da sve do ove nedjelje 
i dana i sata i časa nezasitljivi slonić nije još nikad vidio krokodila i nije 
znao, kakav je krokodil. Samo je bio nezasitno radoznao. 


Prvo, na što je naišao, bila šarena zmijurina, tigrasti piton, omotan 
oko stijene. 

»Oprosti mi«, upitat će slonić najuljudnije, »ali jesi li ti vidio u 
ovome zbrkanom kraju onako nešto kao krokodila?« 

»Da li sam vidio krokodila?« odvrati šareni tigrasti piton silno 
porugljivim glasom. »Šta ćeš još da me pitaš?« 

»Oprosti«, opet će slonić, »bi li mi izvolio reći, šta on ručava?« 

Onda se šareni tigrasti piton odmota brže sa stijene i pljusne slonića 
svojim ljuskavim pljuskavim repom. 

»Gle ti čuda!« reći će slonić. »I moj otac, i moja mati, i moj ujak, 
i moja tetka, da i ne spominjem drugoga ujaka, vodenkonja, i drugoga 
ujaka, pavijana, svi su me ispljuskali zbog moje nezasitljive radozna- 
losti, a meni se čini, da je i ovdje tako.« 

Oprostio se dakle jako uljudno sa šarenim tigrastim pitonom, po- 
mogao, da se opet omota oko stijene, te krenuo nešto ugrijan, ali nipošto 
u čudu, niti zastrašen, pa jede lubenice i razbacuje koru, jer ne može 
da je kupi, dok nije najposlije stao na nešto, što mu se učinilo kladom, 
baš na obali velike sivkasto-zelene mutne rijeke Limpopa, što je sasvim 
obrubljena eukaliptima. 

Ali to je bio zaista krokodil, ljubimče moj, a krokodil žmirnuo 
jednim okom, evo ovako! 

»Oprosti«, upita ga slonić najuljudnije, »jesi li ti možda u ovome 
zbrkanom kraju vidio krokodila?« 

Onda krokodil žmirne drugim okom i malko iz mulja izdigne rep, 
a slonić uzmakne najuljudnije, jer nije želio da opet bude pljusnut. 

»Hodi ovamo, mališu«, pozva ga krokodil. »Zašto ti to pitaš?« 

»Oprosti«, reče slonić najuljudnije, »ali otac me pljuskao, majka me 


pljuskala, da i ne spominjem dugoga ujaka noja i dugu tetku žirafu, koji 


svagda tako ljuto udaraju, pa širokoga ujaka vodenkonja i dlakavoga 
ujaka pavijana, pa i šarenoga tigrastog pitona s ljuskavim pljuskavim 
repom, baš na obali, koji udara ljuće nego itko od njih; ako ti je dakle 
Po volji, ja bih da ne budem više pljuskan.« 

»Hodi ovamo, mališu«, opet ga pozva krokodil, »jer ja sam kro- 
kodil«, i uze roniti krokodilske suze, za dokaz, da je to istina. 

Onda se slonić sav zadihao i zaduhao i kleknuo na obalu i rekao: 
»Ti si baš onaj, kojega ja tražim već odavno. Bi li mi izvolio reći šta 
ti ručavaš?« 

»Dodi k meni, mališanc«, pozva ga krokodil, »pa ću ti na uho 
šapnuti.« 

Slonić pruži glavu pred krokodilova moškava zubata usta, a kro- 
kodil ga zgrabi za mali nos njegov, koji sve do te nedjelje, dana, sata 
i časa nije bio veći od čizme, samo mnogo korisniji. 

»Ja mislim«, promrsi krokodil — a izgovorio je to kroz zube, evo 
ovako! — »ja mislim, da ću danas započeti sa slonićem!« 

Na to se, ljubimče moj, jako ozlovoljio slonić, te će reći kroz nos, 
evo ovako: »Pusti me! To me boli!« 

Onda se šareni tigrasti piton skotrlja niz obalu i prosika: »Mladi 
prijatelju moj, ako ui ne budeš sad odmah i ovoga časa vukao koliko 
god možeš, sudim ja, da će tebe tvoj znanac u kožnom ogrtaču s krupnim 
šarama« (a time je mislio krokodila) »trgnuti u tu bistru rijeku, dok još 
nisi ni prokmečao.« Ovako svagda govore šareni tigrasti pitoni, 

Slonić sjeo na svoje male stražnje noge, pa vukao, vukao i teglio, 
a nos mu se srao otezati. A krokodil bućkao po vodi, uzmućkao ju je 
i uspljuskao svojim repom, kao skorup, pa i on vukao, vukao i teglio. 

A sloniću se sve otezao nos; raskrečio slonić sve četiri male nožice, 


te vukao, vukao i teglio, a nos mu se sve otezao; krokodil mlatio repom 


kao veslom, vukao, vukao i teglio, i kad god bi povukao, sloniću se -sve 
duljio nos i duljio — i silno ga bolio. 

Slonić osjeti da mu. se noge oklizuju, te izgovori kroz nos, koji mu 
je sada bio dug gotovo pet stopa: »To je meni preteško!« 

Nato se šareni tigrasti piton spusti s obale, omota se dvostrukim 
čvorom sloniću oko stražnjih nogu i prozbori: »Neoprezni i neiskusni 
putniče, sada ćemo se svojski i ljudski upeti, jer ako se ne upnemo, čini 
mi se, da će taj ratni brod s vijkom i oklopljenom palubom, što te po- 
teže« (a time je, ljubimče, mislio krokodila) »na sve vijeke pokvariti 
tvoju buduću karijeru.« Ovako svagda govore svi šareni tigrasti pitoni. 

Vukao dakle on, vukao i slonić, vukao i krokodil; ali slonić i šareni 
tigrasti piton vukli jače, i naposljetku ispustio krokodil slonićev nos i 
bućnuo, da se čulo svuda uz Limpopo i niz Limpopo. 

A_slonić iznenada bubnuo, i to ljuto; ali najprije se postarao, da 
šarenome tigrastom pitonu rekne: »hvala ti«; zatim se pobrinuo za svoj 
jadni otegnuti nos, omotao ga sasvim hladnim bananinim lišćem i spustio 
ga u veliki sivkasto-zeleni mutni Limpopo, da se hladi. 

»Čemu to činiš?« zapita šareni tigrasti piton. 

»Oprosti«, objashi slonić, »ali nos mi se jako izobličio, pa čekam, 
da se skupi.« 

»Onda ćeš dugo čekati«, reći će mu Šareni tigrasti piton. »Mnogi ne 
znaju, šta im valja.« 

Presjedio slonić ondje tri dana i čekao, da mu se skupi nos, ali mu 
se nos nije skratio, nego slonić usto“ još i oškiljavio. Jer ri, ljubimče 
moj, vidiš i razumiješ, da mu je krokodil otegnuo nos u pravo zdravo 
rilo, kakvo danas imaju svi slonovi. 

Na koncu trećeg dana doletjela muha i ubola slonića u rame, a on 


nije ni znao, šta čini, nego dignuo rilo i njime ubio muhu. 


»To je prva koristl« reče šareni tigrasti piton. »To ge bi mogao 
učiniti samim prljavim nosom. Ded pokušaj i malo jedi.« 

Nije slonić još ni mislio, šta čini, a već ispružio rilo i iščupao pri- 
ličan čuperak trave, valjano ga oprašio o prednje noge, i strpao u usta. 

»To ti je druga korist!« kaza šareni tigrasti piton. »To ne bi mogao 
učiniti samim prljavim nosom. Šta misliš, peče li tu sunce jako?« 

»I peče«, potvrdi slonić, te nije još ni smislio, šta radi, a već za- 
grabio mulja s obale velikoga sivkasto-zelenoga mutnog Limpopa, plju- 
snuo ga sebi na glavu i napravio hladnu prljavu mrljavu kapu, da mu je 
kapala iza ušiju. 

»To ti je treća korist!« objasni mu šareni tigrasti piton. »To ne 
bi mogao učiniti samim prljavim nosom. Kako je, bi li da opet bude! 
pljuskan?« 

»Oprosti«, istisnu slonić, »ali ja ne bih nipošto.« 

»A bi li htio da pljuskaš koga?« zapita šareni tigrasti piton. 

»To bih zaista jako volio«, priznade slonić. 

»Dobro«, dočeka šareni tigrasti piton. »Razabrat ćeš, kako je tvoj 
novi nos jako zgodan, da njime pljuskaš svijet.« 

»Hvala ti«, uzvrati slonić, »zapamtit ću to. A sada bih da odem 
kući svojim milim rođacima i da pokušam.« 

Krenuo dakle slonić poprijeko Afrikom, vijući i vitlajući svojim 
rilom. Kad želi da jede voća, trga ga s drveta, a ne čeka, da spadne, kao 
što je čekao prije. Kad želi trave, čupa je iz zemlje, a ne spušta se na 
koljena, kao prije. Kad ga muhe bodu, kida s drveta granu i služi se 
njome kao mahalicom; a kad ga sunce peče, udešava sebi novu, hladnu, 
prljavu-mrljavu kapu od mulja. Kad mu je dosadilo samome na putu 
kroz Afriku, pjevao je na svoje rilo, a graja mu glasnija negoli u nekoliko 
trubljačkih zborova. Skrenuo navlaš s puta k jednome širokom voden- 


konju (nije mu bio rođak) i pljusnuo ga jako ljuto, da bi se uvjerio, je 
li mu šareni tigrasti piton istinu rekao o novom rilu. Za preostalog je 
vremena skupljao kore od lubenica, što ih je bio pobacao, kad je išao na 
Limpopo — skupljao ih, jer je bio uredan debelokožac, 

Jedne mračne večeri vratio se svima svojim milim rođacima, smo- 
tao svoje rilo i nazvao im: »Dobar večel« Oni se jako obradovali, što 
ga vide, te mu rekli: »Hodi, da budeš bijen za svoju nezasitljivu rado- 
znalost.« 

»Eh«, dočeka slonić, »ja mislim, vi, svijete, ne znate ništa, kako se 
pljuska; ali ja znam, pa ću vam pokazani!« 

Onda odmota rilo i odalami dvojicu svoje drage braće, da su se 
izvrnuli naglavce. 

»Oh, banana mu!« uzviknuše oni. »Gdje si naučio tu smicalicu i šta 
si učinio od svojega nosa?« 

»Stekao sam nov nos od onoga krokodila na obali velike sivkasto- 
zelene mutne rijeke Limpopa« objasni slonić. »Zapitao sam ga, šta ručava, 
a on me evo ovim obdario.« 

»Veoma je ružan«, zamijeti njegov dlakavi ujak pavijan. 

»I jest«, priklopi slonić, »ali je jako probitačan« — te on zgrabi 
dlakavoga ujaka pavijana za dlakavu nogu i uzbaci ga na stršenjak. 

Poslije toga taj je nevaljali slonić dugo vremena pljuskao sve svoje 
mile rođake, da su se jako ugrijali i vrlo začudili. Dugačkome ujaku noju 
istrgao perje iz repa; dugačku tetku žirafu zgrabio za stražnju nogu pa 
k vukao kroz trnjak; širokoga ujaka vodenkonja ispsikao i duhnuo mu 
u uho mjehuriće, kad je nakon jela spavao u vodi, ali nije nikome do- 
puštao, da dirne pticu Kolokolo. 

Naposljetku dogrdjelo to milim njegovim rođacima, te oni brže-bolje 
jedan za drugim pohitjeli na obale velikoj sivkasto-zelenoj mutnoj rijeci 


Limpopu, što je sasvim obrubljena eukaliptima — pohitjeli da steknu od 
krokodila nove nosove. Kad su se vrarili, nitko nije nikoga više pljuskao. 
Odonda, ljubimče moj, svi slonovi, što ćeš ih ikada vidjeti, pa i oni, 
kojih ne ćeš vidjeti, imaju baš onakva rila, kao što je rilo nezasitljivo 


radoznalog slonića. 


Ovo je slonić, kojemu krokodil vuče nos. Veoma je iznenađen i 
začuđen, i boli ga, pa govori kroz nos i veli: »Pusti me! To me boli!. 
Vuče on jako, a jako vuče i krokodil; ali šareni tigrasti piton biti kroz 
vodu, da pomogne sloniću. Sve ono, Što se crni, obala je velike sivkasto- 
zelene mutne rijeke Limpopa (ali mi nije dopušteno, da bojom oslikam 
te slike), a ono drvo, što je nalik na bocu, sa zavijenim korijenjem i s osam 
listova, jedan ti je od eukalipta, što ondje rastu. 

Ispod te istinske slike sjene su afričkih životinja kako ulaze u afrički 
korab. Dva su lava, dva noja, dva vola, dvije deve, dvije ovce, i dva 
druga stvorenja, što nalikuju na Štakore, ali ja mislim, da su pećinski 
kunići. Oni ne znače ništa. Metnuo sam ib, jer sam mislio, da sm naočiti. 


Bili bi zaista lijepi, da sam ib smio sslikati bojama. 


Evo slonića na slici: upravo se sprema da trga banane s drveta, pošto 
je stekao svoje lijepo novo dugo rilo. Ne bih rekao, da je zaista lijepa 
slika; ali je nisam mogao načiniti bolju, jer je teško crtati slonove i banane. 
Ono prutasto za slonićem kaljav je močvaran kraj negdje u Africi. Slonić 
je najviše svojih muljevitih kolača načinio od mulja, što 'ga je tu našao. 
Mislim, ljepše bi bilo, kad bi ti bananovo drvo obojio zelenom bojom, a 
slonića crvenom. 

Šest me slugu služi sada 
(Pametni su jako), 

Po imenu: Zašto, Kada, 

Tko, Što, Gdje i Kako. 
Šaljem ja njib po svijetu svud, 
S istoka do na jug, 

A nagrada za njibov trud 
Uvijek je odmor dug. 


Od devet do pet spavaju, 
Jer zaposlen“sam tad. 
Triput na dan ručavaju, 
Tu čeljad mori glad. 
Razni ljudi — razne ćudi: 
Znam curicu malu — 
Dest joj milijuna služi, 

A svi — tek za šalu! 
Svud ih šalje poslom ona, 
Čim otvori oči — dašto — 
Kako? Gdje? — tri milijuna, 


Sedam milijuna Zašto! 


POPIJEVKA OSTARCU KLOKA NU 


T ije klokan uvijek bio takav, kakva ga mi gledamo, nego dru- 
N gačija životinja, s četiri kratke noge. Bio je siv i vunat, a ponos 

mu bio ncizmjeran: igrao je na proplanku usred Australije, te 
došao k malome bogu Nqi. 

Došao bogu Nqi u šest sati prije zajutarka, te mu rekao: »Stvori 
me, da budem drugačiji, nego što su sve druge životinje, do pet sati 
poslije podne.« 

Nqa skoči sa svoga sjedišta na pješčari i zacikne: »Odlazil« 

Bio klokan siv i vunat, a ponos mu bio neizmjeran: igrao na rubu 
klisure usred Australije, te došao k srednjem bogu Nquingu. 

Došao Nquingu u osam sati nakon zajutarka, te će mu reći: »Stvori 
me, da budem drugačiji, nego što su sve druge životinje; stvori me još 
takva, da se među svima slavno pročujem; preobliči me do pet sau 
poslije podne.« 

Skočio Nquing iz svoje duplje na lirici i ciknuo: »Odlazil« 

Bio klokan siv i vunat, a ponos mu bio neizmjeran: igrao na pje- 
ščari usred Australije, te došao k velikome bogu Nqongu. 

Došao Nqongu u deset sati prije ručka, te će mu reći: »Stvori me, 
da budem drugačiji, nego što su sve druge životinje; stvori me takva, da 
se među svima slavno pročujem i da za mnom trče; preobliči me do 
pet sati poslije podne.« 


Skočio Nqong iz svoje kupke u slanoj bari i zaciknuo: »Hoću!« 

Nqong zovnuo Dinga, žutoga psa Dinga, koji je uvijek gladan, prašan 
na suncu, i pokazao mu klokana. Nqong reče: »Dingo! Probudi se, Dingo! 
Vidiš li toga gospodina, što pleše na smetištu? On bi, da se među svima 
slavno pročuje i da ga oblijeću. Dingo, učini mu tol« 

Skoči Dingo, žuti pas Dingo, i reče: »Šta? Zar taj stvor, što nije 
ni mačka ni kunić?« 

Potrča Dingo, žuti pas Dingo, navijek gladan, cereći sve zube kao 
koš za ugljen — potrča za klokanom. Poletje ponosni klokan na svoje 
četiri sitne nožice kao kunić. 

Tu se, ljubimče moj, svršava prvi dio ove pripovijesti. 

Trči klokan pustinjom, trči planinama, trči slanim barama, trči 
trščacima, trči kroz gajeve modrog kaučukovca, po oštroj travi trozupki, 
trči po liticama, trči — dok ga ne zabolješe prednje noge. 

A morao dalje! 

Neprestano trčao Dingo — žuti pas Dingo — uvijek gladan, razva- 
ljenih vilica poput zamke za štakore, trčao za klokanom, nikad ga ne do- 
stižući, nikad ne zaostajući za njim. 

A morao dalje! 

Svejednako trči klokan — starac klokan. Trči kroza šumu, trči preko 
australskih močvara, trči kroza šaš i travu, trči preko obratnika jarčeva 
i rakova, trči sve donde, dok ga ne zabolješe stražnje noge. 

A morao dalje! 

Svejednako trči Dingo, žuti pas Dingo, sve gladniji i gladniji, kesi 
zube, razvalio usta kao konjski ajam, a niti se primiče, niti zaostaje. Sti- 
goše tako na rijeku Wollgong. 

Tu nije bilo mosta ni broda, pa klokan nije znao, kako bi prešao; 


propeo se dakle na noge i uzeo skakati. 


A morao dalje! 

Skakuće po pljoštinama, skakuće po troštinama, skakuće po pusti- 
njama usred Australije. Skakuće kao klokan. 

Najprije skočio jedan lakat; onda skočio tri lakta; noge mu se jačale, 
duljile. Nije dospijevao da se odmori ili okrijepi, a želio je jošte kako. 

Svejednako trči Dingo, žuti pas Dingo, sve smeteniji, sve gladniji, i 
čudi se, tko to na svijetu ili izvan svijeta nauči starca klokana da tako 
poskakuje. 

A jest skakao, skakao kao skakavac, kao grašak u loncu ili kao nova 
lopta na podu u dječjoj sobi. 

A morao dalje! 

Digao on prednje noge; skače na stražnjim nogama; napeo rep za 
sobom, kao da njime balansira; i skače po darlinškim humcima. 

A morao dalje! 
Svejednako trči Dingo, umorni pas Dingo, sve gladniji te gladniji, sve 
smeteniji, i čudi se, kada li će na svijetu ili izvan svijeta stati starac klokan. 

Onda dode Nqong iz svoje kupke u slanoj bari i reče: »Pet je sati.« 

Sjeo. Dingo, jadni pas Dingo, navijek gladan, prašan na suncu; 
isplazio jezik i zatulio. 

Sjeo klokan, starac klokan, napeo za sobom rep kao mljekarsku sto- 
ličicu i rekao: »Hvala nebesima, što se to svršilo!« 

Onda će reći Nqong, koji je uvijek fin gospodin: »Zašto ne hvališ 
žutome psu Dingu? Zašto mu ne zahvališ na svemu, što ti je učinio?« 

Onda reče klokan, umorni stari klokan: »Istjerao me iz zavičaja moga 
djetinjstva; otjerao me od moga redovitog vremena za jelo; preinačio mi 
lik, da ga ne ću nikada više steći, i učinio vragoliju od mojih nogu.« 


A _Nqong ga upita: »Možda se ja bunim, no zar ti nisi od mene zaiskao, 
da te stvorim drugačijim od sviju drugih životinja, pa da svi zaista lete 
za tobom? A sad je pet sati.« 

»Jesam«, priznade klokan. »Kamo sreće, da nisam iskao. Mislio sam, 
ti ćeš to učiniti čarolijama i gatkama, ali ovo je prava lakrdija.« 

»Lakrdija!« povika _Nqong iz svoje kupke u modrome gaju kauču- 
kovca. »Reci to još jednom, pa ću zvižduknuti Dingu, neka te povitla, da 
ti otpadnu stražnje noge.« 

»Ne ću«, požuri se klokan. »Oprosti mi. Noge su noge, a ja sudim, da 
ih ti ne bi trebao ni prcinačivati. Htio sam jedino razložiti vašem gospod- 
stvu, da odjutra nisam ništa jeo, a jako sam gladan.« 

»Jest«, prozbori Dingo, žuti pas Dingo, »i meni je baš isto tako. Pre- 
obličio sam njega, da bude drukčiji od svih drugih životinja; ali šta ću 
dobiti ja za užinu?« 

Na to mu uzvrati Nqong iz svoje kupke u slanoj močvari: »Dodi 
i zapitaj me to sutra, jer sada bih da se umijem.« 

Tako oni ostadoše usred Australije, klokan i žuti pas Dingo, i svaki 
od njih reče: »Ti si to skrivio.« 


Ovo je slika starca klokana, dok je još bio drugačija životinja s četiri 
kratke noge. Narisao sam ga siva i vunata, pa eto vidiš, da je zaista po- 
nosit, jer mu je u kosi vijenac od cvijeća. Igra on na proplanku (to jest na 
rubu klisure) usred Australije, u šest sati prije zajutarka. Eno vidiš, da je 
šest sati, jer baš izlazi sunce. Ono s ušima i otvorenim ustima mali je bog 
Nqa. Nga se jako zučudio, jer još nikad nije vidio da klokan tako igra. 
Mali bog Nga baš veli: »Odlazi!« ali klokan se dao toliko u igru, da je 
prečuo. 

Klokan nema pravoga imena, nego jedino Razmetljivac. Izgubio je 
ime, jer je bio tako ponosit. 


Ovo je slika starca klokana u pet sati poslije podne, kad je stekao 
svoje divne stražnje noge, baš kao što je obećao veliki bog Ngong. Eno 
vidiš, da je pet sati, jer toliko pokazuje omiljeni sat velikoga boga Nqonga. 
Ono je Ngong u svojoj kupelji, a noge ispružio. Starac je klokan neuljudan 
prema žutome psu Dingu. Žuti je pas Dingo hvatao klokana diljem Austra- 
lije. Eno vidiš tragove klokanovih novih dugih nogu unatrag po golim 
brdima. Žuti je pas Dingo nacrtan crn, jer mi nije dopušteno da te slike 
oslikam pravim bojama iz kutije; a osim toga žuti je pas Dingo strabovito 
pocrnio i zaprašio se, kako je trčao po pljoštinama i troštinama. 

Ne znam imena onome cvijeću, što raste oko Nqongove kupke. One 
dvije pokrupne stvari daleko u pustinji dva su druga boga, s kojima je 
starac klokan razgovarao toga jutra. Kesica sa slovima jest tobolac starca 
klokana. Mora on imati tobolac, kao što mora da ima i noge. 


To ze pjesma u slavu 

Trke : predičnog skakavca tog, 

Što pretrča — gle čuda, proslavi se time! — 
Put, što reče Nqong, warrigaborrigaroomski bog, 


Prvo klokan — a žuti pas Dingo za njime 


Klokan ko ptica laka 
Dvadeset skače aršina 

U dal) — nikad ne staje, 
Dingo ga vije, goni 

Od jutra sve do mraka, 
Ko žut je oblak ta psina 
Pa trči i ne laje, 


Tako su jurili oni! 


Odoše, tko bi znao 
Kamo; našli im trag nisu, 
Jer nitko nije dao 

Ime još kraju tome. 
Strašna je to daljina — 
(Potraži u zemljopisu!) 
Od Torresa do Leeuwina, 


/ natrag domu svome. 


Kad bi ti trčo, pobro, 
Do mora sve pute mnoge 
U jednom naletu ludom, 
To pol je tek trke njine. 
Ugrijao bi se dobro, 
Iznakazio bi noge 

Pa bi te zvali čudom, 


Da! moj nasrtljivi sine! 


KA K'O SU NASTALI BPASANGCI 


vo je; ljubimče_ moj, još jedna pripovijest iz davnih, pradavnih 

vremena. Baš usred tih vremena bio jedan štrkljav bockav jež; 

živio je na obali burne rijeke Amazonke i jeo ljuskave puževe i 
tako koješta. A imao je prijateljicu, sporu ozbiljnu kornjaču, koja je živjela 
na obali burne rijeke Amazonke te jela zelenu loćiku i tako koješta. I sve 
je tako bilo u redu, ljubimče moj. Razumiješ li? 

No u isto vrijeme, za tih davnih, pradavnih vremena, bio još i pjegavi 
jaguar; i on živio na obali burne rijeke Amazonke, a jeo sve, što je mogao 
da ugrabi. Kad nije mogao da ugrabi srnu ili majmuna, jeo je žabe i kukce. 
A kad nije mogao da ugrabi žaba ili kukaca, došao bi k majci jaguarki 
i ona bi ga poučavala, kako se jedu ježevi i kornjače. 

Govorila mu nebrojeno puta, dražesno mašući repom: »Sinko moj, 
kad nađeš ježa, moraš ga baciti u vodu, i on će se onda odmotati, a kad 
uhvatiš kornjaču, moraš je šapom izgrepsti iz njezine kore.« I sve je to bilo 
pravo, ljubimče. 

Jedne krasne noći na obali burne rijeke Amazonke pjegavi jaguar 
našao štrkljavoga bockavoga ježa i tromu ozbiljnu kornjaču gdje sjede pod 
panjem povaljenog drveta. Nisu mogli da pobjegnu, pa se štrkljavac bod- 
ljikavac smotao, jer je bio jež, a troma oklopnjača uvukla glavu i noge pod 
koru, koliko god je mogla, jer je bila kornjača. I sve je to bilo pravo, lju- 
bimče. Razumiješ li? 


»Slušajte me sada, jer ovo je vrlo važno«, prozbori im pjegavi 'aguar. 
»Mati mi je rekla, nađem li ježa, moram ga baciti u vodu, i onda će se on 
odmotati, a nađem li kornjaču, valja mi je šapom izgrepsti iz njezine kore. 
Koje je dakle od vas jež, a koje kornjača? Tako mi mojih pjega, ja ne 
znam.« 

»Znaš li pouzdano, što ti je mama rekla?« zapita štrkljavi bockavi 
jež. »Znaš li sasvim pouzdano? Možda ti je rekla, ako odmotaš kornjaču, 
moraš je zaimačem izljuštiti iz vode, ako izgrebeš ježa, moraš ga baciti 
u koru.« 

»Znaš li ti pouzdano, šta ti je mama rekla?« zapita troma ozbiljna 
kornjača. »Znaš li sasvim pouzdano? Možda ti je rekla, razvodniš li ježa, 
moraš ga baciti u svoju šapu, a ako nađeš kornjaču, moraš je ljuštiti, dok 
se ne odmota.« 

»Čini mi se, da nije bilo nipošto tako«, kazao pjegavi jaguar, ali se 
malko smeo. »Nego, molim vas, recite to još jednom razgovjetnije.« 

»Ako izgrabiš šapom vode, odmotat ćeš je ježom«, zamrsi štrkljavac 
bockavac. »Pamti to, jer je važno.« 

»Ali«, nadoveza kornjača, »ako izgrabiš svoje meso, baci ga zaimačem 
u kornjaču. Kako da ti toga ne razumiješ?« 

»Od vas me zaboljele i pjege«, izusti pjegavi jaguar. »A onda, ja vas 
nisam ni pitao za savjet. Želio sam jedino da doznam, koje je od vas jež, 
a koje kornjača.« 

»Ne ću da ti reknem«, istisnu štrkljavac bockavac, »ali ti me možeš 
izgrepsti iz moje kore, ako te volja.« 

»Aha!« dočeka pjegavi jaguar. »Sada znam, ti si kornjača. Mislila si, 
da ne ću znati! Sada znam.« 

Pjegavi jaguar ispruži svoju meku šapu baš u onaj čas, kad se štrkljavac 
bockavac smotao, pa se dabome meka šapa jaguarova sva osula bocama. 


Još gore, odgurao on štrkljavca bockavca sve dalje i dalje u šumu i u grmlje, 
gdje je bio mrak, i nije ga mogao naći. Onda turio meku šapu u usta, a 
bodljike ga, dakako, bole još gore. Čim je mogao da progovori, reći će: 
»Sada ja znam, nije to nipošto kornjača. Ali« — i on počeša glavu svojom 
neizbodenom šapom — »kako ću razabrati, da li je ono drugo kornjača?« 

»Ali ja jesam kornjača«, javi se spora oklopnjača. »Pravo je rekla 
tvoja mati. Rekla ti je, da me šapom izgrebaš iz moje kore. Započni!« 

»Maločas si rekla, da ona to nije kazala«, odvrati pjegavi jaguar 
siskajući bodljike iz svoje mekane šape. »Rekla si, da je ona kazala nešto 
sasvim drugačije.« 

»Dobro, recimo, ti veliš, ja sam rekla, da je ona kazala nešto sasvim 
drugačije, ali ja ne razbirem, da je tu ikakve razlike; jer ako je ona rekla, 
što ti veliš, da sam ja govorila, da je ona kazala, to je isto, kao da sam 
iz govorila, šta je ona rekla da je kazala. U drugu ruku, ako ti misliš, 
da je ona rekla, da me moraš zaimačem odmotati, a ne raskomađati me 
korom, šta ću ti ja.« 

»No ti si rekla, da želiš, da te šapom izgrebem iz tvoje kore«, opet će 
pjegavi jaguar. 

»Ako razmisliš, sjetit ćeš se, da nisam ništa rekla tako. Rekla sam, da 
je tvoja mati kazala, da me izgrebeš iz moje kore«, objasni mu spora 
oklopnjača. 

»Šta će biti, ako ja to učinim?« zapita jaguar jako lukavo i jako 
oprezno. 

»Ne znam, jer još nikad nisam izgrebena iz svoje kore; ali ti velim 
istinski: ako hoćeš da vidiš kako ću otplivati, samo me baci u vodu.« 

»Ja to ne vjerujem«, dočeka pjegavi jaguar. »Ti si sve smiješala, što 
mi je majka rekla, da učinim, i ono, što si me ti zapitala, da li pouzdano 
znam, mije li mi ona rekla, tako te sada ne znam, stojim li na glavi ili na 


pjegavom repu; a sada mi evo pripovijedaš nešto, što mogu da razumijem, 
i to me još gore buni. Majka mi je rekla, da jedno od vas dvoga bacim u 
vodu, pa kako se čini da si ti u strahu, da te ne bih bacio, mislim ja, ti ne 
Želiš, da te bacim. Skoči dakle u burnu rijeku Amazonku, ali se požuri.« 

»Upozorujem te, to se ne će militi tvojoj mami. Nemoj joj reći, da ti 
nisam kazala«, opomenu ga spora oklopnjača. 

»Ako još riječ izrekneš o tom, šta je moja majka kazala...« — za- 
prijeti jaguar, ali još nije bio ni izgovorio rečenicu, a spora oklopnjača 
spokojno zaronila u burnu rijeku Amazonku, otplivala daleko ispod vode 
1 isplivala na obalu, gdje ju je čekao štrkljavac bockavac, 

»Jedva smo glavu iznijeli«, kaza štrkljavac bockavac. »Ja ne marim 
pjegavoga jaguara. Šta si mu rekla, da si ti?« 

»Rekla sam mu istinski, da sam istinska kornjača, ali mi nije vjerovao, 
nego me natjerao, neka skočim u vodu, da vidi, jesam li to, a ja bila, i on 
se začudio. Sada je otišao, da pripovijedi svojoj mami. Slušaj ga!« 

Čuju pjegavoga jaguara kako riče med drvećem i grmljem uz burnu 
rijeku Amazonku, dok mu nije došla mama. 

»Sinko, sinko!«, ponavljala majka nebrojeno puta, ljupko šibajući 
repom. »Što li si opet.počinio, što ne bi trebalo?« 

»Pokušao sam da šapom izljuštim zvjerku, koju je trebalo iz kore 
izljuštiti, a sad mi je šapa puna bodljika«, odgovori pjegavi jaguar. 

»Sinko, sinko!« jadala mati nebrojeno puta, dražesno mašući repom. 
»Po bodljikama u tvojoj mekoj šapi vidim, da je to zacijelo bio jež. Tre- 
balo je da ga baciš u vodu.« 

»Bacio sam ono drugo, a to veli, da je kornjača; ja mu nisam povje- 
rovao, a zbilja bijaše; zaronio je u burnu rijeku Amazonku, i ne će više iz- 
roniti, a ja nemam ništa da jedem, te mislim, bolje bi bilo, da se nastanimo 
gdjegod na drugome mjestu. Ovdje na burnoj rijeci Amazonki prepametni 
su meni.« 


»Sinko, sinko!« učila ga njegova mati nebrojeno puta, dražesno mašući 
repom. »Slušaj sada mene i pamti, što ja velim. Jež se smotava u krugu, a 
njegove bodljike bodu svuda ujedamput. Po tome ćeš poznati ježa.« 

»Tu staru gospu ne marim ja ni najmanje«, promrsi štrkljavac boc- 
kavac u sjeni velika lista. »Radoznao sam, šta li ona još zna!« 

»Kornjača se ne može smotati«, ponavljala majka jaguarka nebrojeno 
puta, dražesno mašući repom. »Ona samo uvlači glavu i noge pod koru. 
Po tome ćeš poznati kornjaču.« 


»Ne marim tu staru gospu nimalo«, progunda spora oklopnjača. 
»Ni pjegavi jaguar ne može zaboraviti tih uputa. Velika je žalost, 
štrkljavče bodljikavče, što ti ne znaš plivati.« 

»Nemoj mi govoriti«, odslovi štrkljavac bockavac. »Nego smisli, ko- 
liko bi bolje bilo, kad bi se ti mogla smotati. To je nevolja! Sluša; pje- 
gavoga jaguara.« 

Pjegavi jaguar sjedi na obali burne rijeke Amazonke, siska bodljike 
iz svojih šapa f govori sam sebi: 


»Ne znaš se smotatij al znaš plivati — 
Spora oklopnjačo, to si ti! 
Znaš se smotati, ne znaš plivati — 


Štrkljavče bockavče, to si ti!« 


»Ne će on toga zaboraviti dovijeka«, pripomenu štrkljavac bocka- 
vac. »Pridrži mi bradu nad vodom, spora oklopnjačo. Pokušat ću da 
naučim plivati. Možda će koristiti.« 

»Divota!« uzviknu spora oklopnjača te pridrži štrkljavcu bockavcu 
bradu nad vodom, dok je štrkljavac bockavac brčkao po vodi burne 
rijeke Amazonke. 


»Bit ćeš ti izvrstan plivače, ocijeni spora oklopnjača. »Da mi sada 
možeš malko razmaknuti oklop na leđima, pokušala bih da se smotam. 
Možda će koristiti,« 

Štrkljavac bockavac pomogne kornjači da razmakne ploče na leđima; 
spora se oklopnjača uzvrtjela i upela, te zaista uspjela da se malko 
smota, 

»Divota!« oduševljeno će štrkljavac bockavac; »ali sada ne treba 
više, pocrnjela si u licu. Molim te, uvedi me opet u vodu, pa ću se 
vježbati da plivam ustranu, kad veliš, da je.tako lako.« I Štrkljavac se 
bockavac vježba, a spora oklopnjača pliva uza nj. 

»Divota!« zanosno će spora oklopnjača. »Dok se malo uvježbaš, bit 
ćeš pravi pravcati kit. Ako ti nije nezgodno, ded mi razmakni za dva 
trunka stražnje i prednje ploče; ja bih da pokušam ono divno savijanje, 
što veliš, da je tako lako. Al će se začuditi pjegavi jaguar!« 

»Divota!« dočeka štrkljavac bockavac, sav mokar od burne rijeke 
Amazonke. »Ja ti velim, ne bih te razaznao ni od koga iz moje vlastite 
porodice. Dva trunka kažeš, čini mi se? Nešto više izražaja, molim, i 
nemoj toliko stenjati, jer će nas čuti pjegavi jaguar. Dok ti završiš, ja bih 
da pokušam onako dugo roniti, kad veliš, da je tako lako. Al će se čuditi 
pjegavi jaguar!« 

I tako je štrkljavac bockavac ronio, a spora oklopnjača ronila uza nj. 

»Divota!« pohvali ga spora oklopnjača. »Malo više pazi, da za- 
ustavljaš dah, pa ćeš moći da domuješ na dnu burne rijeke Amazonke. 
Sada ću ja pokušati da se uvježbam, ne bih li omotala stražnje noge 
oko ušiju, kad veliš, da je to osobito zgodno. Al će se čudiu pjegavi 
jaguar!« 

»Divora!« zadivi se štrkljavac bockavac. »Ali tvoje se stražnje ploče 


napinju malko. Iskakuju sada, mjesto da leže uporedo.« 


»Oh, to je od gibanja«, objasni spora oklopnjača. »Primijetila sam, 
kao da su se tvoje bodljike slile, te si sličniji češeru nego kestenu, kakav 
si bio.« 

»Zar zaista?« upita štrkljavac bockavac. »To je stoga, što upijam 
vodu. Oh, al će se čuditi pjegavi jaguar!« 

Nastavili oni svoje vježbe, i jedno pomagalo drugome, sve dok nije 
svanulo; a kad je iskočilo sunce, uzeli otpočivati i sušiti se. Onda raza- 
braše, da su obadvoje sasvim drugačiji, nego što su bili. 

»Štrkljavče bockavče«, prozbori kornjača nakon zajutarka, »ja nisam 
onakva, kakva jučer bijah; ali mislim, da ću se ipak militi pjegavome 
jaguaru.« 

»To sam baš i ja mislio«, prihvati štrkljavac bockavac. »Ja držim, 
kora je silna poboljšica bodljikama — da i ne spominjem vještine u pli- 
vanju. Oh, al će se čuditi pjegavi jaguar! Hajde da ga potražimo!« 

Malo-pomalo te nađoše pjegavoga jaguara gdje još liže svoju meku 
šapu, što ju je sinoć ozlijedio. Toliko se začudio, da se triput izvratio 
nauznak na svoj pjegavi rep, triput zaredom. 

»Dobro jutro!« nazva mu štrkljavac bockavac. »A kako je danas 
tvojoj miloj dražesnoj mami?« 

»Hvala ti, jako joj je dobro«, odgovori pjegavi jaguar; »ali oprosti, 
što u ovaj čas ne mogu da se sjetim tvog imena.« 

»To je neuljudno od tebe«, prekori ga štrkljavac bockavac, »kad si 
jučer u to doba htio da me šapom izgrebeš iz moje kore.« 

»Ali ti i nisi imao kore. Bile su samo bodljike«, u čudu će pjegavi 
jaguar. »Znam, da su bile. Evo mi pogledaj šapu!« 

»Ti si mi rekao, da skočim u burnu rijeku Amazonku i da se udavim,« 
oglasi se spora oklopnjača. »Što si danas tako prost i zaboravan?« 

»Zar se ne sjećaš, šta ti je rekla majka?« opet će štrkljavac bockavac: 


»Ne znaš se smotati, al znaš plivati — 
Štrkljavče bockavče, to si ti. 

Znaš se smotati, ne znaš plivati — 
Spora oklopnjačo, to si ti!« 

Nato se obadvoje smotali i otkotrljali, a pjegavom se jaguaru za- 
vrtjele oči u glavi kao pravi točkovi. Onda on otišao po svoju majku. 

»Majko«, reče, »tu su danas u šumi dvije nove životinje, a ona jedna, 
za koju si rekla, da ne zna plivati — pliva, a druga, što si rekla da se 
ne zna smotati — smotava se; bodljike su, čini mi se, podijelile, jer su 
obadvije sasvim oklopljene, miesto da jedna bude glatka, a druga sva 
bodljikava; osim toga obje se kotrljaju te kotrljaju, a meni je nemilo.« 

»Sinko, sinko!« pouči ga majka jaguarka nebrojeno puta, dražesno 
mašući repom. »Jež je jež, i ne može ništa drugo biti nego jež; a kornjača 
je kornjača, i ne može nikada biti ništa drugo.« 

»Ali to nije jež i nije kornjača. To je pomalo od obojega, a ja mu 
ne znam imena.« 

»Besmislica!« ljutnu se majka jaguarka. »Sve ima svoje ime. Nazvat 
ću ga »pasanac«, dok mu ne nađem pravo ime. A _ja bih ga pustila 
s mirom.« 

Pjegavi jaguar učini, kako mu je majka rekla, osobito da ih pusti 
s mirom. Ali je zanimljivo, da od onoga dana sve do danas, ljubimče 
moj, nitko nije na obali burne rijeke Amazonke štrkljavca bockavca i 
sporu oklopnjaču drukčije zvao nego pasancem. Ima dakako ježeva i 
kornjača i na drugim mjestima (ima ih i u mojem vrtu), ali prava stara 
i pametna vrsta, s korom, što se ljuskava hruskava naslagala jedna na 
drugu, nalik na češer, živjela je u davna, pradavna vremena, na obali 
burne rijeke Amazonke, i zvala se svagda pasancima, jer su bili tako 
pametni. 

Tako je pravo, ljubimče moj. Razumiješ li? 


Ovo je veoma zanimljiva karta burne Amazonke, nacrtana crveno i 
crno. Nije ni u kakvoj vezi s pričom, osim Što su na njoj dva pasanca 
— u gornjem uglu. Uzbudljivi dio jesu pustolovine, što su ih doživjeli 
putnici, koji su prolazili putem, što je označen“ crveno. Kad sam, stao 
risati kartu, nakanio sam da naslikam pasance, morske krave, dugorepe 
majmune, goleme zmijurine i svu silu jaguara, ali je bilo uzbudljivije, da 
nacrtam kartu i na njoj crvenilom smione pustolovine. Počni slijeva o- 
dozdo i točno slijedi strelice, pa ćeš naokolo ponovo stići do mjesta, 
odakle su pustolovni putnici otputovali kući brodom, koji nosi ime 
Royal Tiger. 

Ta je slika prepuna pustolovina, i sve su na njoj ispripovijedane na- 
pismeno, tako da posve pouzdano znaš, šta je pustolovina, a šta drvo 


ili čamac. 


Vadi nas Indijanci vasa htjeti 
. Jako smao podije svak ta na4 malo 
ota. 


, Rošto smo te udjeniti da 


Ovo je slika cijele priče o jaguaru, ježu, kornjači i pasancu, o svima 
zajedno. Vazda je ista, kako god je okrenuo. Kornjača je u sredini — 
uči da se smotava, i zato su joj se raširile ljuskave ploče na leđima. Ona 
stoji na ježu, koji čeka da uči plivati. Jež je japanski jež, jer nisam mo- 
gao da u vrtu nađem naših domaćih ježeva, kad sam htio da ib naslikam. 
(Bilo je po danu, kad su polijegali u svoje postelje ped georginama.) 
Pjegavi jaguar gleda preko ruba, a meku mu je šapu majka brižno zavila, 
jer se izbo, kad je vadio ježa. Jako se začudio gledajući, šta kornjača 
radi, a šapa ga boli. Ono njuškavo stvorenje sa sitnim okom, preko 
kojega prekoračuje pjegavi jaguar, pasanac je, u kojega će se prevratiti 
kornjača i jež, dok nauče smotavati se i plivati. Sve je to magična slika, 
i to je jedan razlog, zašto nisam naslikao jaguarove zaliske. Drugi ja 
razlog, Sto je tako mlad, da mu još nisu izrasli zalisci. Jaguaru je ime, 
kako mu mama tepa: Doffles. 


Amazonke još ne vidjeh, 
Ni brazilskih šuma, polja, 
A brodovi tamo plove, 


Kada god je kojem volja. 


Iz naših luka svaki dan 
Brodovi — da, divna stvar! — 
Plove u daleki Rio, 

U neznan kraj mi mio — 

U Rio ja bih htio, 

Prije neg što budem star! 


Jaguara još ne vidjeh 

Ni pasance, što se šeću 

U oklopu od ljusaka — 
Mislim, da nikad i ne ću. 


Moro bih ja u Rio, 

Da vidim tu divnu stvar, 
Plovit, plovit u Rio — 
Zbilja plovit u Rio! 

U Rio ja bib htio, 

Prije neg što budem star! 


KAKO JE NAPISANO PRVO PISMO 


davno, pradavro vrijeme živio neolitski čovjek. Nije bio ni 
Jutlanđanin, ni Anglijac, pa ni Dravid, što je baš mogao biti, 
ljubimče moj, ali šta marimo. Bio je pračovjek, te je živio spilj- 
skim životom u spilji, i vrlo je malo odjeće imao na sebi; nije znao 
čitati, nije znao pisati, a nije to ni želio, pa kad nije bio gladan, bio 
je sasvim sretan. Zvao se Tegumai Bopsulai, a to znači: »čovjek, koji 
se ne Žuri da korača«. No mi ćemo ga, ljubimče, zvati Tegumai, da bude 
kraće. Žena mu se zvala Teshumai Tewindrow, a to znači: »gospoda, 
koja jako mnogo zapitkuje«, a mi ćemo je, ljubimče, zvati Teshumai, 
da bude kraće. Mala im se kćerka zvala Teffimai Metallumai, a to znači: 
»stvorić bez ikakva vladanja, kojega bi trebalo tući«, no ja ću je zvati 
Taffy. A ona je bila ljubimica svoga tate i maza svoje mame, a nije ni 
napol toliko bijena, koliko bi joj koristilo; i sve troje bili jako sretni. 
Čim je Taffy mogla da trčka, uzela svakud odlaziti sa svojim taticom 
Tegumaijem, a gdjekad se nisu vraćali u spilju, dok ne ogladne. Tada bi 
ih dočekala Teshumai Tewindrow: »Kuda li ste po svijetu obilazili vas 
dvoje, da ste se tako gadno ukaljali? Zaista, Tegumaiju moj, ti nisi bolji 
nego moja Taffy.« 
A sada pazi i slušaj! 
Jednoga dana krenuo Tegumai Bopsulai dabrovom močvarom na 
rijeku Wagai, da ostvama nahvata šarana za ručak, a Taffy pošla s njime. 


Tegumaijeve otstve bile od drveta s kučkovim zubima na vrhu, a nije još 
ulovio bio ni jedne ribe, pa slučajno prekrhao ostvište, kako je prejako 
kodnuo ostvama u dno u rijeci. Bili su mnogo milja od kuće (razumije 
se, da su u malom torbaku ponijeli ručak), a Tegumai zaboravio da 
ponese još jedne ostve. 

»Nazdravlje!« progunđa Tegumai. »Protratit ću pol dana, dok to 
popravim.« 

»Kod kuće su ti velike crne ostve«, javi se Taffy. »Deder da otrčim 
u spilju i da ih zaištem od mame.« 

»Predaleko je za tvoje sitne okrugle nožice«, reče Tegumai. »A 
mogla bi i pasti u dabrovu močvaru i udaviti se. Moramo kakogod do- 
skočiti nevolji.« 

Sjedne on i izvadi malu kožnu kesu s priborom, punu sobovih tetiva 
i kožnih traka, grumenja pčelinjega voska i smole, te uzme popravljati 
ostve. Taffy sjela također, zamočila nožne prste u vodu, podnimila se 
i jako zamislila. Onda će reći: 

»Velim ti, tatice, grdna je nevolja, što ti i jane znamo pisati. 
Da znamo, mogli bismo poslati poruku po nove ostve.« 

»Taffy!« prekori je Tegumai. »Koliko sam te puta opominjao, da 
ne govoriš prostačkim jezikom! Grdan nije fina riječ — ali bi bilo 
zgodno to, što veliš, kad bismo mogli pisati kući.« 

Baš u taj čas naišao obalom neki tudinac, ali je bio od daleka ple- 
mena, Tewara, te nije ni riječi razumio iz Tegumaijeva jezika. Stajao na 
obali i smješkao se maloj Taffy, jer i on je imao kod kuće kćerkicu. 
Tegumai izvukao iz torbe pramen sobovih tetiva i započeo da popravlja 
ostve. 

»Hodi amo«, doviknu Taffy strancu. »Znaš li ti, gdje moja mama 
sstanuje?« A tuđinac progunđa »hm!« jer je, kao što znaš, bio Tewara. 


»Glupo!« ozlovolji se Taffy i topne nogom, jer je vidjela, kako je 
jato jako debelih šarana otplivalo uz rijeku, baš kad tatica nije mogao 
da se posluži ostvama. 

»Nemoj dodijavati odraslima«, opomenu je Tegumai, koji bijaše 
toliko zabavljen popravljanjem svojih ostava, da se nije ni obazro. 

»Ne dodijavam«, branila se Taffy. »Ja bih jedino, da on učini, 
što želim da učini, a on ne će da me razumije.« 

»Onda ne dodijavaj meni«, ukori je Tegumai, pa sc opet prihvati 
da vuče i napinje sobove tetive iz svojih usta, što mu bijahu puna kra- 
jeva. Tuđinac — bio je pravi pravcati Tewara — sjedne na travu, a 
Taffy mu pokaže, šta njen tatica radi. Stranac pomisli: »Jako je to 
čudnovato dijete. Topće nogom na me i krevelji se. Zacijelo je kći toga 
plemenitoga glavara, koji je tako odličan, da i ne pazi na me.« Nasmiješio 
se dakle uljudnije nego ikada. 

»Pazi!« objašnjavala mu Taffy. »Ja bih, da ti odeš k mojoj mami, 
jer su tvoje noge dulje od mojih, pa ne ćeš pasti u dabrovu baru; zaišti 
druge ostve tatine — one s crnim ostvištem, što vise nad našim ognjištem.« 

Tudinac (a bio je Tewara) pomisli: »Jako je to, jako čudnovato 
dijete. Maše rukama i viče na me, ali ja ne razumijem ni riječi, što 
mi veli. No ako ne učinim, što želi, silno se bojim, da se ne bi rasrdio 
taj ponositi glavar — čovjek, koji okreće leđa posjetiocima.« I rudinac 
ustade, odljušti s breze povelik komad kore i dade je maloj Taffy. Učinio 
je to, ljuhimče, da pokaže, kako mu je srce bijelo kao brezova kora, i 
kako ne misli o zlu. Ali ga Taffy nije valjano razumjela, 

»Oh!« reče ona. »Sada ja vidim! Ti želiš adresu moje mame? Ja 
dakako ne znam pisati, ali znam da crtam slike, kad imam štogod 
šiljato, da rezuckam. Molim te, daj mi malo kučkov zub, što ti je u 


nizu na vratu.« 


Tudinac (a bio je Tewara) ne odgovori ništa. Taffy dakle pruži 
svoju ručicu i povuče za niz te iščupa kučkov zub iz niza na njegovu 
vratu. 

Tuđinac (a bio je Tewara) pomisli: » Veoma je to, veoma čudnovato 
dijete. Kučkov zub u mojoj ogrlici čarovit je, i vazda se govorilo, ako 
ga itko dirne bez moga dopuštenja, odmah će se napeti i pući. Ali to 
dijete niti se napinje niti puca, a taj odlični glavar, što je sav prionuo 
uza svoj posao pa i ne pazi na me, kao da se i ne boji, da će se ona 
napeti ili pući. Najbolje je, da budem još uljudniji.« 

Dade dakle maloj Taffy kučkov zub, a ona legne potrbuške, ispruži 
noge u zrak, kao gdjekoji na podu u gostinjskoj sobi, kad bi da slikaju, 
te će reći: »Sad ću ti naslikati nekoliko krasnih slika! Smiješ da mi 
gledaš preko ramena, ali me nemoj gurati. Najprije ću ti naslikati taticu 
kako hvata ribu. Nije jako nalik na njega, ali će ga mama poznati, jer 
sam naslikala njegove prekrhane ostve. Dobro, sada ću naslikati one 
druge ostve, što ih on treba — one s crnim ostvištem. Čini se, kao da 
gu se zabole tatici u leđa, ali to je zato, što se kučkov zub omaknuo, a 
taj komad gore nije dovoljno velik. To su one ostve, po koje bih da 
odeš. Naslikat ću i sebe kako ti tumačim. Kosa mi ne strši ovako, kako 
sam naslikala, ali je tako lakše naslikati. A sada ću naslikati tebe. Ja 
mislim, ti si zaista baš lijep, ali te na slici ne mogu prikazati, da budeš 
zgodan. Nemoj dakle da se uvrijediš. Jesi li se uvrijedio?« 

Tuđinac (a bio je Tewara) nasmiješi se i pomisli: »Valjda se negdje 
bije ljuta bitka, a to neobično dijete, što mi uzima moj čaroviti kučkov 
zub, pa ipak se ne napinje i ne puca, naređuje meni, da dozovem cijelo 
pleme velikoga glavara njemu u pomoć. Zaista je velik glavar, jer bi me 
inače opazio.« 


»Gledaj!« proslijedi Taffy jako revno crtajući, a zapravo črčka- 
jući. »Sada sam naslikala tebe i metnula sam ti u ruke ostve, što tatici 
trebaju — da zapamtiš i da ih doneseš. Sada ću ti pokazati, kako ćeš 
naći, gdje mi je mama. Idi samo ravno, dok ne dođeš gdje su dva drveta 
(ovo je drveće), onda prijeđi brdo (ovo je brdo), pa ćeš doći na dabrovu 
baru, punu puncatu dabrova. Nisam naslikala sve dabrove, jer ne znam 
slikati sve dabrove, ali sam naslikala njihove glave, a to i jest sve, što 
ćeš vidjeti, kad budeš prolazio močvarom. Pazi, da u nju ne padneš. 
Naša je spilja baš iza dabrove močvare. Nije visoka kao brdo, ali ja 
ne znam slikati stvari jako male. Ovo vani moja je mama. Lijepa je. 
Najljepša je mama, što je ikad bila, ali se ne će uvrijediti, kad bude 
vidjela, da sam je naslikala ovako ružnu. Veselit će se, što znam da 
slikam. Da ne zaboraviš, naslikala sam one ostve, što trebaju tatici, 
izvan spilje. Ostve su zapravo u spilji, ali ti pokaži sliku mojoj mami, 
i ona će ti ih dati. Naslikala sam je, kako je digla ruke, jer znam, da 
će se veseliti, kad te ugleda. Zar to nije lijepa slika? A razumiješ li sve, 
ili bih ti opet protumačila?« 

Tuđinac (a bio je Tewara) gleda sliku i sve kiima glavom. Govori 
sebi: »Ako ne odem po pleme toga velikoga glavara, da mu pomogne, ubit 
će ga njegovi neprijatelji, što odasvud navaljuju s kopljima. Sada vidim, 
zašto se veliki glavar pričinio, da ne opaža mene! Bojao se, da mu se nisu 
neprijatelji posakrivali po grmlju, te će opaziti kako me šalje s porukom. 
Zato mi je okrenuo leđa i prepustio pametnome i čudnom djeretu, da 
naslika tu strašnu bitku, što mi kazuje njegove nevolje. Otići ću ja i do- 
bavit ću mu pomoć od njegova plemena.« 

Nije malu Taffy ni za put zapitao, nego poletio u grmlje kao vjetar. 


s brezovom korom u ruci, a Taffy sjela sva blažena. 


Ovo je evo slika, što ju je Taffy naslikala! 


»Šta si ti učinila, Taffy?« zapita Tegumai. Bio je popravio ostve 
i uzeo oprezno mahati njima amo-tamo. 

»Poručila sam nešto, dragi tatice«, odgovori Taffy. »Nemoj me ispi- 
tivati, za kratko ćeš vrijeme doznati sve, pa ćeš se iznenaditi i zadiviti. 1 
ne sanjaš, kako ćeš se zadiviti i iznenaditi, tatice! Obećaj mi, da ćeš se 
iznenaditi i zadiviti.« 

»Pa dobro«, obeća Tegumai i uze opet hvatati ribu. 

Tuđinac — jesi li znao, da je bio Tewara? — pohitio sa slikom i pre- 
jurio nekoliko milja, dok nije slučajno naišao na Teshumai_ Tewindrow 


gdje pred spiljom čavrlja s drugim neolitskim gospođama, koje su joj došle 


na pradoručak. Taffy je jako nalikovala na Teshumai, osobito po gor- 
njem dijelu lica i po očima, pa se tudinac — navijek pravi pravcati Tewara 
— nasmiješio uljudno i uručio gospođi Teshumai brezovu koru. Jako je 
trčao i zadahtao se, a noge mu bile izgrebene od trnja, ali je svejedno 
nastojao da bude uljudan, 


Čim je Teshumai ugledala sliku, zaciknula ljuto i poletjela na tudinca. 
Druge neolitske gospode oborile njega u jedan mah i posjedale na njega 
njih šest redom, a Teshumai mu uzela čupati kosu. »To je jasno kao nos 
na licu ovog tudinca«, povika ona. »Svega je moga Tegumaija izbo suli- 
cama, a siroticu je Taffy toliko zastrašio, da joj sva kosa strši. I nije se 
zadovoljio time, nego donosi meni strašnu sliku, kako je to uradio. Gle- 
dajte!« — i pokaza sliku svima onim neolitskim gospođama, što strpljivo 
sjede na tudincu. »Evo mojega Tegumaija s prelomljenom rukom; evo mu 
je sulica zabodena u leda; evo se jedan sprema da ga kopljem probode; evo 
drugoga, što baca sulicu iz spilje, a evoi cijele rulje ljudi« (to su zapravo 
bili dabrovi male Taffy, ali su jače nalikovali na ljude) »što jure za Tegu- 
maijem. Zar to nije grozno!« 


» Nadasve grozno!« odgovore neolitske gospođe i zaspu tudincu kosu 
muljem (tomu se on začudio), udare u plemenske bubnje, da je odjeknulo, 
i sazovu sve glavare Tegumaijeva plemena, a njihovim hetmanima i dol- 
manima, sve neguse, sluge i robove, i k tomu čarobnjake, gatare, žrece, 
bonze i sve druge, te oni odluče, da ih tudinac mora, prije nego što mu 
odsijeku glavu, odmah odvesti na rijeku i pokazati im, gdje je sakrio 
siroticu Taffy. 

A tudinac se (makar da je bio Tewara) zaista ozlovoljio. Sasvim su 
mu zasule kosu muljem, kotrljale ga amo-tamo po kvrgavom šljunku, 
sjedile na njemu u dugom nizu od šest gospođa, bubale ga i gruhale, da je 
jedva dihao; pa iako nije razumijevao njihova jezika, sasvim je pouzdano 


razbirao, da nisu fina imena, što mu ih nadijevahu neolitske gospođe. Ali 
ipak nije ni riječi izustio, dokle god se nije okupilo cijelo pleme Tegumai- 
jevo, a onda ih odveo natrag na obalu rijeke Wagaija. Tamo nađoše malu 
Taffy gdje plete vijenac od tratinčica, a Tegumaija gdje pomno zabada 
popravljene ostve u malena šarana. 


»Ti si se zbilja požurio!« dočeka ga Taffy. »Ali šta si poveo toliki 
svijet? Dragi tatice, ovo je moje iznenađenje. Jesi li se iznenadio, tatice?« 


»Jako«, reče Tegumai, »ali mi je to pokvarilo danas sav lov, jer tu je, 
Taffy, cijelo drago, milo, lijepo, čestito, spokojno pleme.« 


A tako i bilo. Prve ispred sviju stupaju Teshumai Tewindrow i ne- 
olitske gospođe, te čvrsto drže tudinca, kojemu je sva kosa zamuljena 
(premda je Tewara). Za njima idu prvi glavar, podglavar, zamjenici i sa- 
vjetnici, svi oboružani od glave do pete, hermani i stotnici, vođe sa svojim 
četama i dolmani sa svojim odjelima; sluge i robovi u zaleđu (svi oboru- 
žani od glave do pete). Za njima pleme u hijerarhijskom redu, počevši od 
vlasnika četiriju spilja (po jedna za svako godišnje doba), stada sobova 
i dvaju mrijestilišta lososa — pa do feudalnih kmetova, što im se izbočile 
čeljusti, a napolak su ovlašteni na polovicu medvjeđe kože za zimske noći, 
sedam lakata od vatre, a od tih opet do robova, koji su ovlašteni na oglo- 
danu moždanu kost, kao na glavnu baštinu. (Zar to nisu, ljubimče, divne 
titule?) Svi se okupili, razmeću se i viču i rasplašćuju svaku ribu na dva- 


deset milja, a Tegumai im zahvaljuje rječitim neolitskim govorom. 


Onda Teshumai Tewindrow potrči i poljubi i zagrli malu Taffy od 
svega srca. No prvi glavar Tegumaijeva plemena uhvati Tegumaija za 


perje na glavi i žestoko ga prodrma. 


»Objasni! Objasni! Objasni!« zaviče cijelo pleme Tegumaijevo. 


»Ža ime božje!« zavapi Tegumai. »Puštaj moju kosu! Zar ne smijem 
prekrhati svoje šaranske ostve, pa da me ne saleti sav svijet iz moga kraja? 
Zaista ste nemila čeljadl« 

»Čini mi se, da vi niste ni donijeli tatine ostve s crnim ostvištem«, 
reče Taffy. »A šta radite od moga lijepog tuđinca?« 

Bubaju ga sve po dvije i po tri i po deset, da sve prevrće očima. A on 
samo dašće i pokazuje na malu Taffy. 

»Gdje su ti gadovi, što su te proboli sulicom, Tegumaiju moj?« zapita 
Teshumai Tewindrow. 

»Nema ovdje nikoga«, odgovori Tegumai. »Jedini mi je posjetilac 
bio jutros taj jadnik, što ga hoćete da zadavite. Jesi li pri pameti, ili nisi, 
oj pleme Tegumaijevo?« 

»Došao je sa strašnom slikom«, prozbori prvi glavar, »sa slikom, na 
kojoj si ti sav izboden sulicama.« 

»No pa ja ću to bolje objasniti, ja sam mu dala tu sliku«, umiješa se 
Taffy, ali joj nije bilo ugodno pri duši. 

»Ti!« zaviče cijelo pleme Tegumaijevo. »Ti, mala bez ikakva vla- 
danja, koju bi trebalo tući! Ti?« 

»Draga Taffy, strah me, da smo zapali u malu nepriliku«, reče joj 
tatica i ogrli je, pa se ona nije bojala. 

»Objasni! Objasni! Objasni!« povika prvi glavar Tegumaijeva plemena 
i poskoči na jednoj nozi. 

»Ja sam htjela, da tuđinac ode po tatine ostve, pa sam mu to nasli- 
kala«, objasni Taffy. »Ovdje nije bilo drugih ostava. Tu su bile samo jedne 
ostve. Naslikala sam triput, da bude sigurno. Nisam kriva, što se činilo, 
kao da su ostve zabodene tatici u glavu — nije bilo mjesta na brezovoj 
kori. A ono, za što mama kaže da su gadovi ljudi, to su moji dabrovi. Na- 
slikala sam ih, da mu pokažem put pokraj bare, a naslikala sam mamu na 


spiljskim vratima kako se raduje, jer je on lijep tudinac, a ja mislim, vi 
ste baš najgluplji narod na svijetu. On je jako lijep čovjek. Što ste mu za- 
suli kosu muljem? Operite ga!« 

Zadugo nitko ne izusti riječi, sve dok se ne nasmija prvi glavar; onda 
se nasmijao stranac (ta bio je naposljetku Tewara); zatim se nasmijao 
Tegumai, da se izvalio na obalu; potom se nasmijalo cijelo pleme još jače 
i gore i glasnije. Jedino se nisu smijale Teshumai Tewindrow i neolitske 
gospode. Bile su jako uljudne prema svojim muževima, te nebrojeno puta 
rekoše: »glupan!« 

Onda prvi glavar Tegumaijeva plemena zavika, reče i zapjeva: »Oj 
ti mala bez ikakva vladanja, što bi trebalo da budeš bijena, ti si naišla na 
velik izuml« 

»Nisam kanila; samo sam htjela tatine ostve s crnim ostvištem«, uz- 
vrati Taffy. 

»Svejedno je izum, i ljudi će to jednom nazivati pisanjem. Sada su to 
samo slike, a kako smo vidjeli danas, slike se uvijek ne razumiju valjano. 
No nastat će vrijeme, dijete tegumaijsko kada ćemo mi stvoriti pismena, 
svih trideset slova — pa ćemo znati i da čitamo i da pišemo, i onda ćemo 
uvijek jasno i bez zabune izricati, šta mislimo. Neka neolitske gospode 
isperu tudincu mulj iz kose!« 

»Ja ću se tome veseliti«, reče Taffy, »jer napokon, vi ste donijeli 
svake i nesetne sulice i koplja iz plemena Tegumaijeva, ali ste zaboravili 


ostve moga tatice, ostve s crnim ostvištem.« 


Tada prvi glavar zavika, reče i zapjeva: »Draga Taffy, kad opet 
budeš pisala slikovito pismo, pošlji ga po čovjeku, koji zna naš jezik, da 
protumači, šta pismo veli. Ja ne mislim sebe, jer ja sam prvi glavar, ali je 
to jako zlo za drugi svijet u plemenu Tegumaijevu, a kako vidiš, iznena- 
đuje i tuđinca.« 


Onda oni primiše tuđinca (pravoga pravcatoga Tewaru iz Tewara) u 
pleme Tegumaijevo, jer je bio fin čovjek i nije zamjerio neolitskim gospo- 
dama, što su mu zamuljile kosu. No od onoga dana pa do današnjega (a ja 
mislim, svemu je kriva Taffy), veoma su rijetke male djevojčice, koje vole 
da uče čitati i pisati. Većina ih radije slika slike ili se igra sa svojim 
taticom — baš kao i Taffy. 


Ovo je pripovijest o maloj Taffimai Metallumai,_što su je drevni 
narodi u pradavno doba izrezali na jednoj staroj kljovi. Ako pročitaš moju 
pripovijest, ili ako ti je pročitaju, vidjet ćeš, kako je sve ispripovijedano 
na kljovi. Ta je kljova bila dio plemenske trublje, svojine Tegumaijeva 
plemena. Slike su izgrebene na njoj čavlom ili čime takvim, a onda su 
parotine ispunjene crnim voskom, ali sve razdione crte i onih pet malih 
krugova dolje bijahu ispunjeni crvenim voskom. Dok je to bilo novo, bila 
je na jednome kraju kao neka mrežica od gmiza i školjaka i dragoga ka- 
menja; no sada je to pokidano i pogubljeno — sve osim toga komadića, 
što ga vidiš. Pismena uokolo kljove čarobnjačka su — runska čarobnjačka 
pismena — pa ako znaš da ih čitaš, naći ćeš štošta novo. Kljova je ođ 
slonove kosti, jako žuta i izgrebena. Duga je dvije stope, i dvije stope 
ima uokolo, a teži jedanaest funti i devet unča. 


Od čitava plemena Tegumai 
Ni traga ni glasa ne osta, 
Zov kukavice, i sunčani sjaj, 


! samo tišina preosta. 


Za godinom godina prolazi, 
Pa kad srce radosno kliče, 
Taffy plešuć u Surrey dolazi, 
Da objavi: Proljeće sviće! 


Cvjetni joj vijenci čelo rese, 
Zlatna joj kosa oko glave, 
Ko alemi oči se krijese, 


Još jače od neba su plave. 


Leti ko vila kud joj se svidi, 
A posvuda, kamo joj zaći, 
Krijes će užeći, da odmah vidi 


Njen tatica, gdje će je naći. 


Jer daleko negdje onaj je kraj, 
Po kon: leti, kud joj je drago, 
I tamo će naći sad Tegumai 


Kćerkicu, što sve mu ie blago! 


KAKO JEST NOIREN. ALFABET 


edjelju dana nakon onog dogadaja, u kojem se Taffimai Metal- 

lumai (mi ćemo je, ljubimče, svejednako zvati Taffy) zabunila 

malko s tatičinim ostvama i tuđincem, slikovitim pismom i svime, 
otišla ona opet s taticom, da love šarane. Mama je htjela, da ona ostane 
kod kuće i da s njome vješa na velike motke kože, što će se sušiti pred 
neolitskom spiljom, ali Taffy izmakla još u rano jutro k svojemu tatici, pa 
oni love ribu. Odmah se ona stala smijuckati, a tatica će joj reći: Ne 
luduj, dijete.« 

»Ali zar nije bilo smiješno!« napomenu Taffy. »Zar se ne sjećaš, kako 
je prvi glavar naduhao obraze i kako je lijepi tuđinac bio smiješan s muljem 
u kosi?« 

»Pa i sjećam se«, odgovori Tegumai. »Morao sam tuđincu platiti dvije 
jelenske kože, meke, s resama — za ono, što smo mu učinili.« 

»Mi mu nismo ništa učinili«, reče Taffy. »Krivica je na mamici i 
drugim neolitskim gospođama — i na mulju.« 

»Ne ćemo o tome govoriti«, prekide njezin tatica. »Hajde da doruč- 
kujemo.« 

Taffy uzme moždanu kost i pomiruje sva mirna cijelih deset časaka, 
a dotle je njezin tata kučkovim zubom grebao po komadićima brezove 
kore. Onda Taffy prekide šutnju: »Tata, smislila sam tajno iznenađenje. 
Ded izusti glas — kakav god glas.« 


»Ah!« protisnu Tegumai. »Hoće li to dostajati za početak?« 

»Hoće«, prihvati Taffy. »Ti si baš nalik na šarana, kad otvori usta. 
Molim te, reci još jednom.« 

»A!a! a!« ponovi njezin tata. » Nemoj da budeš nevaljala, kćeri moja.« 

»Nisam kanila da budem nevaljala, zbilja i zaista«, odgovori Taffy. 
»To spada na moju misao o tajnom iznenađenju. Ded govori a, tata, i drži 
otvorena usta, i daj mi zub. Ja ću naslikati šarana otvorenih usta.« 

»Čemu?« upita tata. 

»Zar ne vidiš?a opet će Taffy, črčkajući po kori. »To će biti naše 
malo tajno iznenađenje. Dok naslikam šarana otvorenih usta ostrag u za- 
dimljenoj našoj špilji — ako se mama ne bude protivila — to će te sjećati 
na ovaj glas a. Onda se možemo igrati, kao da sam ja iskočila iz mraka 
i iznenadila tebe tim glasom — isto onako, kako sam zimus učinila na 
dabrovoj bari.« 

»Zbilja?« upitat će tata onim glasom, kako odrasli govore, kad zbilj- 
ski slušaju. »Nastavi, Taffy.« 

»Oh, šteta!« uzdahnu ona. »Ne znam naslikati cijeloga šarana, ali 
znam naslikati nešto, što nalikuje na Šaranova usta. Znaš li, kako šarani 
stoje na glavi i ruju po mulju? Evo, ovo je nalik na šarana. (Možemo sc 
igrati, kao da je sav naslikan.) Ovo su mu baš usta, a to znači: a.« I ona 
naslika ovo (1). 

»Nije loše«, reče Tegumai te to nacrta i sebi, 
na svom komadiću kore; »ali ti si zaboravila brk, 
što šaranu visi preko usta.« 

»Ta ja ne znam da slikam, tata.« 

N »Ne treba ništa da mu naslikaš, nego samo 
otvorena usta njegova i na njima brk. Onda ćemo 
š znati, da je šaran, jer grgeči i pastrve nemaju br- 

kova. Evo gledaj, Taffy.« I on naslika ovo (2). 


»Sada ću ja to preslikati«, reče Taffy. »Hoćeš li ti to razumjeti, kad 
Vidiš?« I ona naslika ovo (3). 
»Sasvim«, potvrdi tata. 


L »A ako to gdjegod spazim, 


isto ću se tako iznenadini, 
PI kao da si ti iskočila iza dr- 
veta i rekla: a!« 


X »Ded sad izusti drugi 3 
glas«, zamoli Taffy sva ponosita. 

»Ja!« izgovori tata na glas. 

»Hm!« reče Taffy. »To je izmiješan glas. Svršetak je onaj a, šara- 
nova usta; ali šta ćemo s početkom? J! j! j! ik tome a! Ja!« 

»To jako nalikuje na onaj glas šaranovih usta. Hajde da naslikamo 
drugi komad šarana i da to združimo«, predloži tata. I on se sav unio. 

»Ne ću. Ako ih združimo, ja ću ih zaboraviti. Naslikaj to za sebe. 
Naslikaj mu rep. Kad on stoji na glavi, prvi se vidi rep. I još, ja mislim, 
da najlakše crtam repove«, kaza Taffy. 

»To je dobra misao«, povladi joj Tegumai. »Evo šaranov rep za glas 
j.« I on naslika ovo (4). 

»Sada ću ja pokušati«, opet će Taffy. »Znaš, 
tata, ja ne umijem crtati kao ti! Hoće li dostajati 
ako nacrtam samo rašljasti 
dio repa i onu crtu, što ide g 3 

W/ onamo, gdje se rašlje sa- 
staju?« I ona nacrta ovo (5). 
Tata kimnu glavom, a 
4 oči mu se zasjaše od uzbu- 
denja. $ 


»Krasno«, uskliknu Taffy. »Ded sad izgovori drugi glas, tata.« 

»O!« izgovori tata na sav glas. 

»To je sasvim lako«, dočeka Taffy. »Ti uokružuješ usta kao jaje ili 
kao kamen. Jaje ili kamen zgodan je za ta« 

»Ne možeš svagda naći jaja ili kamenja. Moramo nacrtati kakvu 
okruglu stvar, koja je nalik na to.« I on naslika ovo (6). 

»Bože mili«, uzviknu Taffy. »Kolike smo glasove 
nacrtali — šaranova usta, šaranov rep i jaje! Ded sad 
izusti drugi glas, tata! 

»S-sl« reče tata i namršti se, ali je Taffy bila odviše 
uzbuđena, da bi razumjela. 

»To je sasvim lako«, kaza ona crtajući po svojoj kori, 

6 »A šta?« upita njezin tata. »Zamislio sam se i htio 
sam, da me ne buniš.« 

»Ništa zato, ipak je bio glas. To je baš onakav glas, tata, što ga 
izdaju zmije, kad se zamisle i ne mare, da ih tko buni. Hajde da taj 
glas ss naslikamo kao zmiju. Hoće li ovo valjati?« I ona naslika ovo (7). 

»Evo«, nastavi Taffy. »To je i opet tajno iznenađe- 
nje. Ako naslikaš ljuticu na ulazu u malu tvoju stražnju 
spilju, gdje popravljaš ostve, znat ću, da si se jako zami- 
slio — pa ću ući tiho, tihano. A ako je naslikaš na drvo 
kraj rijeke, kad loviš ribu, znat ću: želja ti je, da hodam 
tiho, tihano, da se ne trese obala.« 


»Sasvim je istina«, reče Tegumai. »I više ima u toj 7 
igri, nego Što ti misliš. Taffy, draga moja, ja mislim, 

da je tvojega tate kći naišla na najdivniju stvar, što je ikada bila, otkad 
je pleme Tegumaijevo stalo upotrebljavati za šiljak na ostvama kučkove 


zube mjesto kremena. Mislim, da smo mi pronašli veliku tajnu na svijetu.« 


»Kako?« upita Taffy, pa i njoj zasinule oči od uzbudenosti. 

»Pokazat ću ti«, odgovori tata. »Kako se kaže u tegumajskom je 
ziku voda?« 

»Ja, dakako, a to znači i rijeku — kao što je Wagai-ja rijeka Wagai.< 

»A kako veliš za lošu vodu, od koje će te uhvatiti groznica, ako je 
piješ — crnu vodu, močvarsku vodu?« 

»Jo, razumije se.« 

»Sada pazi«, upozori je tata. »Zamisli, kao da si opazila, da je ovo 
nacrtano uz kakvu baru u dabrovoj močvari« — i on naslika ovo (8). 

»Šaranov rep i okruglo jaje. Dva glasa 
smiješana! Jo, loša voda«, reče Taffy. »Ra- 
zumije se, ne bih pila tu vodu, jer_ znam, 
rekao si, da je loša.« 

»Ali ja ne moram da budem blizu te 

g vode. Mogao bih biti mnogo milja odande i 
loviti, a ipak...« 

»A ipak bi bilo isto tako, kao da stojiš tu i veliš: ,Odlazi, Taffy, 
jer će te uhvatiti groznica.' Sve je to u šaranovu repu i u okruglom ja- 
jetu. Oh, tata, moramo to odmah pripovijedati mami!« I Taffy zaigra 
oko njega. 

»Nemoj još«, reče Tegumai, »dok još malo ne uznapredujemo. Da 
vidimo. /o je loša voda, ali so je hrana, skuhana na 


ognju. Nije li tako?ž« — I on naslika ovo (9). 
»Jest. Zmija i jaje«, potvrdi Taffy. »So znači, 


da je ručak gotov. Kad to vidiš naslikano na dr- 
vetu, znaš, da ti je vrijeme vratiti se u spilju. Pa 


1 ja.« 


»Mudrice moja!« pohvali je Tegumai, »i to je istina. Ali počekaj 
časak. Evo jedne neprilike. So znači: dodi i ručaj, ali sho znači one motke, 
što na njih vješamo kože.« 

»Gadne stare motkel« zgrozi se Taffy. »Ne marim pomagati, kad 
se na njih vješaju teške, vrele, dlakave kože. Da ti nacrtaš zmiju i jaje, 
a ja pomislim, to znači ručak, i ja dođem iz šume i razaberem, to znači, 
da moram pomagati mami da vješa kože na motke — šta bih ja učinila?« 


»Ozlovoljila bi se. A i mama. Moramo načiniti novu sliku za sho. 
Moramo nacrtati riđdovku, koja sikće sh-sb, pa ćemo se igrati, da glatka 
zmija sikće samo 5s.« 


»Ne znam sigurno, kako bih naslikala pjege«, prigovori Taffy. »A 
da se Žuriš, možda bi ih zaboravio, pa bih ja mislila, da je so, a ono je 
sho, i onda bi me mama ipak zgrabila. Ne ću! Ja mislim, najbolje je na- 
crtati one gadne visoke motke onakve, kakve i jesu, pa da budemo sasvim 
sigurni, metnut ćemo ih odmah iza ljutice. Gledaj!« I ona nacrta ovo (10). 


»To je možda i najsigurnije. To svakako 
nalikuje na naše motke«, potvrdi tata smijući se. 
»Sada ću ja da izgovorim nov glas, da bude u 
njem zmijin glas i znak od motaka. Reći ću sbi. 
To na tegumajskom jeziku znači ostve.« I on se 


IO nasmija. . 


»Nemoj mi se podrugivati«, reče Taffy, a 
pomislila na svoj slikoviti list i na mulj u tuđin- 
čevoj kosi. Nacrtaj ti!« 

»Zar ne ćemo sada nacrtati dabrove ili bre- 
gove?« upita tatica. »Naslikat ću ravnu crtu, 


moje ostve.« I on naslika ovo (11). TI 


»Ni mama se ne bi po ovom zabunila, da su mene ubili.« 
»Nemoj, tata, molim te, to je meni nemilo. Ded izusti još nekoliko 
glasova. Krasno napredujemo.« 


»Hm!« progunda Tegumai gledajući uvis. »Reći ćemo shu. To znači 
oblak.« 


Taffy nacrta zmiju i motku pa zastade. »Moramo nacrtati novu 
sliku za glas na kraju?« 


»Shu-shu-u-u-u!« izgovori tata. »Ta to je baš nalik na glas za o- 
kruglo jaje, samo tanje.« 

»Recimo onda, da smo nacrtali tanko jaje, i zamislimo, da je to 
žaba, koja već godine i godine nije ništa jela.« 

»Ne!« usprotivi se tata. »Ako to brzo nacrtamo, mogli bismo se za- 
buniti i pomisliti, da je okruglo jaje. Shu-sbu-shu! Reći ću ti, šta ćemo 
učiniti. Probušit ćemo na vrhu okruglog jajeta rupu, da 
pokažemo, kako glas u izlazi sasvim tanak — uuu-uu-uu. 

Evo tako.« I on naslika ovo (12). 

»Oh, divno! Mnogo bolje nego tanka žaba. Nastavi!« 

zamoli Taffy radeći njegovim kućkovim zubom. 


Tata nastavi da slika, a ruka mu dršće od uzbuđe- 


nosti. Crta dakle, dok nije nacrtao ovo (13). 12 


»Nemoj gledati u list, Taffy!, reče on. »Ded, 


hoćeš li pogoditi, šta to znači u tegumajskom 
jeziku. Ako znaš, pronašli smo mi tajnu.« 


Zmija — motka — razbijeno jaje — šara- 

nov rep i šaranova usta«, sricala Taffy. »Shu-ja. 

Oblak-voda (kiša).« Baš u taj mah kanula joj kap na ruku, jer dan bijaše 
oblačan. »Gle, tata, promiče kiša. Jesi li mi to htio reći?« 


»Dakako«, potvrdi tata, »a rekao sam ti to bez ijedne riječi — 
nije li tako?« 


»Ja bih to, mislim, razabrala za jedan časak, ali po onoj kapi 
znala sam sasvim sigurno. Sada ću se toga vazda sjećati. Shu-ja znači 
kišu ili: pada kiša. Evo, tata!« Ona ustade i zaigra oko njega. »Zamišsli, 
da si otišao, dok se ja nisam još probudila, pa da si nacrtao na zadimlje- 
nom zidu sbu-ja — znala bih, da će kiša, pa bih uzela svoju dabrovu 
kapu. Al bi se mama iznenadila!« 


Tegumai ustade i zaigra. (U ono doba nisu tate pazili na takve 
stvari.) »Jošte kako, jošte kako!« reče on. »Zamisli, ja bih da ti kažem, 
da ne će jako padati kiša 1 da siđeš na rijeku — šta bih ti onda naslikao? 
Reci te riječi najprije u tegumajskom jeziku.« 

»Shu-ja-las, ja maru. (Voda se iz oblaka svršava, dođi na rijeku.) 
Koliki novi glasovi! I ne znam, kako ćemo ih nacrtati.« 

»Ali ja znam, ali ja znam!« preuze Tegumai. »Samo pazi časak, 
Taffy, a onda dosta za danas. Shu-ja nacrtali smo kako valja, ali je taj 
las muka. La-la-la« i on' zamahnu kučkovim zubom. 

»Tu je na kraju ljutica, a pred zmijom su šaranova usta — as-a5-as. 
Mi trebamo samo la-la«, dosjeti se Taffy. 


»Znam, ali moramo načiniti la-la. A_mi smo prvi ljudi na cijelom 
svijetu, koji su ikad pokušali da to učine, Taffimai!« 

»No da«, reče Taffy zijevajući, jer se bila prilično umorila. »Las 
znači prestati, dokončati ili dovršiti — zar ne?« 

»Znači«, potvrdi Tegumai. »/o-las znači: mama nema u kaci vode 
za kuhanje, baš onda, kad ja odlazim u lov.« 

»A sbi-las znači, da su ti se prelomile ostve. Samo da sam mislila 
na to, mjesto što sam tuđincu slikala glupe slike s dabrovima!« 


»La!-la!-la/« pjevušio Tegumai mašući štapom i mršteći se. »Oh, 
jada mu!« 

»Shi bih sasvim lako naslikala«, nastavi Taffy. »Naslikala bih tvoje 
ostve sasvim prekrhane — evo ovako!« i ona nacrta (14). 

»I valja«, reče Tegumai. To i jest la. Ne nalikuje ni na koje drugo 
znamenje« — i on naslika ovo (15). 

»Sada ćemo ja. Oh, to smo već načinili. Sada ćemo maru. Mim- 
Mmum-mum. Mum zatvara usta — nije li tako? Naslikat ćemo zatvorena 


usta, evo ovako.« I on ih naslika (16). 


x LA oo 

»Onda otvorena šaranova usta. To je ma-ma-ma! Ali šta ćemo, 
Taffy s tim rrrovima?« 

»Zvuči to surovo i oporo, kao tvoja pila od kučkovih zubi, kad 
njome režeš dasku za čamac«, dosjeti se Taffy. 

»Misliš, oštrih je uglova, evo ovako!« reče Tegumai. I on ih 


nacrta (17). 
»Baš tako«, potvrdi Taffy. »Ali nama 


ne trebaju svi ti zubi: metnisamo dva.« 
»Metnut ću samo je- 


dan«, kaza Tegumai. »A- 
17 
ko naša igra bude ona- 
kva, kako se ja nadam da će biti, bolje je svakome, 
da znakove naših glasova načinimo lakše.« I on na- 


slika (18). 18 


»Sad smo i to uradili«, reče Tegumai, stojeći na jednoj nozi. »Sve 
ću ih poredati kao ribe.« 

»Zar ne bi bolje bilo, da svud između njih pozaticamo motke, da 
se riječi ne stružu jedna o drugu i da se ne guraju, kao da su šarani?« 

»O, ostavit ću im razmaka«, objasni tata. I sav uzbuđen sve ih na- 


slika, ne zastajući, na drugome velikom komadu brezove kore (19). 
St LALA S Va ovau 

»Shu, ja, las, ja-maru«, pročita Taffy, sričući glas po glas. 

»Dosta je za danas«, reče Tegumai, »a i umorila si se, Taffy. Sve- 
jedno, mila moja. Dovršit ćemo sve to sutra, a onda će spominjati nas, 
godine i godine, kad najdeblja drveta, što ih vidiš, budu već iscijepana 
za gorivo.« 

Tako se oni vrate kući, i cijelo su to veče sjedili — Tegumai s jedne 
strane uz vatru, a Taffy s druge strane — te crtali na zadimljenom zidu 
ja 1 jo, sbo i sbi, te se smješkali, dok nije mama rekla: »Zaista, Tegumai, 
ti si gori nego moja Taffy.« 

»Nemoj se ljutiti«, molila Taffy. »To je samo, draga mama, naše 
tajno iznenađenje, i mi ćemo ti sve kazati, čim završimo; ali molim te, 


nemoj me pitati, šta je sada, jer inače moram da ti reknem.« 


ITI 2 


Mama je dakle pazila, da ne zapita; a čim je sutradan svanulo rano 
jutro, sišao Tegumai na rijeku, da smišlja o novim slikama glasova, a 
kad je Taffy ustala, opazi ona, da na velikoj kamenici pred spiljom 
piše kredom: ja-las (voda je pri kraju ili istječe). 

»Hm«, progunda Taffy. »Nevolja su ti slikani glasovi. Baš kao da 
je tata došao sam ovamo i rekao mi, da još mami donesem vode za ku- 
hanje.« Ode ona na izvor za kućom i likovim vjedrom napuni kamenicu, 
a onda otrča na rijeku i potegnu taticu za lijevo uho — za to ga je uho 
smjela potegnuti, kad je bila dobra. 


0 4 0 


»Sad hodi, pa ćemo naslikati sve šlike glasova, što su nam preostali«, 
pozva je tata. Bili su jako uzbuđeni toga dana i krasno su ručali u podne 
i naigrali se do mile volje. Kad su došli do slova T, reče Taffy, da se 
njezino ime, tatino i mamino započinje tim glasom, pa treba da naslikaju 
kao neku obiteljsku skupinu, kako se drže za ruke. Bilo je to sasvim 
zgodno, da se naslika dva ili tri puta, ali kad stadoše slikati šest i sedam 
Puta, sve su gore i gore črčkali, i Taffy i Tegumai, tako da je glas T bio 
naposljetku samo tanak, dugačak Tegumai, koji je ispružio ruke te drži 
Taffy i Teshumai. Po tim trima slikama možeš donekle vidjeti, kako se 
to zbilo (20, 21, 22). 

Mnoge su druge slike bile prelijepe, da bi ih započinjali, pogotovo 
prije ručka. Ali kako su ih sve crtali te crtali na brezovoj kori, bivale 


slike sve jasnije i lakše, dok nije naposljetku i Tegumai rekao, da im ne 


nalazi nikakve pogreške. Ljuticu zaokrenuli oni na drugu stranu, da bude 
glas Z, pa da pokažu, kako ona blago i mirno sikće, unatrag (23); i 
zavrnuli, da bude slovo E, jer to se često javlja u slikama (24); i nasli- 
kali sliku svetoga dabra tegumajskoga, da bude glas B (25, 26, 27, 28); 
za ružni su nosni glas N crtali nosove, dok se nisu umorili (29); za pro- 
ždrljivi glas G naslikali velika štukina usta (30); za hrapavi, opori glas 

K opet šrukina usta i za njima ostve (31); i malen komadić vijugave 
rijeke Wagaja za vjetroviti glas W (32 i 33); i tako redom jedno za 
drugim, dok nisu načinili i naslikali slike sviju glasova, što trebaju, i tu 
je bio alfabet sav savcat. 


o bi Go 


A nakon tisuća i tisuća godina, nakon hijeroglifa i demotskoga 
pisma, nakon pisma nilskoga i kriptičkoga, kufijskoga i runskoga, dor- 
skoga i jonskoga, i nakon svega i svačega (jer poglavice i glavari i ču- 
vari tradicije nikada se nisu htjeli okaniti dobre stvari, kad su je vidjeli) 
opet je divni, stari, laki, razumljivi alfabet — A, B, C, D, E i sve redom 
dalje — zadobio svoj pravi lik za sve, ljubimče, koji ga uče, kad dorasu. 


Ali meni je na pameti Tegumai Bopsulai i Taffimai Metallumai i 
“Teshumai Tewindrow, njezina draga mama, i svi ti davni dani, a bilo je 
tako, baš tako — prije davnih vremena — na obalama velikoga Wagaija! 


Kad su Tegumai Bopsulai i Tajfy sastavili alfabet, prvo što je Tegu- 
mai poslije toga poduzeo, bijaše da izradi čarobnu ogrlicu od sviju slova 
alfabeta, koju će onda pohraniti u bramu Tegumaijeva plemena, gdje će 
se dovijeka čuvati. Čitavo je Tegumaijevo pleme donijelo svoje najdrago- 
cjenije zrnje i najljepši ures, a Taffy i Tegumai utrošili su punih pet 
godina da izrade ogrlicu. Ovo je slika čarobne alfabetske ogrlice. Struna 
je bila od najfinijih i najčvršćih sobovih tetiva, opletena  bakrenom 
Žicom. 

Ako odozgo počnemo, prvo je zrno od starog srebra, a bilo je svo- 
jina vrhovnoga svećenika Tegumaijeva plemena. Zatim su tri crna bisera. 
Iza toga zrno od ilovače (plavo i sivo), pa čvorugava zlatna kuglica, što 
ju je na dar poslalo drugo pleme, a ovo ju je opet dobilo iz Afrike (za- 
pravo je kuglica morala potjecati iz Indije). Potom je stakleno zrno iz 
Afrike, duguljasto, spljošteno po strani (Tegumaijevo ga je pleme otelo 
u borbi). Pa onda opet dva zrna od ilovače (bijela i zelena), jedno s točki- 
cama, a drugo s točkicama i prugama. Zatim su tri zrna ambre, prilično 
okrhana, onda tri od ilovače (crvena i bijela); dva su s točkicama, a ono 
je veliko posrijedi s nazupčanim šarama. Sada počinju slova, a izmedu 
njih su bjelkasta zrnca ilovače, a na njima opet isto slovo, samo manje. 
Evo, tu su slova: 

A je izgrebeno na nekom zubu — mislim, bit će na losovu. 

B je sveti dabar Tegumaijeva plemena na komadiću stare slonove 
kosti. 

C — školjka bisernice, s unutrašnje strane. 

D — vanjska strana nekakve ljušture. 

E — zavijena srebrna žica. 

F je okrban, ali ono, što je od njega preostalo, komadić je jele- 


nova roga. 


G je komadić drva, obojen crno. (Zrno iza G mala je školjka, a ne 
zrno ilovače. Ne znam, zašto su to učinili.) 


H — neka velika smeđa ljuštura, zvana kaori. 

1 — unutrašnja strana duguljaste školjke, izbrušene rukom. (Tegu- 
maiju je trebalo tri mjeseca, dok ju je izbrusio.) 

J — ribarska udica u Skoljci bisernice, 


L — prelomljeno koplje, izrađeno od srebra. (Dakako, da bi poslije 
J moralo doći slovo K, ali se ogrlica jednoć prekinula, pa su je krivo 
sastavili.) 

K je tanka koštana pločica, izgrebena i natrta crnilom. 

M je na blijedosivoj ljušturi. 

N na komadu porfira, a na njemu je urezan nos. (Tegumai je pet 
mjeseci utrošio, dok je ulaštio taj kamen.) 

O je komad ljušture od kamenice, što u sredini ima rupu. 

Nema slova Pi: Q. Odavna su se izgubila, u velikom ratu, pa je 


pleme ogrlicu zakrpilo sušenim ljuskama zmije čegrtuše. Odatle je nastala 
poslovica: »Krpež kuću teče.« 


R je, dakako, zub morskoga psa. 


S — malena srebrna zmija. 

T — pločica malene, sjajnosmeđe ulaštene kosti. 

U — opet komad ljušture od kamenice. 

W — vijugavi komad bisernice, što su ga našli na velikoj bisernoj 


školjci i otpilili žicom, umočenom u vodu i pijesak. (Maloj je Taffy tre- 
balo mjesec i po, da taj komad ulašti i u njemu izbuši rupice.) 

X je srebrna žica, spojena u sredini nebrušenim granatom. (Taffy je 
našla granat.) 


Y su Saranova usta od slonove kosti. 


Z — komad abata u obliku zvona, isprutana zmijolikim prugama. 
Zmiju Z izradili su od jedne takve pruge. Izgrebli su iz nje mekani kamen 
i natrljali u nju crvenoga pijeska i pčelinjega voska. Upravo na otvoru 
zvončića vidiš zrno  ilovače i na njemu opet slovo Z. 

To su sva slova. Poslije njih je zrnce zelenkaste bakrene rudače, 
zatim jedno od nebrušena tirkiza, a potom grudica nekovana zlata (što 
ga zovu vodenim zlatom) i napokon zrno ilovače u obliku dinje (bijelo 
sa zelenim pjegama). Sada dolaze četiri pločice slonove kosti, s točki- 
cama kao na dominu. Zatim tri kamenčića, veoma trošna, iza njih 
dva zrna od mekana željeza, sa zarđalim rupicama na rubovima (zacijelo 
su bila čarobna, jer su naizgled posve obična), i naposljetku prastaro 
afrikansko zrno, kao da je od stakla — modro, crveno, bijelo, crno i žuto. 
Ogrlica se završava petljom, koja se provlači preko velikoga, srebrnog 
puceta na drugom kraju ogrlice. I to je sve. 

Ogrlicu sam vrlo pažljivo prerisao. Teži funtu i sedam unča i pol. 
Crnu vijugavu pozadinu iza nje stavio sam samo zato, da se zrna i ostali 
ures jače istaknu. 


Pokraj humka Merrow još od pamtivijeka 
Vodi cesta, što je travom skrita sada, 

Silni Wey gdje teče — svima znana rijeka — 
Sat je boda dijeli od Guildforda grada. 


Kad bi na konjima zazvečali zvonci, 
Znak, da Feničana povorka to ide 

S robom put zapada — stari tad Britonci 
Na humak bi došli, da ib ondje vide. 


Plemena su tude vijek držala sijelo, 
Zborovala često i vijećala dugo, 
Mijenjala bi školjke, biser, zrnje bijelo, 
Kovinu i abat — t koješta drugo. 


Al u davno doba, davno. prije toga 
(Kad se pred bizonom svatko jošte krio), 
Penjala se Taffy pokraj tate svoga 
Na Merrowski bumak, gdje im nastan bio. 


Broadstonebrook je bio glibovito polje, 

Kod Bramleyja dičnog dabar stan svoj gradi, 
A iz Sbera medvjed silazi ti dolje, 

Vidjet želi brundo, šta to Taffy radi. 


Tu uz Wey (il Wagai, kako Taffy kaže), 
Štono Sestput bješe veći neg je sada, 
Tegumajsko pleme kam do kama slaže, 


Spomenik je krasan sagradilo tada! 


KAK KOJI SE I6RA MOREM 


rije davnih, pradavnih vremena, ljubimče moj, bilo je doba prvoga 

početka; bilo je to u one dane, kad je Veliki Mag stvarao svijet. 

Najprije je stvorio zemlju, zatim more, a onda rekao svim živo- 
tinjama, neka dođu i neka se igraju. A životinje zapitale: »Oj Veliki 
Čarobnjače, šta bismo se igrali?« Mag im odgovori: »Ja ću vam poka- 
zati.« Uze on slona — bio to praslon — i reče mu: »Igraj se slona« 
— i praslon se stade igrati. Uze dabra — bio to pradabar — te mu reče: 
»Igraj se dabra«, i pradabar se poče igrati. Uze kravu — bila to pra- 
krava — pa joj kaza: »Igraj se krave«, i prakrava se poče igrati. Uze 
kornjaču — bila to prakornjača — pa joj reče: »Igraj se kornjače«, i 
prakornjača se poče igrati. Jednu po jednu prozivao sve životinje i ptice 
i ribe te im kazivao, šta će se igrati. 

Ali predveče, kad se ljudi i životinje uznemiriše i umoriše, stiže 
čovjek sa svojom malom kćerkom — jest, sa svojom miljenicom malom 
djevojčicom, koja mu je sjedila na ramenu — i upita: »Kakva je to igra, 
Veliki Čarobnjače?« A Veliki Mag odgovori: »Hej, sine Adamov, ovo 
je igra prvoga početka; no ti si premudar za tu igru.« Čovjek mu se 
pokloni i reče: »Jest, ja sam premudar za tu igru; ali gledaj i udesi, da 
sve životinje budu pokorne meni.« 

A dok su razgovarali njih dvojica, Pau Amma, rak, kojemu je bio 
red za igru, otrča u stranu i skoči u more govoreći u sebi: »Ja ću sam 


igrati svoju igru u dubokoj vodi i ne ću nikada da budem pokoran 
tome sinu Adamovu.« Nitko ga nije vidio, nego samo mala djevojčica, 
kćerkica, što je sjedila čovjeku na ramenu. A igra se nastavila, dok više 
nije bilo životinja, kojima nije izdana odredba. Veliki Mag obrisao sa 
svojih ruku sitnu prašinu i krenuo po svijetu, da vidi, kako se igraju 
životinje. 

Krenuo on, ljubimče moj, na sjever i našao praslona kako ruje 
kljovama i topće nogama po lijepoj novoj čistoj zemlji, što je njemu 
spremljena. 

»Kun?« zapita praslon, a to znači: »valja li?« 

»Payah kun«, odgovori Veliki Mag, a to znači: »veoma dobro«. 1 
on dahne preko silnih klisura i grumenja zemlje, što ih je praslon iz- 
rovao, te nastadoše velike brdine himalajske, pa ih možeš vidjeti na 
zemljovidu. 

Krenuo na istok i našao prakravu gdje pase po polju, što je za nju 
spremljeno, te oblizuje jezikom cijelu šumu u jedan mah, proždire je, 
pa se izvaljuje, da preživa hranu. 

»Kunž« zapita prakrava. 

»Payah kune, odgovori Veliki Mag i dahne preko pustoline, gdje 
ona jede, i preko onoga mjesta, gdje leži, te jedno postade velika indij- 
ska pustoš, a drugo pustinja Sahara, pa ih možeš vidjeti na zemljovidu. 

Otišao na zapad i našao pradabra gdje gradi gradinu na ušću 
široke rijeke, što je za njega stvorena. 


»Kunž« upita pradabar. 


»Payah kun«, odgovori Veliki Mag i dahne preko povaljenoga 
drveća i tihe vode, te nastadoše mc vare floridske, pa ih možeš vidjeti 


na zemljovidu. 


Onda otišao na jug i našao prakornjaču kako grebe perajama po 
pijesku, što je stvoren za nju, a pijesak i stijene uzvitlale se zrakom i 
pale u daljini u more. 

»Kun?« upita prakornjača. 

»Payab kun«, odgovori Veliki Mag i dahne iznad pijeska i klisura, 
što su popadali u more, te nastadoše prekrasni otoci Borneo, Celebes, 
Sumatra, Java i sav drugi malajski arhipelag, pa ih možeš vidjeti na 
zemljovidu. 

Nakon toga Veliki Mag sreo čovjeka na obali rijeke Peraka te mu 
rekao: »Hej, sine Adamov, jesu li sve životinje tebi pokorne?« 

»Jesu«, odgovori čovjek. 

»Je li sva zemlja tebi pokorna?« 

»Jest«, odgovori čovjek. 

»Je li cijelo more tebi pokorno?« 


»Nije«, odgovori čovjek. »Jednom po danu i jednom po noći udara 
more usporom u rijeku Perak i tjera slatku vodu natrag u šumu, tako da 
mi se kuća ovlažila; jednom po danu i jednom po noći teče niz rijeku 
i odvodi svu vodu, tako da preostaje samo mulj, i moj se čamac izvraća. 
Je li to ona igra, što si naredio moru?« 

»Nije«, odgovori Veliki Mag. »To je nova i nevaljala igra.« 

»Gledaj!« reče čovjek, a kako je rekao, udarilo more na ušće rijeke 
Peraka i potjeralo rijeku usporom, da je preplavila na milje i milje sve 
mračne šume i preplavila čovjekovu kuću. 

»To ne valja. Potjeraj čamac, da razaberem, tko se to igra morem«, 
kaza Veliki Mag. Uđu oni u čamac, djevojčica s njima, a čovjek ponese 
svoj kris — zavien vitak bodež s oštricom kao plamen — i oni se 
otisnu niz rijeku Perak. Uto udarilo more sve natrag te natrag, isisalo 


čamac iz ušća rijeke Peraka, kraj Selangora, kraj Malake, kraj Singapura, 
sve dalje i dalje do otoka Bintanga, kao da ga more vuče na uzici. 

Onda ustade Veliki Mag i zavika: »Hej, životinje, ptice i ribe, što 
sam vas pri prvom početku uzeo u ruke i naučio igru, koju treba da 
igrate — koja se od vaš igra morem?« 

A sve životinje, ptice i ribe odgovoriše mahom: »Veliki vraču, mi 
se igramo, kako si nas naučio da se igramo — mi i djeca naše djece. Ali 
se nitko od nas ne igra morem.« Uto izišao nad vodom velik pun mjesec, 
a Veliki Mag reče guravome starcu, što sjedi na mjesecu te prede uzicu, 
da njome jednoga dana upeca svijet: »Hej, ribaru na mjesecu, igraš li 
se ti morem?« 

»Ne igram se«, odgovori ribar; »Jja predem povraz, kojim ću jednoga 
dana upecati svijet, a ne igram se morem« — i on se opet lati da prede 
svoju uzicu. 

A ima na mjesecu još parcov, koji neprestano izgriza uzicu onome 
starcu ribaru, čim je on isprede; Veliki Mag reče njemu: »Hej, parcove 
na mjesecu, igraš li se ti morem?« 

A parcov odgovori: »Suviše sam zabavljen time, da starome ribaru 
pregrizam uzicu, što je on prede. Ja se ne igram morem« — i on opet 
poče gristi uzicu. 

Onda mala djevojčica pruži svoje male nježne smeđe ručice s krasnim 
bijelim narukvicama od školjaka i reče: »Oj, Veliki Maže, kad je moj 
otac govorio ru s tobom o prvom početku, ja mu sjedila na ramenu, a 
životinje učile svoje igre — jedna je Životinja nevaljalski otrčala u more, 
dok je još nisi naučio njezinoj igri.« 

A Veliki Mag reče: »Kako su pametna mala djeca, kad vide i šute! 
Kakva je bila ona životinja?« 


A djevojčica odgovori: »Bila je okrugla i pljosnata; oči kao da su 
joj izrasle na peteljkama; otrčala je ustranu evo ovako; bila je po leđima 
jako oklopljena.« 

Nato Veliki Mag kaza: »Kako su pametna mala djeca, koja govore 
istinu! Sada ja znam, kamo je otišao Pau Amma. Daj mi veslo!« 

Uzeo on dakle veslo, ali nije morao veslati, jer je voda opadala 
neprestano kraj sviju otoka. Stigli oni na ono mjesto, što se zove Pusat 
Tasek — srce morsko — gdje je velika dubina, što ide dolje u srce svijeta, 
a u toj udubini raste čudesno drvo, Pauh Janggi, na kojem rode čarobni 
orasi-dvojci. Onda Veliki Mag turi ruku sve do ramena u duboku toplu 
vodu te pod korijenjem čudesnoga drveta napipa široka leđa raka Pau 
Amme. A čim ga je dirnuo, rak se Pau Amma spusti i cijelo se more 
uzbiba, kao što se uzbiba voda u umivaoniku, kad u nj turiš ruku. 

»Ah!« reče Veliki Mag. »Sada ja znam, tko se morem igrao.« I 
on povika: »Šta ti radiš, Pau Amma?« 

A Pau Amma odgovori iz dubljine: »Jedamput po danu i jedamput 
po noći izlazim za hranom. Jedamput se po danu i jedamput po noći 
vraćam. Okani me sel« 

Onda reče Veliki Mag: »Slušaj, Pau Amma. Kad ti izideš iz svoje 
spilje, sva se voda morska slijeva u Pusat Tasek i sve obale po svim oto- 
cima ogoljuju, sitna riba skapava, a Radža Moyang Kaban, kralj slonov- 
ski, prlja u mulju svoje noge. Kad se vratiš i zasjedneš u Pusat Taseku, 
diže se voda morska i preplavljuje polovicu malih otočića, preplavljuje 
čovjekovu kuću, a Radži Abdullahu, kralju krokodilskom, usta se pune 
slanom vodom.« 

Tada se Pau Amma iz dubljine nasmija i reče: »Nisam znao, da 
sam toliko važan. Odsad ću izlaziti sedam puta na dan, i nikada se ne 


će voda smiriti.« 


A Veliki će Mag na to: »Ne mogu te natjerani da igraš igru, koju 
ti namijenih, Pau Amma, jer si mi izmakao u prvom početku; ali ako 
se ne bojiš, iziđi, pa ćemo se razgovarati.« 

»Ne bojim se ja«, odgovori Pau Amma, pa iskoči u mjesečini na 
površinu morsku. Nitko na svijetu nije bio toliki, koliki bijaše Pau 
Amma, jer on je bio kralj sviju rakova. Nije bio obični rak, nego kra- 
ljevski rak. Jedna strana silnoga oklopa njegova dopirala do obale Sara- 
waka, a druga dd obale Pahanga; bio je viši negoli dim od tri vulkana! 
Kad je iskočio kroz grane čudesnoga drveta, otkinuo jedan od velikih dvo- 
njaka -— čarobni orah s dvije jezgre, što pomlađuje čovjeka — a djevojčica 
smotrila orah kako skakuće kraj čamca, te ga dohvatila i počela iz njega 
vaditi sočnu jezgru malim svojim zlatnim klješticama. 

»Dakle«, reče Mag, »ded učini čaroliju, Pau Amma, i pokaži, da si 
zbilja moćan.« 

Pau Amma zavrtje očima i zamahnu kracima, ali je jedino mogao da 
uzbiba more; premda bijaše kraljevski rak, ipak nije bio ništa drugo doli 
rak, i Veliki se Mag nasmijao. 

»Nisi ipak toliko moćan, Pau Amma«, napomenu Mag. »Deder da 
sada pokušam ja« — i on učini čaroliju lijevom rukom — samo malim 
prstom lijeve ruke — te gledaj i motri, ljubimče moj: s Pau Amme spao 
tvrdi, plavičasto-zelenkasto-crni oklop, kao što spada ljuska s kokosova 
oraha, i Pau Amma ostao sav mekan — mekan kao oni mali rakovi, što 
ih gdjekad nalaziš na obali, ljubimče moj. 

»Zaista, ti si jako moćan«, kaza Veliki Mag. »Bih li rekao ovome 
ovdje čovjeku, da te rasiječe svojim krisom! Bih li poručio po Radžu 
Moyanga Kabana, kralja slonovskoga, da te probode svojim kljovama? 
Ili bih dozvao Radžu Abdullaha, kralja krokodilskoga, da te izgrize?« 


A Pau Amma odgovori: »Ja sam postiđen! Vrati mi moj tvrdi oklop 
i pusti me, da se vratim u Pusat Tasek, i ja ću izlaziti samo jedamput 
obdan i jedamput obnoć za svojom hranom.« 

Veliki mu Mag uzvrati: »Ne ću, Pau Amma, ne ću da ti vratim tvoj 
oklop, jer ćeš narasti još veći, ponosniji i jači, i možda ćeš zaboraviti svoje 
obećanje, te ćeš se opet igrati morem.« 

»Što ću sada?« zavapi Pau Amma. »Toliki sam, da se mogu sakriti 
jedino u Pusat Taseku, pa ako odem drugamo, kako sam sada mekan, 
pojest će me kučci i morski psi. A odem li u Pusat Tasek, bit ću doduše 
siguran, ali ne ću moći nikad više izlaziti za hranom, pa ću skapati.« 
Onda zamahnu kracima i zakuka. 


»Slušaj, Pau Amma«, opet će Veliki Mag. »Ne mogu te natjerati 
da se igraš one igre, što ti je namijenih, jer si mi izmakao u prvom početku; 
ali ako hoćeš, mogu učiniti, da svaki kamen i svaka jama i svaki džbun 
drača po svim morima bude Pusat Tasek tebi i tvojoj djeci za sve vijeke.« 

Na to odgovori Pau Amma: »Dobro je to, no ja toga još ne ću. 
Gledaj, evo onoga čovjeka, što je s tobom razgovarao u prvom početku. Da 
on nije zaokupio tvoju pažnju, ne bi meni dodijalo čekanje i ja ne bih bio 
pobjegao, i sve se to ne bi dogodilo. Šta će on učiniti za me?« 

A čovjek predloži: »Ako hoćeš, ja ću učiniti čaroliju, da i duboka 
voda i suho kopno bude dom tebi i tvojoj djeci, tako da se možeš sakrivati 
i na kopnu i na moru.« 

A Pau Amma odgovori: »Ja coga još ne ću. Gledaj, tu je ona dje- 
vojčica, što me vidjela, kako sam pobjegao u prvom početku. Da je onda 
progovorila, Veliki bi me Mag bio zovnuo natrag, i sve se to ne bi nikada 
dogodilo. Šta će ona za me učiniti?« 

Mala djevojčica proslovi: »Ovo je dobar orah, što ga jedem. Ako 
hoćeš, učinit ću čaroliju i dat ću ti ove klještice, jako oštre i čvrste, pa ćete 


i tii tvoja djeca moći da ovako jedete kokosove orahe po vas dan, kad 
iziđete iz mora na kopno; ili možeš tim kliještima, što su tvoja. iskopati 
sebi Pusat Tasek, ako tamo nije kamen ih nije u blizini rupa. A ako je 
zemlja pretvrda, možeš se tim istim kliještima popeti na drvo.« 

A Pau Amma uzvrati: »Još toga ne ću, jer kako sam mekan, ti mi 
darovi ne bi pomogli. Vrati mi, Veliki Čarobnjače, moj oklop, i onda ću 
igrati tvoju igru.« 

Veliki mu Mag na to kaza: »Vratit ću ti oklop, Pau Amma, na 
jedanaest mjeseci u godini; no, dvanaestog će se mjeseca svake godine oklop 
opet smekšati i sjećati tebe i svu djecu tvoju, da ja mogu tvoriti čarolije 
i tebe držati u pokornosti, Pau Amma; vidim naime, ako se budeš mogao 
kretati i pod vodom i na kopnu, previše ćeš se uzoholiti; a ako se budeš 
mogao penjati na drveće i hrskati orahe i kopati jame svojim kliještima, 
suviše ćeš biti proždrljiv, Pau Amma.« 

Onda Pau Amma razmisli malo i reče: »Odahrao sam. Primit ću sve 
te darove.« 


Nato Veliki Mag učini čaroliju desnicom rukom, sa svih pet prstiju 
desne ruke, pa gledaj i motri, ljubimče moj: Pau Amma počeo se sve 
manjiti i manjiti, dok nije naposljetku bio samo malen zelen rak i plivao 
u vodi kraj čamca, te vikao tankim glasićem: »Daj mi kliješta!« 

A djevojčica ga uze na dlan male svoje zagasite ručice i položi ga na 
dno u čamcu i dade mu svoja klještica, a on zamahnu njima u svojim 
malim ručicama, raširi ih, sklopi i zaškljoca njima te reče: »Mogu jesti 
orahe; mogu hrskati ljuske; mogu kopati rupe; mogu se penjati uz drveće; 
mogu disati u suhom zraku; mogu nalaziti osiguran Pusat Tasek pod 
svakim kamenom — nisam znao, da sam toliko važan. Kunž?« 

»Payah kun«, potvrdi Veliki Mag i nasmija se te mu dade svoj blago- 
slov. A mali Pau Amma odbrza preko ruba, iz čamca u vodu; bio je tako 


sićušan, da bi se sakrio i u sjeni suha lista na kopnu ili u praznoj školjci 
na dnu morskom. 

» Jesam li pravo učinio?« zapita Veliki Mag. 

»Jesi«, odgovori čovjek. »Ali sada se moramo vratiti u Perak, a teško 
je donde veslati. Da smo počekali, dok Pau Amma ode iz Pusat Taseka i 
vrati se kući, voda bi nas sama odnijela onamo.« 

»Lijen si«, prekori ga Veliki Mag. »Tako će lijena biti i tvoja djeca. 
Bit će najljenji narod na svijetu. Zvat će se Malajci, lijeni narod.«* I on 
pruži prst k mjesecu i reče: »Oj ribaru, ovdje je čovjek, koji je prelijen, 
da vesla kući. Odvuci, ribaru, uzicom svojom njegov čamac kući.« 

»Ne ću«, usprotivi se čovjek. »Ako mi je dovijeka da budem lijen, 
neka more dovijeka radi za me dvaput na dan. Time ću se osloboditi od 
veslanja.« 

Veliki mu se Mag nasmija i reče: »Payah kun« (vrlo dobro). 


A parcov na mjesecu prestade da grize uzicu; i ribar spusti svoju uzicu, 
dok nije dodirnula more, i odvuče čamac cijelim dubokim morem, uz otok 
Bintang, uz Singapur, uz Malaku, uz Selangor, dok se čamac nije opet 
uzvio uz ušće rijeke Peraka. 

»Kun?« zapita ribar s mjeseca. 

»Payah kun«, odgovori Veliki Mag. »Gledaj sada, da dovijeka vučeš 
more po dvaput na dan i po dvaput na noć, tako da malajski ribari ne 
moraju veslati. Ali pazi, da ne vučeš prejako, jer ću ti učiniti čaroliju, kao 
što sam učinio Pau Ammi.« 

Onda se svi vratili uz rijeku Perak i polijegali u postelje, ljubimče moj. 

A sada pazi i slušaj! Od onoga dana pa do danas mjesec uvijek vuče 


more gore i dolje i stvara ono, što mi zovemo plimom i osjekom. Gdje- 


* Neprevedljiva igra riječi Malazy (Malaisie, Malajski poluotok i arhipelag) i 
Jazy (lijen). — Ur. 


kada ribar vuče more nešto prejako, i onda je burna plima; a gdjekad on 
vuče nešto preslabo, i onda je troma osjeka; ali je on gotovo svagda 
oprezan, jer se boji Velikoga Maga. 

A Pau Amma? Ako odeš na obalu, vidjet ćeš kako sva Pau-Ammina 
djeca prave sebi male Pusat Taseke pod svakim kamenom i džbunom 
drača na pijesku; vidjet ćeš kako miču svojim malim klješticama; a gdje- 
gdje na svijetu žive zaista na kopnu i penju se na palme i jedu kokosove 
orahe, baš kao što je obećala djevojčica. Ali jedamput u godini moraju 
svi Pau Amme da zbace svoj tvrdi oklop i da budu mekani, da se sjećaju, 
šta Veliki Mag može učiniti. Ne valja dakle ubijati ili loviti Pau-Amminu 
djecu, jer nisu ona kriva, što je Pau Amma bio u davno vrijeme onako 
glup i neuljudan. 

I jest! A Pau-Ammina djeca nikako ne mare da budu izvađena iz 
svojih malih Pusat Taseka i da u staklu budu odnesena kući. Zato te ona 
; šuipaju svojim kliještima, a i pravo ti je! 


Ovo je slika Pau Anime — raka, koji je pobjegao, dok je Veliki Mag 
razgovarao s čovjekom i njegovom malom kćerkom. Veliki Mag sjedi na 
svome čarobnom prijestolju, ovijen svojom čarobnom maglom. Ona tri 
cvijeta pred njim tri su čarobna cvijeta. Na vrbu brijega vidiš praslona, 
prakravu i prakornjaču gdje odlaze da se igraju, kako im je naredio Ve- 
likt Mag. Krava ima grbu, jer je to bila prakrava; morala je dakle da ima 
sve ono, što je stvoreno za sve krave u budućnosti. Pod brijegom su živo- 
tinje, koje su naučile igru, Što im je treba igrati. Vidiš pratigra kako se 
smješka prakosti, vidiš pralosa i prapapigu i prakunića na brijegu. Druge 
su životinje s one strane brijega, pa ib nisam mogao naslikati. Kućica na 
brijegu jest prakuća. Veliki je Mag sagradio nju, da pokaže čovjeku, kako 
će graditi kuće, kad ustreba. Zmija, što se oplela oko bodljikavoga bre- 
žuljka, jest prazmija, a razgovara se s pramajmunom; majmun je neuljudan 
sa zmijom, a zmija s majmunom. Čovjek se veoma gorljivo razgovara s 
Velikim Magom. Mala kćerka gleda Pau Ammu kako bježi. Ona grbava 
stvar sprijeda u vodi — to je Pau Amma. U ono doba nije on bio običan 
rak. Bio je kralj rakova, zato je drukčiji. Ono što nalikuje na opeke, a med 
njima stoji čovjek, to je veliki labirint. Dok se čovjek razgovori s Velikim 
Magom, otiči će u veliki labirint, jer. mora. Znamen na kamenu pod čovje- 
kovom nogom čarobnjački je znamen. Dolje sam naslikao tri čarobna cvi- 
jeta, sasvim ovijena čarobnim oblakom. Cijela je ta slika velika čarolija 
1 moćna magija. 


TORANE 
NENE 

Ovo je slika Pau Amme — raka, koji se ispinje iz mora tako visok, 
kao dim triju vulkana. Nisam naslikao tri vulkana, jer je već Pau Amma 
toliko velik. Pau Amma bi da učini čaroliju, ali on je samo glupi stari 
kraljevski rak i ne može ništa. Vidiš mu sve krake i kliješta ; praznu šuplju 
ljusku. Čamac je onaj čamac, na kojem su, se dovezli s rijeke Peraka čo- 
vjek i njegova kćerka i Veliki Mag. More je sasvim crno i ustalasano, jer je 
Pau Amma izišao baš iz Pusat Taseka. Pusat Tasek nalazi se dolje, pa ga 
nisam naslikao. Čovjek maše svojim zavijenim krisom, nožem, na Puu 
Ammu. Kćerkica sjedi mirno nasred čamca. Zna ona, da je sasvim sigurna 
uza «vog tatu. Veliki Mag stoji na drugome kraju čamca i započinje ča- 
roliju. Ostavio je na obali svoj čarobni prijestol, skinuo baljine, da mu se 
ne pokvase, i ostavio svoj čarobni oblak, da se ne bi izvrnuo čamac. Ono, 
što nalikuje na još jedan čamac kraj pravoga čamca, to je potporanj. To 
je klada, pričvršćena motkama, i ona čuva čamac, da se ne izvrne. Čamac 
je izduben u jednome komadu drveta, a na jednom mu je kraju veslo. 


Kad brod kiecće prema Kini, 
Naći će se u blizini 

Mora, kojim — dan il tama — 
Igrao se Pau Amma. 

Tu je raku i dom bio — 
Pusat Tasek — gdje se krio. 
Svi brodovi, svi mornari, 

I na moru svi ribari, 

Što su bili u tom kraju, 
Dom Pau-Ammin dobro znaju. 
Ali sa svog pravog puta 
Brod ne smije da zaluta: 
Svome cilju ravno brodi, 

Pa ako ga put ne vodi 

Kraj Pau Amme igrališta, 
Ne će o njem saznat ništa. 
Kad u Lagos doći kani, 
Penang pušta on po strani; 
Ne smeta ga vjetar, bura, 
Ide li do Singapura; 
Chberibon će mimoići, 

Kad u Natal želi stići: 


Ne će on u Surabaju, 
Ako je na drugom kraju 
Negdje luka, gdje će stati. 
To kapetan mora znati, 
Pomorsk: je zakon taki, 


Koga brod se drži svaki! 


Kud sve plove brodovi po moru, saznat ćeš iz oglasa na drugoj strani 
velikih londonskih novina Times, gdje pod natpisom »Plovidba« po- 
morsko društvo Lloyd: javlja imena brodova, kada kreću i u kojima 
će lukama pristati. Zatim uzmi atlas (a to je najljepša slikovnica na 
svijetu) i u njemu potraži imena onih mjesta, u kojima ti brodovi pristaju. 
To će znati da ti kaže svaki brodski »mali«. Ako još ne znaš čitati, a ti 
zamoli nekoga, da ti sva ta mjesta pokaže na karti. 


SA M O ŽIVA MA Č KA 


V 


Uj. pazi i slušaj, jer to ti je bilo, zbilo se, dogodilo i desilo, lju- 

bimče moj, dok su još pitome životinje bile divlje. Pas je bio divlji, 

konj bio divln, krava bila divlja, ovca bila divlja, svinja bila divlja 
— divlja, koliko samo može da bude, i sve te životinje obilazile po vlažnim, 
divlfim šumama, divljim putovima. No najdivljija od svih divljih živo- 
tinja bila mačka. Ona je hodala sama, svi joj putovi bili podjednaki, bilo 
50] svejedno, kamo udara. 

Razumije se, i čovjek je bio divlji. Nije se ni počeo pitomiti, dokle god 
Tije sreo ženu i ona mu rekla, da ne će da živi onako na njegovu, na di- 
vljačku. Našla ona lijepu, suhu spilju, gdje će spavati, a ne na hrpi mo- 
kroga lišća. Posula zemlju čistim pijeskom, naložila straga u spilji ugodnu 
vatru, objesila spilji na ulaz suhu kožu od divljega konja, da rep visi, i 
rekla: »Obriši noge, dragi moj, kad ulaziš — sada ćemo započeti ku- 
ćanstvo.« 

Te večeri, ljubimče moj, jeli su divlje ovčetine, pečene na vrelu ka- 
menju i začinjene divljim češnjakom i divljim biberom; jeli divlju patku, 
nadjevenu divljom rižom, divljim komoračem i divljim anisom; jeli mo- 
ždinu iz moždinavih kosti od divljih volova; i divljih trešanja jeli i divljih 
mogranja. Onda čovjek legao kraj vatre, da spava, jošte kako sretan; ali 
žena sjedi i češlja kosu. Uzela ovnujsku lopaticu — veliku pljosnu lopa- 
tu — pogledala na njoj čudna znamenja, pa pritaknula vatru bacivši još 
drva. i uzela garati. Prvi put na svijetu učinila čaroliju. 


Napolju u mokrim, divljim šumama okupile se divlje životinje na do- 
gledu te svjetlosti od vatre, u daljini, pa se čude, šta to znači. 

Onda divlji konj topnuo divljim kopitom i zapitao: »Oj prijatelji i 
neprijatelji moji, zašto su čovjek i žena zapalili to silno svijetlo u toj ve- 
likoj spilji i kakvu nevolju snuju oni nama?« 

Divlji pas dignuo divlji nos i namirisao miris pečene ovčevine i kazao: 
»Otići ću onamo i pogledati i reći, jer ja mislim, da je to dobro; mačko. 
hodi sa mnom.« 

»Ne ćul« odgovori mačka. »Ja sam mačka samoživa, idem kud je 
mene volja. Ne ću s tobom!« 

»Onda ne ćemo više nikada biti prijatelji«, reče divlji pas i orkasa ka 
spilji. Ali kad je malko poodmakao, reče mačka sama sebi: »Meni je sve- 
jedno, gdje sam. Zašto ne bih i ja otišla, pogledala, vidjela i udaljila se po 
svojoj volji?« Tako ona šmugnula za divljim psom, tiho tihano, i sakrila 
se, da može sve čuti. 

Kad je divlji pas stigao na ulaz u spilju, digao nosom suhu konjsku 
kožu i počeo mirisati divan miris pečene ovnovine, a žena, koja je proma- 
trala ono pleće, čula njega, nasmijala se i rekla: »Evo prvoga. Divlji stvore 
iz divljih šuma, šta bi ti?« 

Divlji se pas oglasi: »Oj neprijateljice moja i ženo moga neprijatelja! 
Šta je to, što tako divnim mirisom ispunja svu divlju šumu?« 

Žena dohvati isprženu ovnujsku kost, dobaci je divljemu psu i reče: 
»Divlji stvore iz divljih Šuma, okusi i okušaj.« 

Divlji pas ogloda kost, a bila je slađa nego išta, što je ikad okusio, pa 
kaza: »Oj neprijateljice moja i ženo moga neprijatelja, daj mi još.« 

Žena mu predloži: »Divlji stvore iz divljih šuma, pomozi mome mužu 
da lovi po danu i čuvaj ovu spilju po noći, a ja ću ti davati, koliko god 
ti treba prženih kostiju.« 


»Ah!« mačka će slušajući. »To je jako pametna žena, ali nije pametna 
kao ja.« 

Divlji se pas ušulja u spilju, položi ženi glavu na krilo i obeća: »Oj 
prijateljice moja i ženo moga prijatelja, pomagat ću tvome mužu da lovi 
po danu, a po noći ću čuvati vašu spilju.« 

»Ah!« opet će mačka slušajući. »To je baš lud pas.« I ona se vrati po 
mokrim divljim šumama, mašući divljim repom i Šetajući se svojim divljim 
putem. Ali nije nikome ništa kazivala. 

Kad se čovjek probudio, zapita: »Šta će taj divlji pas ovdje?« A žena 
mu odgovori: »Njemu nije više ime divlji pas, nego prvi prijatelj, jer on 
će nam uvijek biti prijatelj, vazda i na sve vijeke. Povedi ga, kad pođeš u 
lov.« 

Sutradan uvečer nasječe žena nekoliko naručaja svježe, zelene tra- 
ve na vlažnim livadama, osuši je kraj vatre, da miriše kao sijeno istom po- 
košeno, sjede na ulazu u spilju, uze plesti ular od konjske kože, pogleda 
ovnujsku lopaticu — veliko široko pleće — i učini čaroliju. Učini drugu 
čaroliju na svijetu. 

Vani u divljim Šumama sve se divlje životinje čude, šta je s divljim 
psom, a naposljetku topnu divlji konj nogom i kaza: »Otići ću, pogledani 
i reći, zašto se divlji pas nije vratio. Mačko, hodi sa mnom.« 

»Ne ću!« odgovori mačka. Ja sam mačka samoživa, idem kud je mene 
volja. Ne ću s tobom.« No ipak je pošla za divljim konjem, tiho tihano, 
i sakrila se, da sve čuje. 

Kad je žena čula divljega konja kako sopće i spotiče se o svoju dugu 
grivu, nasmija se i reče: »Evo drugoga. Divlji stvore iz divljih šuma, šta 
bi tiž« 

A divlji će konj: »Oj neprijateljice moja i ženo moga neprijatelja, 
gdi je divlji pas?« 


Žena se nasmija, dohvati lopaticu, pogleda je i odgovori: »Divlji 
stvore iz divljih šuma, nisi ti došao ovama radi divljega psa, nego ovoj 
dobroj travi za volju.« 

A divlji konj topćući i spotičući se o svoju dugu grivu priznade: »Isti- 
na je. Daj mi da jedem.« Žena mu predloži: »Divlji stvore iz divljih šuma, 
prigni divlju glavu i nosi, što ti dajem, pa ćeš tu divnu travu jesti triput 
na dan.« 

»Ah!« mačka će slušajući; »mudra je to žena, ali nije tako mudra 
kao ja.« 

Divlji konj prignu divlju glavu. Žena mu natakne na glavu ular, u- 
pleten od kože, a divlji konj dahne ženi na noge i obeća: »Oj gospodarice 
moja i Ženo moga gospodara, služit ću ti ovoj divnoj travi za volju.« 

»Ah!« opet će mačka slušajući. »Baš je to luckast konj.« 1 ona se 
vrati po mokrim, divljim šumama, mašući divljim repom i šetajući se 
svojim divljim putem. Ali nije nikome ništa kazivala. 

Kad se čovjek i pas vratiše iz lova, upitat će čovjek: »Šta radi divlji 
konj ovdje?« A žena mu odgovori: »Nije njemu više ime divlji konj, nego 
prvi sluga, jer on će nas uvijek nositi s jednoga mjesta na drugo, vazda 
i na sve vijeke. Jaši na njemu, kad budeš išao u lov.« 

Sutradan pošla k spilji divlja krava, pa digla uvis divlju svoju 
glavu, da joj divlji rogovi ne bi zapinjali o divlje drveće, a za njom 
krenula mačka i sakrila se isto onako kao 1 prije. I sve se zbilo isto 
onako kao i prije; mačka rekla isto ono, što i prije. A kad je divlja krava 
obećala, kako će ženi davati mlijeko u zamjenu za divnu travu, vratila 
se mačka po mokrim divljim šumama, mašući divljim repom i Šetajući 
se svojim divljim putem isto onako kao i prije. Ali nije nikome ništa 
kazivala. A kad se čovjek, konj i pas vratiše iz lova, i kad se ponovi 
prijašnje pitanje, žena odgovori: »Nije njoj više ime divlja krava, nego 


davateljica dobre hrane. Ona će nam uvijek davati toplo mlijeko, vazda 
i na sve vijeke, a ja ću se brinuti za nju, dok ste u lovu ci, prvi prijatelj 
i prvi sluga.« 

Sutradan pripazila mačka, ne će li još koji divlji stvor otići ka 
spilji, ali se ni jedan nije maknuo u mokrim divljim šumama, pa se 
mačka odšetala sama. Vidjela ona ženu kako muze kravu, vidjela svi- 
jetlo od vatre u spilji, namirisala miris toploga bijelog mlijeka, pa upitala: 
Oj, neprijateljice moja i ženo moga neprijatelja, gdje je divlja krava?« 

Žena se nasmija_i odgovori: »Divlji stvore iz divljih šuma, vrati 
se opet u šume, jer ja sam splela kosu i sklonila čarobnu lopaticu, pa 
nam više ne treba nikakvih prijatelja ni slugu u našoj spilji.« 

A mačka će na to: »Ja nisam ni prijatelj ni sluga. Ja sam mačka 
samoživa, želim da uđem u vašu spilju.« 

Žena joj uzvrati: »Zašto onda nisi došla s prvim prijateljem prve 
noći?« 

Mačka se jako rasrdi i upita: »Je li divlji pas pričao šta o meni?« 

Onda se žena nasmija i kaza: »Ti si mačka samoživa, i svi su ti 
putevi podjednaki. Ti nisi ni prijatelj ni sluga. Sama si to rekla. Odlazi 
i šetaj se sama, kamo te volja.« 

Mačka se pričini, da se ražalostila, te će opet: »Zar ne smijem 
nikada doći u spilju? Zar ne smijem nikada sjediti uz toplu vatru? Zar 
ne smijem nikada piti topla bijela mlijeka? Ti si jako mudra i veoma 
krasna. Ne bi trebalo da budeš okrutna ni prema mački.« 

A žena će na to: »Znam, da sam bila mudra, ali nisam znala, da 
sam krasna. Sklopit ću dakle ugovor s tobom. Ako ikad izreknem jednu 
riječ u tvoju hvalu, smiješ ući u spilju.« 


»A ako u moju hvalu izrekneš dvije riječi?« zapita mačka. 


»Ne ću nikada«, ustvrdi žena, »ali ako izreknem u tvoju hvalu 
dvije riječi, smiješ sjediti u spilji kraj vatre.« 

»A ako izrekneš tri riječi?« zapita mačka. 

»Ne ću nikada«, ustvrdi žena, »ali ako u tvoju hvalu izreknem 
tri riječi, smiješ piti topla bijela mlijeka triput na dan vazda i dovijeka.« 

Onda se mačka zgrbi i reče: »Neka dakle zavjesa na ulazu u spilju, 
i vatra straga u spilji, i lonac s mlijekom, što stoji do vatre, neka pamte, 
šta mi je rekla neprijateljica moja i Žena moga neprijatelja.« I ona ode 
mokrim divljim šumama, mašući divljim repom i Šetajući se svojim 
divljim putem, 

Navečer, kad se čovjek, konj i pas vratiše iz lova kući, žena im 
ne reče ništa o pogodbi, što ju je sklopila s mačkom, jer se bojala da 
im ne će biti po volji. 


Mačka otišla daleko, daleko, i sakrila se u mokrim divljim šumama 
na svome divljem putu na dugo vrijeme, tako da ju je žena sasvim 
zaboravila. Jedini je šišmiš, mali šišmiš, što u spilji visi naglavce, znao 
gdje se mačka skrila; i svake je večeri letio k mački i javljao joj, šta 
se zbiva. 

Jedne večeri reče šišmiš: »Ima u spilji beba. Nova je i rumena, 
debeljkasta i mala, a žena je jako voli.« 

»Ah!« reče mačka slušajući, »ali šta voli beba?« 

»Ona voli, što je meko i što joj ugađa«, odgovori šišmiš. »Voli da 
drži u rukama tople stvari, kad legne da spava. Voli, da se njome igraju. 
Sve to ona voli.« 

»Ah!« reče mačka slušajući, »onda je kucnuo moj čas.« 

Te noći krenula mačka po mokrim divljim šumama i sakrila se 
blizu spilje sve do jutra, kad čovjek, pas i konj odoše u lov. Žena se 
izjutra dala na posao te kuha, a beba viče i smeta joj. Odnijela ona 


dakle bebu pred spilju i dala joj šaku šljunka, neka se njime igra. Ali 
beba svejednako viče. 

Onda mačka ispruži svoju meku šapu i pomiluje bebu po obrazu, 
a beba zaguguće. Mačka joj se očeše o koljena i podraga je repom ispod 
debele brade, a beba se nasmije. Žena je začuje te se nasmiješi. 

Tada reče šišmiš, mali šišmiš, što na ulazu u spilju visi naglavce: 
»Oj domaćice moja i ženo moga domaćina i majko domaćinova sina, 
neki divlji stvor iz divljih šuma prekrasno se igra s tvojom bebom.« 

»Blagoslovljen bio divlji stvor, koji mu drago bio«, dočeka žena 
uspravljajući se, »jer jutros sam ja bila vrijedna, a on mi je iskazao 
uslugu.« 

U taj isti čas 1 tren, ljubimče moj, tres! — spala zavjesa od suhe 
konjske kože, što zastire ulaz u spilju i rep visi sa nje, jer se sjetila po- 
godbe, što ju je žena sklopila s mačkom; a kad je žena pristupila, da 
digne zavjesu, gledaj i motri — mačka sasvim voljko sjedi u spilji. 

»Oj neprijateljice moja i ženo moga neprijatelja i majko moga ne- 
prijatelja«, prozbori mačka, »ja sam to. Izrekla si jednu riječ u moju 
hvalu, pa sada smijem da uvijek sjedim u spilji, vazda i dovijeka. No 
ja sam svejedno mačka samoživa, i svako mi je mjesto po volji.« 

Žena se jako rasrdi, čvrsto stisne usne, dohvati svoj kolovrat i za- 
počne presti. No beba se uzvikala, što je otišla mačka, te žena nije mogla 
da je umiri, koliko se bacaka i topće, a u licu pocrnjela. 

»Oj neprijateljice moja i ženo moga neprijatelja i majko moga ne- 
prijatelja«, prozbori mačka, »uzmi pasmo pređe, što je predeš, i sveži 
je za vreteno i povuci po podu, a ja ću ti pokazati čaroliju, od koje 
će se tvoja beba nasmijati isto onako glasno, kako sada viče.« 

»Učinit ću tako«, pristađe žena, »jer ne znam, šta ću ni kako ću; 


no ne ću ti za to zahvaliti.« 


Ona sveže pasmo za malo zemljano vreteno i potegne ga po podu, 
a mačka potrči za pasmom, pa ga tapka šapama, premeće se naglavce, 
baca ga iza sebe preko ramena, projuruje ga između stražnjih nogu i 
pričinja se, da ga je izgubila, a onda ga opet šćapi, tako da se beba 
nasmijala isto onako glasno, kako je vikala, pa skače za mačkom i ciči 


za njom, dok se nije umorila i legla da spava s mačkom u naručju. 


»Sad ću zapjevati bebi pjesmu, koja će je uspavati za jedan sat«, 
najavi mačka. I uze da prede glasno i tiho, tiho i glasno, dok nije beba 
čvrsto zaspala. Žena se smješkala gledajući njih dvoje, pa reče: »To s! 


divno učinila. Zaista si jako mudra, mačko.« 


U taj isti čas i tren, ljubimče moj, huk! — dim od vatre što gori ostrag 
u spilji, suknuo kao oblak od stropa dolje, jer se sjetio pogodbe, Što ju 
je Žena sklopila s mačkom. Kad se dim razišao — gledaj i pazi! — 
mačka sasvim voljko sjedi kraj vatre. 

»Oj neprijateljice moja i ženo moga neprijatelja 1 majko moga 
neprijatelja«, reče mačka, »ja sam to: izrekla si drugu riječ u moju hvalu, 
i sada smijem da sjedim uz toplu vatru straga u spilji vazda i na sve 
vijeke. No ja sam svejedno mačka samoživa, idem kamo god me volja.« 

Onda se žena jako rasrdi, spusti svoju kosu, baci u vatru drva. 
dohvati široku lopaticu ovnujsku i započe čaroliju, koja će je očuvati, 
da ne izrekne treću riječ mački u hvalu, Nije to bila pjevana čarolija, 
ljubimče moj, nego je bila tiha čarolija; a malo-pomalo spilja se stišala 
toliko, da se čulo, kako se maljucan mišić išuljao 1z kuta i potrčao podom. 

»Oj neprijateljice moja i ženo moga neprijatelja i majko moga 
neprijatelja«, upita mačka, »je li taj mali miš od tvoje čarolije?« 

»Hu! bogme nije!« viknu žena, te baci lopaticu, skoči na stoličicu 
kraj vatre i splete brže kosu uvis, da se ne bi po njoj popeo miš. 


»Ah«, reče mačka vrebajući, »onda mi ne će nauditi taj miš, ako 
ga pojedem?« 

»Ne će«, odgovori žena pletući kosu, »pojedi ga brže, i ja ću ti 
dovijeka biti zahvalna.« 

Mačka skoči i zgrabi malog mišića, a žena reče: »Sto puta ti hvala 
— ni prvi prijatelj ne hvata male mišiće tako brzo, kao što si ga uhvatila 
ti. Ti si zacijelo veoma spretna.« 

U taj isti čas i tren, ljubimče moj — krk! — raspuče se na dvoje 
lonac s mlijekom, koji je stajao kraj vatre, jer se sjetio pogodbe, što 
ju je žena sklopila s mačkom. Kad je žena skočila sa stoličice — gledaj 
i pazi! — mačka lapće toplo bijelo mlijeko, što je u jednoj rbini od 
lonca. 

»Oj neprijateljice_ moja i ženo moga neprijatelja i majko moga 
neprijatelja!«, oglasi se mačka, »ja sam to: izrekla si tri riječi u moju 
hvalu, i sada smijem uvijek piti toplo bijelo mlijeko triput na dan, vazda 
i dovijeka. No ja sam svejedno mačka samoživa, koja ide kud joj godi.« 

Onda se žena nasmija i položi pred mačku zdjelu topla bijela mlijeka 
i reče: »Oj mačko, ti si vješta kao čovjek, ali pamti, da tvoj ugovor 
nije sklopljen s čovjekom ni sa psom, te ja ne znam, šta će oni učiniti, 
dok se vrate kući.« 

»Šta ja marim za to?« kaza mačka. »Kad ja imam svoje mjesto u 
spilji kraj vatre i triput na dan svoje toplo bijelo mlijeko, nije mene 
briga, šta će učiniti čovjek ili pas.« 

Navečer, kad u spilju dođoše čovjek i pas, ispripovijeda im žena svu 
tu zgodu s pogodbom, a mačka je dotle sjedila kraj vatre te se smješkala. 
Tada reče čovjek: »Jest, ali ona nije sklopila ugovor sa mnom niti sa 
svim pravim ljudima nakon mene.« Onda on izuje obadvije kožne čizme 
i dohvati svoju malu kamenu sjekiru (to je troje) i donese komad drveta 


i bradvu (u svemu dakle pet predmeta), poreda to i reče: »Sada ćemo 
mi da sklapamo ugovor. Ne budeš li hvatala miševe vazda i dovijeka, 
dok budeš u spilji, bacat ću na tebe ovih pet stvari, kada god te spazim, 
i tako će raditi svaki pravi čovjek nakon mene.a 

»Ah«, zapazi žena slušajući, »jako je to pametna mačka, ali nije 
tako pametna kao moj muž.« 

Mačka prebroji tih pet stvari (a bile su baš kvrgave) i obeća: »Dok 
budem u spilji, hvatat ću miševe vazda i dovijeka; no ja sam svejedno 
mačka samoživa, idem kud je meni volja.« 

»Ne ćeš, kad sam ja u blizini«, reče čovjek. »Da nisi rekla ovo 
naposljetku, uklonio bih sve te stvari zauvijek; no sada ću bacati na tebe 
obadvije svoje čizme i svoju malu kamenu sjekiru (to je troje), kada 
god se s tobom sremem. 1] tako će činiti svaki pravi čovjek nakon mene.« 

»Počekaj časak«, oglasi se pas. »Nije ona sklopila ugovora sa mnom 
niti sa svim pravim psima nakon mene.« I on iskesi zube i zareža: »Ako 
ne budeš ljubezna s bebom, dok sam ja u spilji, vazda i uvijek, gonit 
ću te, dok te ne uhvatim, a kada te uhvatim, ja ću te gristi. I tako će 
činiti svi pravi psi nakon mene.« 

»Ah«, uzdahnu žena slušajući, »jako je to mudra mačka, ali nije tako 
mudra kao pas.« 

Mačka prebroji psu zube (a bili su veoma šiljati) i obeća: »Bit ću 
jako ljubezna s bebom, kad sam u spilji, dokle god me ona ne bude 
prejako vukla za rep, vazda i dovijeka. No ja sam svejedno mačka sa- 
moživa, te se šetam kamo god me volja!« 

»Ne ćeš, kad sam ja u blizini«, zaprijeti joj pas. »Da nisi rekla 
ovo naposljetku, ja bih zašutio za sve vijeke; no sada ću ja tebe vitlati 
na drvo, kada god na te naiđem. I tako će činiti svi pravi psi nakon 


mene.« 


Onda čovjek baci na mačku obadvije čizme i malu svoju kamenu 
sjekiru (to je troje), a mačka pojuri iz spilje i pas je povitla na drvo; 
i od onoga dana sve do današnjega, ljubimče moj, od petorice će pravih 
ljudi trojica bacati svašta na mačku, kada god je sretnu, a svaki će je 
pravi pas povirlati na drvo. Ali se i mačka drži svoga ugovora. Tamani 
miševe i umiljata je s bebom, kad je kod kuće, dokle god je ne vuku 
prejako za rep. No kad to učini, ona ti je gdjekad, osobito kad iziđe 
mjesec i kad zanoća, opet samoživa mačka, i šeta se sama, kamo god je 
volja. Odlazi ona tada u vlažne divlje šume, ili na vlažno divlje drveće, 
ili na vlažne divlje krovove, te maše svojim divljim repom | Šeta se 


svojom divljom osamom. 


Ovo je slika one spilje, u kojoj su čovjek i žena živjeli ponajprije. 
Bila je zaista veoma lijepa spilja i mnogo toplija, nego što se čini. Čovjek 
je imao čamac, a taj je nakraj obale, da se prokvasi u vođi i da nabrekne. 
Ona izderana stvar na rijeci čovjekova je mreža, kojom čovjek hvata 
losose. Od rijeke do ulaza u spilju reda se zgodno čisto kamanje, tako 
da čovjek i žena mogu ići po vodu, i ne će im pijesak zapadati među 
prste. Ono daleko na obali, što se čini da su crni kukci, zapravo su pa- 
njevi od posječenoga drveta, što ih je rijeka doplavila iz mokrih divljih 
šuma na drugu obalu. Čovjek i žena izvlače ih, suše i cijepaju za gorivo. 
Nisam naslikao zavjese od konjske kože na ulazu u spilju, jer ju je žena 
baš skinula, da je opere. Sve one sitne mrlje po pijesku između spilje i 
rijeke tragovi su ženinih i čovjekovih nogu. 

Čovjek i žena unutri su u spilji i ručaju. Kad je došla beba, pre- 
selili su se u zgodniju spilju, jer je beba znala otpuzati dolje na rijeku 
i pasti u vodu, pa ju je pas morao izvlačiti. 


Tust So Stories. 


Ovo je slika mačke samožive, što se šeta sama, svojim divljim putem, 
po vlažnim divljim šumama, i maše svojim divljim repom. Na slici nema 
ništa više doli nekoliko otrovnih gljiva. Izrasle su, jer su šume tako 
mokre. Ono kao grumen na niskoj grani nije ptica; to je mahovina, što je 
tu izrasla, jer su divlje šume bile tako vlažne. 

Ispod te istinske slike nalazi se slika one zgodne spilje, u koju su 
se čovjek i žena preselili, kad je došla beba. To im je bila ljetna spilja, 
i oni su pred njom sijali pšenicu. Čovjek jaše na konju, da nađe kravu 
i da je vrati u spilju, kako bi je pomuzli. Digao je ruku uvis, da dozove 
pra, koji je preplivao preko rijeke tražeći kuniće. 

Naja se maca zna penjat na drvo, 
Ili prede, kad se utiša, 

Da sebe, ne mene, zabavi prvo, 

A stari čep lovi ko miša. 

Stog volim svog psa, on vazda je mio 
1 pažljiv u šali i zbilji, 

Baš ko što je »prvi prijatelje bio 


1 čovjeku onom u spilji. 


Maca se vazda ko prijatelj gradi, 
Dok šapicu svoju ne smoči, 

Kad macana spazi, pa njega radi 
Na dasku od prozora skoči. 

Tad podigne rep i pobjeći kuša, 
Mauče, te grebe i gnjavi, 

A vjerni pas Garov vazda me sluša, 


Jer on je moj prijatelj pravi. 


Baš ljupko se maca zna umiljavat, 
Jer me tobože silno ljubi, 

Ali čim legnem u postelju spavat, 
Odmah u vrt ona se gubi. 

Tek zora kad svane, i maca će doć, 
Ta vjernost joj nije u krvi! 

A Garov mi brče do nogu svu noć, 


Jer on je moj prijatelj prvi! 


LEPTIR, KOJI JE TOPNUO NOGOM 


riča je to, ljubimče moj, nova i divna, posve različita od drugih, 
priča o premudrom vladaru Sulejman-bin-Daudu, o Salamunu, sinu 

Davidovu. 

Ima tri stotine pedeset i pet priča o Sulejman-bin-Dauđu, ali ovo 
nije ni jedna od njih. Ovo nije priča o vivku, što je našao vodu; nije 
o pupavcu, što je zasjenio Sulejman-bin-Dauda od žege; nije to priča o 
staklenom pločniku, niti o rubinu s krivom rupicom, niti o zlatnim 
šipkama Belkisinim. Ovo je priča o leptiru, koji je topnuo nogom. A 
sad pazi i slušaj! 

Sulejman-bin-Daud bio mudrac. Razumijevao je, šta životinje govore, 
šta ptice cvrkuću, šta ribe kazuju i šta kukci razgovaraju. Razumijevao 
je, šta stijene govore u dubljini zemaljskoj, kad se naginju jedna k drugoj 
te huču; razumijevao je, šta drveće šapuće, kad izjutra zašumi. Razumi- 
jevao je svaku stvar od biljke čistaca do biljke miloduha na zidu; a 
Belkis, prva kraljica njegova, prekrasna kraljica Belkis, bila mudra 
gotovo kao i on. 

Sulejman-bin-Daud bio moćan. Na srednjaku je prstu desne ruke 
nosio prsten. Kad ga jedamput okrene, izlaze iz zemlje duhovi i džinovi, 
da čine, što god im naređuje. Kad okrene prsten dva puta, silaze s neba 
vile, da čine, što god im naređuje. A kad ga okrene tri puta, dolazi silni 
anđeo Azrael s mačem, odjeven kao vodonoša, i pripovijeda mu novosti 
sa svih triju svjetova, gornjega, donjega i ovdašnjega. 


A ipak nije Sulejman-bin-Daud bio ponosit. Veoma se rijetko 
razmetao, a kad bi to i učinio, zbog toga se žalostio. Jednom on naumio 
da u jedan dan nahrani sve životinje na cijelom svijetu, ali kad se hrana 
prigotovila, iskrsla jedna životinja iz dubine morske i pojela hranu u 
tri žvaka. Sulejman-bin-Daud jako se začudio te zapitao: »Oj životinjo, 
tko si ti!« A Životinja odgovorila: »Oj kralju, živio dovijeka! Ja sam 
naimanji od trideset tisuća braće, a naš je dom na dnu morskom. Čuli 
smo, da kaniš nahraniti sve Životinje na cijelom svijetu, pa me braća 
poslala, da zapitam, kada će se zgotoviti ručak.« Sulejman-bin-Daud 
začudi se nadasve te reče: »Oj životinjo, ti si pojela cio ručak, što sam 
ga spremio za sve životinje na cijelom svijetu.« A životinja će na to: 
»Oj kralju, živio dovijeka, zar ti to zaista zoveš ručkom? Tamo, odakle 
sam ja došao, svaki jede između jela dva puta više, nego što je ovo.« 
Onda Sulejman-bin-Daud pade ničice i reče: »Oj životinjo, ja sam pri- 
redio taj ručak, da pokažem, kako sam bogat i moćan kralj, a nisam 
ga priredio, što bih želio da budem kralj životinjama. Sada sam postiđen 
i pravo mi je.« Sulejman-bin-Daud, ljubimče moj, bio zaista mudrac. 
Nakon toga nije nikada zaboravio, da je glupo razmetati se. A sada se 
započinje pravi dio moje priče. 


Oženio se on mnogim ženama. Uzeo devet stotina devedeset i 
devet žena i još prekrasnu Belkis. I sve živjele u velikoj zlatnoj palači 
usred ljupkoga vrta s vodoskocima. Nije mu baš trebalo devet stotina 
devedeset i devet žena, ali je u ono doba svaki uzimao mnogo žena, a 
kralj ih je naravski morao uzimati još i više, da pokaže, kako je on kralj. 

Neke su od tih žena bile lijepe, a neke bogme bile i rugobe, pa se 
te rugobe svađale s krasoticama sve donde, dok i ove nisu poružnjele, 
a onda se sve svađale sa Sulejman-bin-Daudom, i bila strahota. Ali 
se prekrasna Belkis nikada nije svađala sa Sulejman-bin-Daudom. Odviše 


ga voljela. Sjedila u svojim odajama u zlatmoj palači, ili se šetala po 
dvorskome vrtu i zbiljski se zbog njega jadila. 

Razumije se: kad bi on okrenuo prsten na prstu i dozvao džinove 
i duhove, oni bi svih tih devet stotina devedeset i devet svadljivih žena 
pretvorili u bijele pustinjske mule ili u hrtove ili u mogranjevo sjeme; 
ali je Sulejman-bin-Daud sudio, da bi to bilo razmetanje. Kad bi se 
dakle odviše svađale, odlazio on sim samcat na jednu stranu u prekra- 
snom dvorskom vrtu i žalio, što se na svijet rodio. 


Jednoga dana, kad su se svađale već tri nedjelje dana — svih devet 
stotina devedeset i devet žena u jedan mah — izišao Sulejman-bin-Daud 
kao obično, da nađe mira i spokoja; a među narančama sreo prekrasnu 
Belkis, svu zabrinutu, što se Sulejman-bin-Daud toliko izmučio. Ona mu 
reče: »Oj gospodaru moj i očinji vide moj, okreni prsten na svome prstu 
i pokaži tim kraljicama od Egipta i Mezopotamije, Perzije i Kine, da si 
ti veliki i strašni kralj.« No Sulejman-bin-Daud strese glavom i kaza: 
»Oj gospodarice moja i slasti mog Života, sjeti se one Životinje, što je 
izronila iz mora i postidila mene pred svim životinjama na svijetu, jer 
sam se razmetao. Da se sada stanem razmetati pred tim kraljicama od 
Perzije i Egipta, Abesinije 1 Kine, samo zato, što me one muče, još bih 
gore bio postiđen, nego što sam postiđen onda.« 


A prekrasna ga Belkis upita: »Oj gospodaru moj i blago duše moje, 
šta ćeš ti da uradiš?« 

Sulejman-bin-Daud odgovori: »Oj gospodarice moja i slasti moga 
srca, ja ću i dalje trpjeti svoj udes uz devet stotina devedeset i devet 
kraljica, što me muče svojim neprestanim svađanjem.« 

Pošetao se između ljiljana i mogranja, ruža i trstika, i jako miri: 
savih dumbirovih biljaka, što rastu po vrtu, dok nije došao do velikoga 
kamforovca, koji se zvao »kamforovac Sulejman-bin-Daudov«. A Belkis 


se sakrila među visokim perunikama i pjegavim bambusima i crvenim 
ljiljanima za kamfornjakom, da bude blizu svoga istinskog ljubeznika 
Sulejman-bin-Dauda. 

Začas doletješe pod drvo dva leptira, koja se svađaju. Suleiman-bin- 
Daud začuje jednoga kako govori drugome: »Čudim se tvojoj drzovitosni, 
da mi govoriš tako. Zar ti ne znaš, ako ja topnem nogom, da će sva 
palača Sulejman-bin-Daudova i ovaj vrt ovdje nestati u jedan mah s gro- 
movitim trijeskom?« 

Onda Sulejman-bin-Daud zaboravi na svojih devet stotina devedeset 
i devet nemilih žena i udari u toliki smijeh, da se zatresao kamforovac, 
na kojem se hvalisao leptir. I on ispruži prst i reče: »Hodi amo, mališu!« 


Leptir se strašno uplašio, ali je ipak pogodio da mu doleti na ruku, 
te se uhvatio i počeo se krilima hladiti. Sulejman-bin-Daud nagnuo glavu 
i tihano prošaptao: »Mališu, ti znaš, da sve tvoje toptanje ne bi savilo ni 
travčice. Zašto se tako grdno razmećeš pred ženom? — jer nema sumnje, 
ono ti je žena?« 

Leptir pogleda Sulejman-bin-Dauda, razabra kako mudrome kralju 
trepte oči poput zvijezda u studenoj noći, te opet uskrili na oba krila 
svoju hrabrost, nagne glavu i rekne: »Oj kralju, živio dovijeka, ona i 
jest moja žena, a ti znaš, kakve su žene.« 

Sulejman-bin-Daud osmjehne se i potvrdi: »Jest, znam, mali moj 
brate!« 

»Moram kakogod da je držim u vlasti«, nastavi leptir, »a ona se 
svađala sa mnom cijeloga jutra. Kazao sam to, da je umirim.« 

A Sulejman-bin-Daud reče: »Neka je to samo umiri! Vrati se, mali 
moj brate, svojoj ženi, pa da čujem, šta joj veliš.« 

Leptir odletje natrag svojoj ženi, koja je bila za jednim listom; sva 
zaplašena ona ga dočeka: »On te čuo! Čuo te sam Sulejman-bin-Daud!« 


»Čuo me!« potvrdi leptir. »Dakako da me čuo. Ja sam i htio, da 


me čuje.« 
»A šta ti je rekao? Oh, šta ti je rekao?« 


»Pa eto«, otkri leptir, vcoma se ponosito hladeći krilima, »neka 
je među nama, draga moja — ja ga naravski ne kudim, jer ga je palača 
zacijelo stajala grdnih novaca, a naranče baš dozrijevaju — zamolio me, 
da ne topnem, a ja sam mu obećao, da ne ću.« 

»Bože mili!« izusu leptirica i sva se smiri. A Sulejman-bin-Daud 
nasmijao se bezobraštini maloga zloćka leptira, da mu suze potekoše 
niz lice. 

Prekrasna je Belkis stajala za drvetom med crvenim ljiljanima te se 
smješkala, jer je čula cijeli razgovor. Ona pomisli: »Ako budem pametna, 
mogu izbaviti svoga gospodara, da mu ne dodijavaju te svadljive kraljice« 
— te ispruži prst i tiho šapnu leptirici: »Hodi amo, mala ženice!« 
Leptirica sva zaplašena poletje i sjede Belkisi na bijelu ruku. 

Belkis nagne prekrasnu glavu i šapne: »Mala ženice, vjeruješ li ti, 
što ti je upravo rekao tvoj muž?« 

Leptirica pogleda Belkisu, razabra, da se prekrasnoj kraljici sjaju 
oči kao zvijezde u duboku jezeru, uskrili svoju hrabrost s oba krila te 
reče: »Oj kraljice, bila ljupka dovijeka; ti znaš, kakvi su muškarci.« 


A kraljica Belkis, mudra Belkis od Sabe, položi ruku na usne, da 
prikrije smiješak, te reče: »Znam, mala sestrice!« 


»Ljute se makar za što«, produži leptirica brzo se hladeći krilima, 
»a mi moramo, oj kraljice, da im ugađamo. Oni ne misle ni polovicu, 
što govore. Ako je mojega muža volja vjerovati, da ja vjerujem, kako on 
može učiniti, čim topne nogom, da nestane Sulejman-bin-Daudove palače 


— šta ja marim. Do sutra će on zaboraviti sve to.« 


»Mala sestrice«, preuze Belkis, »sasvim pravo veliš. No čim opet 
započne da se hvali, uhvati ga za riječ. Zaišti, neka topne nogom, pa 
da vidiš, šta će biti. Znamo mi, kakvi su muškarci, zar ne? Jako će se 
on zastidjeti.« 

Leptirica odletje svome mužu, a za pet su se časaka svađali gore 
nego ikada. »Pamti«, ljutio se leptir, »pamti, šta ja mogu da učinim, ake 
topnem nogom.« 

»Ne vjerujem ja tebi baš ni trunak«, uzvrati lepririca. »Baš bih i 
voljela da vidim, kako ćeš učiniti. Deder topni!« 

»Obećao sam Sulejman-bin-Daudu, da ne ću topnuti«, reče leptir. 
»a ja ne bih da prekršim riječ.« 

»Pa šta bi bilo, da i topneš«, zaintačila leptirica. »Ne bi ti savie 
ni travčice, da topneš. Hajde topni! Deder topni!« 


Sulejman-bin-Daud, kako je sjedio pod kamforovcem, čuo im svaku 
riječ i smijao se, kako se još nikada donde u životu nije smijao. Zaboravio 
na sve svoje kraljice, zaboravio na životinju, što je izronila iz mora, 
zaboravio na razmetanje. Smijao se od veselja, a s druge strane drveta 


smješkala se Belkis, što joj je istinski ljubeznik tako veseo. 


Začas u sjenu pod kamforovac dolepršao leptir, sav zažaren i 
dašćući, te se potuži Sulejmanu: »Ona bi, da ja topnem! Ona bi da vidi, 
šta će biti, oj Sulejman-bin-Daude! Ti znaš, da ja to ne mogu, a sada 
mi ona ne će nikada ni riječi vjerovati, što reknem. Ismijavat će me do 
konca dana mojih!« 

»Ne će, mali moj brate«, utješi ga Sulejman-bin-Daud. »Ne će ona 
tebe nikada više ismijavati« — i on okrene prsten na prstu — jedino 
malome leptiru za volju, a ne zbog svoga razmetanja — pa gledaj i pazi: 
četiri gorostasna džina iskrsla iz zemlje! 


»Robovi!« reče Sulejman-bin-Daud, »kad ovaj gospodin na _mome 
prstu« (bio to bezobrazni leptir, što je tamo sjedio) »topne lijevom pred- 
njom nogom, neka s gromovitim trijeskom nestane mojih dvora i ovih 
vrtova. Kad on opet topne, ponovo ih i pažljivo vratite.« 

»Dakle, mali moj brate«, reče mu on, »vrati se svojoj ženi i topći, 
koliko te volja.« 

Leptir odletje svojoj ženi, a ona se uzvikala: »Hajde učini! Hajde, 
topni! Deder topnif« 

Belkis spazi četiri ogromna džina kako se naginju na četiri kraja 
oko vrta, gdje su dvori u sredini, te pljesnu tiho rukama i reče: »Napokon 
će Sulejman-bin-Daud učiniti leptiru za volju, što je već davno trebalo 
da učini sebi za volju, pa će se poplašiti svadljive kraljice!a 

Onda leptir topnu. Džinovi jurnuše dvore i vrtove tisuću milja uvis, 
zaori strahovit, gromovit trijesak i sve pocrnje kao noć. Leptirica za- 
lepršala po pomrčini i uzvikala se: »Oh, bit ću dobra! Koliko žalim, 
što sam ono govorila! Samo vrati vrtove, dragi moj miljeniče i mužu, 
a ja ti se nikada više ne ću protiviti.« 

Leptir se gotovo isto tako prestrašio kao i njegova žena, a Sulejman- 
bin-Daud toliko se smijao, te nekoliko časova nije mogao da uhvati daha 
i da leptiru šapne: »Topni opet, mali brate moj. Vrati mi moju palaču, 
premoćni čarobnjače.« 

»Da, vrati mu njegovu palaču«, reče leptirica, svejednako lepršajući 
po mraku kao moljac. »Vrati mu njegovu palaču i okani se zauvijek tih 
strahovitih čarolija.« 

»Dobro dakle, draga moja«, prihvati leptir, što god je mogao ju- 
načnije; »eto vidiš, do čega je dotjeralo tvoje dodijavanje. Meni je to 
dakako svejedno — navikao sam na takve stvari, ali od milosti tebi i 
Sulejman-bin-Daudu udesit ću opet sve.« 


Topnuo on dakle ponovo, a toga časa spustili džinovi dvore i 
vrtove i nisu ih niti strgsli, Sunce sinulo na tamnozelene lišće narančino, 
vodaskoci zaromonili među rumenim egipatskim ljiljanima, ptice zapje- 
vale, a leptirica se šćućurila pod kamforovac, lepršala krilima i dahtala: 
»Oh, bit ću dobra! Qh, bit ću dobra!« 

Sulejman-bin-Daud jedva je mogao i da govori od smijeha. Naslonia 
se sav iznemogao, zagrcao, zamahao prstom na leptira i rekao: »Oj veliki 
čarobnjače, čemu mi i vraćaš moje dvore, kad me u isti mah moriš 
veseljeml« 

Onda nastade strahovita buka, jer je iz dvora jstrčalo svih devet 
stotina devedeset i devet kraljica, pa vrište, ciče | viču za svojim bebama! 
Potrčale niz velike mramorne stube vodoskoku, sve po stotinu u redu, a 
premudra ih Belkis dostojanstveno presrete te im reče: »Šta ste se uzbu- 
nile, oj kraljice?« 

One stoje na mramornim stubama sve po sto u redu i viču: »Šta 
smo se uzbunile? Živjele smo mirno u našim zlatnim dvorima, kao što 
nam je navada, kadli iznenada nestade dvora, | mi zapadosmo u crnu 
bučnu pomrčinu; gromovi zatreskali, a džinovi se i duhovi počeli kretati 
po pomrčini. Eto zato smo se uznemirile, oj prva kraljice, i nadasve smo 
uznemirene tom strahotom, jer je ta najstrašnija među strahotama, za 
koje smo ikad znale.« 

Tada reča Belkis — prekrasna kraljica, istinska miljenica Sulejman: 
bin-Daudova, kraljica od Sabe i Sabeje i zlatnih rijeka na jugu, od pu- 
stinje zinske do gradova od Zimbabue — Belkis, koja je bila mudra gotovo 
kolika i premudri Sulejman-bin-Daud:; »Nije ništa, oj kraljice! Jedan se 
leptir potužio na svoju ženu, što se s njime svađala, te je naš gospodar 
Sulejman-bin-Daud izvolio da je nauči tihome govoru i poniznosti, jer to 
se u leptirskih žena smatra vrlinom.« 


Onda se javi i progovori jedna egipatska kraljica, kći faraunova, te 
reče: »Naši se dvori ne mogu iz korijena istrgnuti kao luk, za volju ma- 
lome kukcu. Ne! Zacijelo je umro Sulejman-bin-Daud, a to, što smo čule 
i vidjele, bila je na zemlji grmljavina i pomrčina od toga glasa.« 

Belkis mahnu toj drzovitoj kraljici, ali je ne pogleda, te reče njoj i 
drugima: »Hodite i pogledajte.« 

Siđoše niz mramorne stube, po stotinu u redu, i pod kamforovcem- 
smotriše premudroga kralja Sulejman-bin-Dauda kako puca od smjieha 
i trese se, a na svakoj mu ruci leptir; začuše ga kako im govori: »Oj ženo 
mojega brata u zraku, zapamti nakon ovoga, da ugađaš mužu u svemu, i 
ne izazivaj ga, da opet topne nogom; rekao je, da je navikao na tu ča- 
roliju; nadasve je moćan čarobnjak, eto i samome Sulejman-bin-Dauđu 
krade dvore. Idi s mirom, sitni svijetel« I on im cjelunu krila, a leptiri 
odletješe. 

Sve kraljice, osim Belkise, prekrasne i divne Belkis, koja je stajala 
sama i smješkala se, padoše ničice i rekoše: »Ako se to zbiva, kad se leptir 
ozlovoljio na svoju ženu, šta će tek da bude nama, koje smo tolike dane 
mučile svoga kralja glasnim razgovorom i javnim svađama?« 

I prekrile glave koprenama, položile ruke na usta i tiho se tihano 
odšuljale natrag u dvore. 

Onda Belkis, prekrasna i divna Belkis istupi između crvenih ljiljana 
u sjenu pod kamforovac, položi ruke Sulejman-bin-Daudu na rame i reče: 
»Oj gospodaru moj i blago duše moje, raduj se, jer smo kraljice od Egipta 
i Etiopije, Abesinije i Perzije, Indije i Kine naučili veliku nauku, koju 
će zapamtiti.« 

A Sulejman-bin-Daud, koji je svejednako gledao za leptirima kako se 
igraju na suncu, progovori: »Oj gospodarice moja i dragulju sreće moje, 


kada se zbilo to? TA ja sam se šalio s leptirom, otkad sam došao u vrt.« 
I kaza kraljici Belkis, Šta je učinio. 

Belkis, nježna i preljubezna Belkis reče: »Oj gospodaru moj i vladaru 
mog života, ja sam se sakrila za kamfornjakom i sve sam vidjela. Rekla 
sam leptirici, neka zatraži od leptira, da topne, jer sam se nadala, da će 
moj gospodar šali za volju učiniti koju veliku čaroliju, te će kraljice vi- 
djeti to i uplašiti se.« I ona mu ispripovijeda, što su kraljice rekle, vidjele 
i mislile. 

A Sulejman-bin-Daud ustade sa svoga sjedišta pod kamforovcem, 
ispruži ruke, obradova se i kaza: »Oj gospodarice moja, koja mi dane za- 
slađuješ, znaj, da bih se ja zacijelo zastidio, kad bih od ponosa ili od 
ljutitosti učinio čaroliju protiv mojih kraljica, kao što sam priredio gozbu 
svim životinjama, ali sam po tvojoj mudrosti učinio čaroliju šali za volju 
i za volju malome leptiru, pa gledaj: to me oslobodilo muke s mojim 
svadljivim Ženama! Reci mi zato, gospodarice moja i dušo moje duše, 
otkud si ti toliko mudra?« 

A kraljica Belkis, krasna i visoka, uzgleda Sulejman-bin-Daudu u 
oči, naže malo glavu, baš kao leptir, i reče: »Prvo, oj gospodaru moj, jer 
te volim; a drugo, oj gospodaru moj, jer znam, Šta su Žene.« 

Onda se vratiše u dvore, te su živjeli dalje u sreći. 

Zar nije Belkis bila mudra? 


Ovo je slika životinje, što je iz mora izronila i pojela svu branu, koju 
je Sulejman-bin-Daud spremio za sve životinje na svijetu. Zaista je jako 
lijepa životinja bila ta neman, taj ljepotan, a njegova je majka veoma 
voljela njega i dvadeset i devet tisuća devet stotino devedeset i devetoro 
braće njegove, što življahu na dnu morskom. Ti znaš, da je bio najmanji od 
sviju, a zvao se Malis Zlatvić. Pojeo je sve škatulje i pakete, svežnje i 
stvari, što su bile spremliene za sve životinje, a nije nikako skidao za- 
klopce niti odvezivao uzice, i nije mu ništa udilo. Oni Siljati jarboli iza 
sanduka sa hranom jesu od Sulejman-bin-Daudovih brodova. Marljivo su 
i dalje donosili branu, kad je izronio Mališ Zlatvić. Brodove on nije pojco. 
Oni su prestali da istovaruju branu pa odmah isplovili na more, dok nije 
Mališ Zlatvić pojeo sve. Eno vidiš nekoje lađe kraj ramena Mališa Zlatvića 
— baš hoće da otplove. Nisam naslikao Sulejman-bin-Dauda, ali on je 
kraj te slike i veoma se zadivio. Onaj svežanj, što visi na brodskom jar- 
bolu u kraju, paket je s vlažnim datulama, za jelo papigama. Ne znam 
imena brodovima. To je sve, što je na toj slici. 


Ovo je slika četiriju džinova s galebljim krilima, što su digli Sulejman- 
bin-Daudove dvore u onome trenu, kad je leptir topnuo nogom. Dvori 
su i vrtovi izdignuti u jednom komadu kao ploča sa stola, a na zemlji 
je nastala velika rupa, sva puna prašine i dima. Ako pogledaš u kut, kraj 
zvijeri, što nalikuje na lava, vidjet ćeš Sulejman-bin-Dauda s njegovim 
čarobnim štapom, a za njim dva leptira. Ono što nalikuje na lava, zaista 
je lav, isklesan iz kamena, a ono, što nalikuje na sud s mlijekom, zapravo 
je komad nekoga brama ili neke kuće ili čega na to nalik. Sulejman-bin- 
Daud stao je tu, da se ukloni prašini i dimu, kad su džinovi podigli dvore. 
Ne znam imena džinovima. Bili su sluge čarobnoga prstena Sulejman-bin- 
Daudova i mijenjali se svaki dan. Bili su obični džinovi s galebljim kri- 
lima. 

Ono na dnu slika je veoma prijaznoga džina, po imenu Akraiga. 
On je običavao tri puta na dan braniti male ribice u moru, a krila su mu 
bila od čista bakra. Metnuo sam ga ovamo, da ti pokažem, kakav je lijep 
džin. On nije pomagao, da se digne palača. Kad se to zbilo, bio je za 


bavljen: hranio je male ribice u Arapskome moru. 


Nad Belkisom nigdje jošte 
Kraljice ti bilo nije: 
S leptiricom — da milošte! — 


Zbori, kao da su prije. 


Salamun je kralj kraljeva 
U svem onom vijeku dugom: 
S leptirom je zborit znao 
Kano drug sa dobrim drugom. 


Ona — kraljica od Sabe, 
On — Azije vladar cijele, 
S leptirima zborit znali, 


Srca krotka da vesele. 

